Datasets:

khaled123
/

Testtun

Dataset card Data Studio Files Files and versions Community

Split (1)

train · 9.04k rows

text stringlengths 0 38.1k
بعد برشا ملاحظات حول صعوبة آخر مقال حول الوضعية المالية للخطوط التونسية، تداخل عربي فرنسي، كلمات ناقصة.... قمنا بفسخ المقال، و سيعاد النشر الواضح بعد لحظات
إعادة اقتراح لتسوية ديون القطاع السياحي بلغت ديون القطاع السياحي في تونس لدى البنوك 4077 مليون دينار (4077 مليار مليم) بنهاية ديسمبر 2014, و المبلغ هذا يساوي 9,3% من جملة القروض الي عاطيتها البنوك التونسية الكل، و البنوك الحكومية عندها فيه نصيب الاسد اكيد، الSTB مثلا عندها فيه أكثر من 500 مليون دينار... توا أصحاب النزل المسالين يشكيو من المديونية و كان يفلسو كارثة على 400 الف موطن شغل مباشر في السياحة و كارثة على مداخيل تونس من العملة الصعبة الي لو تغيب ما عاد انجمو نشريو حتى شي من الخارج، و من الجهة الاخرى اذا ما يخلصوش الي تسلفوه، البنوك التونسية تنجم تفلس و كان فلست البنوك تفلس تونس و نجوعو بكلنا بحول الله.... يعني منا تكوي و منا تشوي... السؤال الي نطرحو على أصحاب النزل، تريدون من ميزانية الشعب التونسي التكفل بجانب من ديونكم لإنقاذ القطاع، معقول... ايه و شنوا يضمن للتوانسة انو القروضات الي خذيتوهم استعملتوهم بالحق و بشرف في النزل متاعكم آما الله غالب التقلبات السياسية و الامنية المحلية أو العالمية هي الي أثرت على جلبكم للسياح و خلاتكم في وضعية مالية حرجة؟ شنوا الي يضمنلنا انو الفلوس تصرفت لتطوير هذه النزل و تحسينها و موش في الفشخرة الفارغة و شهاري خيالية و اقامات مجانية لأهلكم و اصحابكم؟ شنوا الي يضمنلنا أنكم تصرفتو قانونيا تصرف آب العائلة الجيد (En bon père de famille) في هذه القروض كي خذيتوها؟ يعني اعذروا جاهل كيفي و فهموني، انسان صاحب مؤسسة يشوف مؤسستو قاعدة تغرق بينما هو لاباس عليه أموال في البنك و عقارات و سيارات (والله ربي يبارك و يزيد اذا كانت جات بالتعب و الشقاء ) كيفاش تجي هذي؟؟؟ ياخي المعقول أنو اذا عندو الثقة في مردودية مؤسستو و حريص عليها لازمو يضخ فيها أموال من عندو و يرفع في راس مالها باش تاقف على ساقيها و تجيبلو أرباح مستقبلية تعوضو على الي ضخو هيا عندي ليكم اقتراح، الي فيكم عندو تقارير مراقبي الحسابات متاع 10 سنين لتالي يصبح من حقه مطالبة التوانسة أنهم يعاونوه في تخفيف ديون مؤسستو، لكن ب 3 شروط : * انو تكون تقارير العشرة سنوات محررة وممضاة من طرف خبراء محاسبين مسجلين بالهيئة الوطنية للخبراء المحاسبين بتونس (الجمهورية و ليس العاصمة) * انو تكون هذه التقارير متاع العشرة سنين نظيفة و بكلها فيها مصادقة الخبير على الحسابات دون أي احتراز (حين يصادق الخبير المحاسب على المحاسبة مع احتراز أو اكثر، فمعناها انو لم يتمكن من التثبت من مبالغ معينة أو أنو إدارة النزل قامت بتقييدات مرفوضة في المعايير المحاسبية التونسية أو مشبوهة) * الخضوع لتدقيق جبائي للنزل كشركة و لمالكيه الاكثريين في أملاكهم الشخصية على الخمس سنوات الماضية هيا آش قلتو خوتي؟
إعادة لستاتي قديم اليوم باش نحكيلكم شوية على موضوع ترقيم البنوك. وكالة الترقيم العالمية "ستاندارد آند بوورز" خفضت ترقيم 4 بنوك تونسية نتيجة لتخفيض ترقيم القطاع البنكي التونسي. الوكالة هذي تقسم مستوى مخاطر القطاعات البنكية في العالم إلى 10 مستويات و تعطي رقم من 1 ل 10 لكل بلاد حسب درجة المخاطر الي تأثر على صلابة و شفافية نظامها البنكي. البنوك التونسية الأربعة البنك العربي لتونس و البنك التونسي الاماراتي و البنك التونسي ااكويتي و بنك الاسكان، بعد تخفيض ترقيم كامل القطاع البنكي التونسي، البنوك هذي كانت في مستوى 8 ولات في مستوى 9 من المخاطر. يعني المخاطر زادت. و السبب حسب ستاندارد آند بوورز هو أساسا الوضعية المالية الكارثية للبنوك العمومية و خاصة الشركة التونسية للبنك الي هي على حافة الإفلاس الي باش يأدي لافلاس بلاد كاملة لو لم يقع إنقاذ هذا البنك و إعادة رسملته. ملاحظة هامة جدا : كي تسمعو وكالة ترقيم خفضت ترقيم البنك الفلاني و ما تسمعو شي على باقي بنوك تونس، إياكم تظنو انو البنك هذاكا خايب و الباقي منعو خاطرهم طيارات. لا émoticône smile . لازمكم تعرفو انو وكالات الترقيم هي مكاتب دراسات خاصة، و ما تقيم إلا البنوك التونسية الي تطلب انو يتم تققييمها سنويا و تدفع ثمن هذا التقييم لوكالة الترقيم. يعني البنوك الي ما تحكيش عليهم وكالات الترقيم هي بنوك رافضة التقييم الخارجي المستقل اصلا و الله أعلم على شنوا باركة من كوارث... مثلا كي نشوفو البنك العربي لتونس ATB يطلب سنويا من ثلاثة وكالات ترقيم عالمية أن تقوم بالتدقيق في حساباته و هي ستاندارد آند بوورز و فيتش و موديز. يعني كل مرة الوكالات هذي تخرج تقييمها للقطاع البنكي التونسي، إلا و يخرج اسم ال ATB من ضمن البنوك المعنية. و البنوك الي تعمل هكا و هي قلة نادرة بصراحة في تونس، هي بنوك تسعى لتقييد نفسها بأصعب و أدق المعايير الدولية الصلابة المالية و الحوكمة و حسن التصرف، البنوك هذي تحاول تفرض نفسها خاصة في المعاملات المالية العالمية في عمليات التصدير و التوريد الي يقومو بيها حرفاءها، خاطر بنوك العالم قبل ما تتعامل مع بنوك اخرى، أول حاجة تغزرلها هي : هل ترى خاضعة لترقيم و تقييم إحدى الوكالات العالمية و الا لا. فما قاعدة زادا في موضوع الترقيم هذا، و هي أن أي شركة تشتغل حصريا في بلد ما، ترقيمها لا يمكن أن يكون أفضل من ترقيم ذلك البلد، هذاكا علاه كل مرة تسمعو بوكالة ترقيم خفضت الترقيم السيادي لتونس (يعني تقييم الدولة التونسية من حيث المصداقية و القدرة على سداد ديونها و الإيفاء بتعهداتها) إلا و تسمعو بعدو بأيام تخفيض لترقيم البنوك الي تقيم فيها الوكالة هذيكا في تونس.
اعادة سُئِل Kenneth Arrow صاحب جائزة نوبل للاقتصاد : "ما هي حسب رايك مصادر ثروة اي بلد؟"، الرجل فاجأ الجميع بالاجابة التالية :" مصادر الثروة هي الثقة، ثقة المتعاملين الاقتصاديين فيما بينهم، ثقة الشعب في جودة السلع و الخدمات التي يصنعها، ثقة الشعب في رجال السياسة، الثقة هي ما يصنع الثروة الوطنية" حسب رأيكم هل نحن التونسيين أثرياء؟
إعادة كيفاش مجلس النواب فسخ اجراءات طالبو بيهم خبراء وزارة الماليّة تغييرات قانون الماليّة اليوم باش نحكيو على بعض التّغييرات الي حصلت في قانون الماليّة، بين الصّيغة الي خدموها خبراء الماليّة، و الصّيغة الي تمّت المصادقة عليها.... و الإجراءات الي باش نحكيو فيها اليوم، هي الإجراءات الهادفة للتّقليص من التهرّب الجبائي... بكلنا نتذكرو، أنّو أكثر حاجة حكى عليها السيّد وزير الماليّة في الإعلام، في الأيّام الي سبقت ارسال مشروع قانون الماليّة لمجلس النّوّاب، هي الإجراءات الي تخصّ مقاومة التهرّب الضّريبي... هات نشوفو، آش صار في أهمّ الإجراءات الي حكى عليها الوزير... الاجراء الاوّل، يهمّ احتفاظ البلديّات بنسخ من عقود كراء و شراء العقارات الي يتمّ إمضاءها عندهم، و ارسال هذه النّسخ للقباضات، و الهدف المرجو من هالعمليّة حسب خبراء وزارة الماليّة، هو انّو القباضة، تعرف البيعات و الشّريات الي اتّم بين عباد يعرفو بعضهم و ما يحبوش يسجلو و يخلّصو الي عليهم للشّعب التّونسي، و الهدف خاصّة، هو انّو القباضة تعرف النّاس الي تدخل في برشا فلوس من كراء عقاراتها كلّ عام، و ما تخلّص في حتى فرنك من حق الشّعب التّونسي على هالكراوات... السّادة النّوّاب، قالو لوزارة الماليّة، لا... كيفاش هكّا، باش تكثرو من الأوراق على أرواحكم و تتعبو برشا، خلّي يا من عاش.....و الإجراء هذا طاح في الماء في مجلس النّوّاب، و الأغلبيّة الحاكمة رفضته الاجراء الثّاني الّي إقترحوه خبراء وزارة الماليّة لمقاومة التهرّب الضّريبي، هو إجبار أصحاب المهن الحرّة من طبّة و محامين و مهندسين معماريّين و غيرهم، انّهم يعطيو فاتورة لكلّ حريف يجيهم، و الهدف من العمليّة، كان إدخال رقابة المواطن على مداخيل أصحاب المهن الحرّة، يعني لمّا يكون صاحب المهنة الحرّة مجبر على إعطاء فاتورة لكلّ مواطن، فطبيعي أنّو القباضة لمّا تجي اتدقّق في حساباتو، باش تثبّت في الفاتورات و تعرف حقيقة مداخيلو... السّادة النّوّاب، أضافوا تعديل على هالصّيغة، و التّعديل هذا يخرّج المواطن من الطّرح، بمعنى، انّو صاحب المهنة الحرّة، يجي في آخر نهار خدمتو، و يعمل وحدو وحدو فاتورة اجماليّة للنهار هذاكا، و يقيّد فيها وحدو وحدو المبلغ الي يظهرلو... الحاصل، بعد التغيير الي قاموا بيه النّوّاب و ما إعترض عليه حتّى نائب، أصبحت فاعليّة هذا الفصل في مقاومة التهرّب تساوي صفر، الإجراء الثّالث الي إقترحوه خبراء وزارة الماليّة لمقاومة التهرّب الضّريبي، هو الغاء التحجّج بالسّر المهني، لمّا القباضة تطلب معلومات على أي شخص تتم مراقبتو جبائيّا... خبراء وزارة الماليّة، قالوا، انّو السّرّ المهني الوحيد الي نخلّيوه، هو السّرّ الطبّي، و السّرّ الإحصائي، لأنّو الأوّل يهمّ صحة النّاس، و الثّاني يهمّ موضوع استراتيجي للبلاد كيما الإحصاء العشري الي تعمل فيه بلادنا... فعليّا الإجراء هذا لو مرّ، معناه مثلا، انّو المحامين و الخبراء المحاسبين أساسا، ما عادش عندهم الحق يتحجّجو بالسّرّ المهني لمّا القباضة تطلب منهم معلومات حول ثروات حرفاءهم.... لكن الإجراء هذا، كيف كيف، طاح في الماء في مجلس النّوّاب، و الأغلبيّة الحاكمة رفضته الاجراء الرّابع الي إقترحوه خبراء وزارة الماليّة لمقاومة التهرّب الضّريبي، يهمّ محلّات الاستهلاك على عين المكان، القهاوي والمطاعم وغيرهم، هالمحلّات باش تولي مجبرة بداية من جانفي 2016 أنها تستعمل جهاز يسجّل كلّ الاستهلاكات الي تتباع كلّ يوم، و هكا القباضة تولي تنجّم تعرف بالضّبط حجم مبيعات المحلّ و تعرف قدّاش حق الشّعب التّونسي من الضّرائب الواجبة على المحل، و مولى المحل الي ما يعملش هالجهاز، و الا يعملو و يترفك فيه، فانّو العقوبة توصل الحبس... تمّ تاجيل بداية العمل بالإجراء هذا الى يوم 30/06/2016 باش يعطيو وقت للمحلّات تنظّم امورها... أخيرا يا توانسة، طلب التيكي، و الّا فاتورة، و الّا طلب تسجيل عقد، هو حقكم القانوني في جميع الحالات، و راهم في النّهاية حركات بسيطة، تحافظوا بيهم على المال العام، و المال العام راهو فلوسكم الي تتصرف على صحتكم و امنكم و تعليم صغاركم و طرقاتكم و دعمكم و غيرو....
البريد صباح الخيرات تونس اليوم، باش نواصلو حديثنا على الوضعيّة الماليّة لكبرى الشّركات الوطنيّة في 2014، و حديثنا المرّة هذي حول الوضعيّة الماليّة للبريد التّونسي... و البريد التّونسي، كيفو كي الستاغ، و الصوناد، و شركات النّقل و غيرهم من الشّركات الحكوميّة، هو شركة ملك الدّولة، يعني ملك الشّعب التّونسي، خاطر رأس المال الي كوّنها، جاي بكلّ بساطة، من الضّرائب الي يدفعوهم التوانسة... يعني اذا الشّركات هذي تربح، فممكن تعاون ميزانية الشّعب التّونسي، و اذا تخسر براشا، ترسّي الشعب التّونسي يصبّلها من ميزانيتو باش يمنّعها... نذكرو أوّلا، انّو البيلان متاع البوسطة، و متاع أي شركة، هو جدول فيه زوز معلومات رئيسيّة، من جهة، أملاك هاك الشّركة، و تقنيّا يسميّوهم الأصول او اكتيف بالفرنسيّة، و من الجهة الأخرى، منين جات الفلوس الي كسبت بيها الشّركة هاك الأملاك... و نبداو كالعادة، بجهة الأملاك متاع البريد التّونسي في 31 ديسمبر 2014، الأملاك هذي، قيمتها 6584 مليار من ملّيماتنا... و كي نقولو أملاك، فكلّ ماهو تابع البوسطة من مباني و آلات و أموال و غيرهم... نتعدّاو لمنين جات الفلوس الي كسبت بيهم البوسطة الأملاك هذي، الفلوس هذي جايّة من رأس مال بـ 268 مليار، من الأموال الي حاطّينها الحرفاء في البوسطة بـ 6100 مليار، و من ديون مختلفة بـ 216 مليار... و باللّه توضيح هوني، كي نقولو انّو أملاك البوسطة تسوى 6584 مليار، و انّو 6100 مليار من هالأملاك تحقّقو بفلوس الحرفاء، موش معناها البوسطة تلمّ في الفلوس من عند الحرفاء و تشري بيهم في الأملاك.... لا، هو مجرّد تعبير، لأنّو في أملاك البوسطة، فمّا أموال سائلة بقيمة 6350 مليار، يعني فلوس النّاس في الحفظ و الأمان، و على ذمّة اُمّاليها.... و على ذكر أموال النّاس الي حاطّة ادخارها في البوسطة، في 31 ديسمبر 2014، بلغ مجموع ادخار حرفاء البوسطة، 3716 مليار، مقسومين بين 3ملاين و 764 الف مواطن، أي بمعدّل 990 دينار ادّخار لكلّ مواطن منهم... نتعدّاو توّا لمداخيل البوسطة في 2014، يعني رقم معاملاتها او الـ chiffre d’affaires... و مدخول البوسطة جايها أساسا من زوز حوايج : اوّلا، خدمة توصيل المراسلات، و ثانيا الكوميسيون الي تأخذ فيهم، على الحسابات و الماندات و الشيكات و الكوارط... المفيد، مجموع مدخول البوسطة عام 2014 هو 293 مليار... المدخول هذا صرفت منّو 207 مليارات، شهاري للـ 9706 عون الي يخدمو عندها، أي بمعدّل أجر شهري Brut بـ 1780 دينار للعون الواحد...، بالطبيعة مع مصاريف الشهاري، فمّا مصاريف الأوراق و الضوء و التلفون و المحروقات و غيرهم... المهمّ... البوسطة، بعد المصاريف الكلّ، بما فيها الضّرائب... فضلت من هاك ال293 مليار الي دخلتهم عام 2014، أرباح صافية بـ 3 مليارات و 800 مليون... و النتيجة هذي، هي تقريبا نفس نتيجة 2013... نهاركم زين
100 فان جديد في 4 سوايع... اللهم بارك في smart phone بيغا العظيم و احفظه من كل تكسير و طول في عمر شارج متاعو، و اجعل منشورات هذه الصفحة اول ما يظهر على شاشته يا حنان يا منان... قولو آآآمين 😃😂😃😂
بلال القرمازي، متحدث عن المعتصمين من العاطلين عن العمل على موزاييك اف ام : التمويل بدون ضمان و بدون تمويل ذاتي، اوكي، شنوا الضمان في صورة فشل المشروع
صباح الخيرات تونس توّا ايّامات، الستاغ، مازالت كي هبطت التقرير السنوي متاعها لسنة 2014... و الستاغ على فكرة، من الشركات العمومية الكبرى النّادرة الي تنشر في ارقامها لعامة الشعب التّونسي، و نتمنّاو نهار باقي شركات الشعب التّونسي تنسج على منوالها... اليوم اذا، باش نحكيو على الوضعيّة المالية للستاغ، فقط من باب اعلام التوانسة بأحوال واحدة من اهم شركاتهم الوطنيّة... نبداو بالحجم المالي للشّركة، نهار 31/12/2014، مجموع قيمة أملاك الشّركة، من مباني و آليّات، و شبكات توزيع الكهرباء و الغاز، و محطات توليد، و أموال في البنوك، و فلوس تسالها لحرفءها... هو 7944 مليار من ملّيماتنا... نتعدّاو توّا، لمنين جات الفلوس الي استعملتهم الشّركة لتحقيق هالأملاك... فمّا 1157 مليار رأس مال، يعني الفلوس، الي حطها الشعب التّونسي من ميزانياتو السنوية في الشّركة متاعو ، و فمّا 6777 مليار ديون و قروض مختلفة... و في هالـ 6777 مليار قروض و ديون، فمّا 1881 مليار ديون قصيرة المدى، يعني يخلصو في 2015، و فمّا 4896 مليار ديون طويلة المدى، يعني لازمها تخلّصهم من 2016 و انت ماشي... نجيو توّا لنتائج 2014، عام 2014، الغاز و الكهرباء الي باعاتو الستاغ لحرفاءها، تكلّف عليها 5767 مليار، أي بزيادة بـ 6.9% مقارنة بالكلفة متاع عام 2013... و أهمّ شي في هالكلفة هوما زوز حوايج: اوّلا، 5129 مليار، كلفة النفط و الغاز الي شراتهم باش تنتج بيهم الشّي الي باعاتو، و ثانيا، 334 مليار أجور موظّفيها البالغ عددهم 12749 عون... قلنا اذا، انّو الغاز و الكهرباء الي باعاتو الستاغ لحرفاءها، تكلّف عليها 5767 مليار، لكنّ في المقابل، و باعتبار الكهرباء و الغاز مدعمين في بلادنا، فالستاغ باعت الإنتاج هذايا، بـ 3763 مليار فقط... و باش تبقى شركتنا الوطنيّة واقفة على ساقيها، فالشّعب التّونسي، صب للستاغ من ميزانزانيتو عام 2014، مبلغ قيمتو 2323 مليار في شكل منحة استغلال.... كي نجمعو منحة الدّولة، مع الفلوس الي باعت بيهم الستاغ لحرفاءها، و نطرحو منهم كلفة الإنتاج الي باعاتو، و نزيد نطرحو مصاريف أخرى ما تدخلش في كلفة الإنتاج، كيما الانتيريس على ديونها بحوالي 234 مليار، و الضّرائب على الأرباح بـ 32 مليار و 500، تطلع الستاغ خاسرة مليار و 700 مليون عام 2014، و هي نتيجة ممتازة اذا نقارنوها بنفس الوضعيّة عام 2013 فين نلقاو خسارة بـ 252 مليار...... نهاركم زين
تنبيه : الوضع الاجتماعي و حالة البطالة كان ليها نتيجة إيجابية واحدة : كلمة الحرب على الإرهاب أصبح عندها معنى بفتح باب الانتدابات الكبرى للشباب في المؤسسة العسكرية الي بحكم تفرعات نشاطها، قادرة تلقالهم مواقع في أغلب اختصاصاتهم... لكن تنبيه، الشي الي نشوف فيه من إقبال على مراكز التجنيد هو إقبال مهول، و راهو مهما كانت نوايانا، فما حدود ما انجموش نفوتوها، يعني لا يكلف الله إلا وسعها، انجمو نتحلو برشا في المصروف، لكن ديما فما حد ما انجموش (و موش ما نحبوش) نفوتوه... الشباب حاليا هابط بقلب و رب على هالفرصة، المطلوب ما نخذلوهش، ما نجيوش بعد عام نلقاو الطلبات عشرة مرات قد الي قادرين عليه و نقولو وقتها للشباب "انتوما لا" ما انجموش ناخذوكم".... و تقوم القيامة وقتها علاش هذا تعدى و الاخر لا... لذا يهديكم، وضحو من البداية، قولو مثلا انو الي يجي الأول عندو الاولوية، قولو للناس، لو العدد الي يقدم يفوت العدد المطلوب كيفاش باش تعملو... يهديكم ربي ماناش ناقصين مشاكل، و ما اتدخلوش الجيش الوطني في مشاكل تمس بصورتو عند التوانسة
إعادة هذي رسالة جاءتنا من شاب تونسي من قفصة، نوردها كما هي، و لكم الاستنتاج عن حال بلادنا يوميات شاب يبحث عن تمويل مشروع .... لا اعتصم ... لا حرق عجل ... ولا قال الدولة لازم تخدمني ... ولا هدد بالانتحار ... قرر يعمل مشروع وعمل على ربي وبدا في الإجراءات اللازمة لإنشاء شركة ذات الشخص الواحد ماكملها كان الفلوس إلي متسلفتها امو الكل وفات ما بين كراء المقر واستخراج الأوراق القانونية وبعض المعدات التي تمثل المساهمة الذاتية في المشروع ... قبل مايتورط في المسلك هذا كل الجهات إلي تمول المشاريع في تونس حلتلو في الجنة ذراع .... نحن نشجعو الشباب الطموح .... نحن نشجعو الشباب على الإستثمار .... فجأة يتحول كل هذا الحلم الوردي الذي رافقه طيلة سنة من اللهث وراء التمويل للانطلاق في العمل إلى كابوس مرعب .... ويتحول التشجيع على الإستثمار إلى عملية استحمار وقحة يتورط من خلالها الشاب في ديون ضخمة تفوق المبلغ المطلوب بأضعاف دون الحصول عليه ومصاريف قارة تطبق على أنفاسه على أمل الحصول على الدعم تتزايد بمرور الوقت .... وأصبح طرق أبواب الجهات المانحة وتحديدا اندا لاسناد القروض الصغرى بقفصة أقرب إلى التسول وما يرافقه من إهانات وطرد من المقر وشتم ... هذا الهيكل الذي بعث لمساعدة الشباب على البدء بمشوار حياتهم من خلال قرض صغير يتحول إلى مقبرة لوأد الأحلام الجميلة ... بعد ثلاثة أشهر من تقديم الطلب الأخير لتمويل مشروع ساند فيها المدير الجهوي لاندا زميله سيء الذكر جمال في رفض التمويل بدون أي مبرر يذكر من خلال السب والشتم والطرد من المقر كل هذا بسبب إشعار المقر المركزي في تونس بطول مدة الإنتظار قائلا بالحرف الواحد : "اقلب وجهك من هنا ماناش عاطيينك حتى تمويل ماك عملت ريكلاماسيون في تونس قلهم هم يعطوك الفلوس وزيد قلهم راهو طردني " ... وهو ما حصل فعلا حيث وقع إشعار إدارة اندا بكل التفاصيل بالإضافة إلى صور من كل الأوراق القانونية التي تثبت عدم وجود أي سبب مقنع للرفض ... تبعث الإدارة المركزية بمديرها الإقليمي للتقصي حول الموضوع ... زار المقر ... تحدث مع مالكه. .. إطلع على المعدات والأوراق القانونية ... ولكن تمخض الجبل فأنجب فأرا. .. بعد كل هذا يتضامن المدير الإقليمي مع المدير الجهوي بقفصة المتضامن بدوره مع سيء الذكر جمال ... كلهم تضامنوا كي يحطموا حلما لن يقدروا عليه ... الرفض حاصل منذو اللحظة الأولى وكل ما حصل بعده هو مجرد بحث عن تبرير للرفض ... وياله من تبرير ... "الماتريال إلي عندك متاع حزب المؤتمر من أجل الجمهورية " مالم تصبني جلطة في تلك اللحظة التي أعلمني فيها بسبب الرفض تأكدوا أني لن اجلط ماحييت ... أولا : حتى بعد مرور عشرة سنوات لن أسلم في حقي في الحصول على قرض من اندا مادمت مواطن تونسي مستوفى كل الشروط اللازمة لذلك . ثانيا : سأعمل جاهدا على فضح الادعاءات الزائفة التي تزعم أن الشباب بإمكانهم الحصول على قرض والبدء بمشروع ثالثا : لن أتراجع عن ما بدأت كلفني ذلك ما كلفني ... وللحكاية بقية ... https://www.facebook.com/akermi.amor 90515703
سبق عالمي :تونس تبتكر اضرابا من نوع جديد صباح الخيرات بلادي... الجمعة الي فاتت، جامعة قطاع النسيج و الجلود و الأحذية، أعلنت اضراب عام في كامل قطاع النسيج و الجلود و الأحذية يوم 25 فيفري القادم... سبب الإضراب المرة هذي ابداع جديد ما عرفاتوش بلادنا عبر تاريخها، خاطرو لاهو من اجل الزيادة في الأجور، و لا من اجل تحسين ظروف العمل، و لا من اجل عدم تنفيذ اتفاقيات سابقة، و لا من اجل تصرفات ظالمة من طرف العروفات... لا لا... قالك الإضراب المرة هذي يا سيدك بن سيد، من اجل التخفيض في الضرائب الواجب على كل خدّام دفعها لخزينة الشعب التّونسي، و المقصود بالإضراب موش الشّركات المشغلة، لا لا... قالك المقصود هو الضّغط على وزارة الماليّة... يعني الشركة الي باش تخسر نهار خدمة، لا عملت يديها لا ساقيها... تعارك سعد و مسعود، بيتوا مباركة بلا عشاء... شنيّة الحكاية بالضّبط؟؟؟ في قانون الضرائب التّونسي، الimpot يتحسب بالtranche بالtranche، و كلّ ما تطلع قيمة الtranche، كلّ ما تزيد نسبة الضرائب الواجب دفعها، بمعنى، نشوفو مجموع الشهاري على عام قدّاش يطلعو، و نقسمو المجموع على أجزاء، مثلا، الي مجموع شهرياتو على عام يطلعو 5000 دينار، تتقسم شهاريه على زوز أجزاء، ما يخلّصش ضرائب على ال1500 دينار الأولى، و يخلّص 15% على ال3500 دينار الي يبقاو... النّسب هذي كان معمول بيها حتّاش لعام 2013، و في قانون الماليّة متاع عام 2014، تقرّر انو العباد الي تخلص 5000 دينار او اقلّ في العام، ما عادش تخلّص ضرائب بتاتا، يعني بالفلاقي، ماعادش يقصّو عليهم في هاك الـ 15% ضرائب على الجزء الي ما بين 1500 و 5000 دينار من اجرهم السنوي.... باااااهي.... جاتش الهلمّة متاع زيادات القطاع الخاص؟ الي قعدت مدّة مفاوضات بين الاتحاد العام التّونسي للشّغل و اتحاد الاعراف، و هاو تفاهمو، هاو ما تفاهموش، هاو تهديد بالإضراب، حتى لين هداهم ربي في الأخير و اتّفقوا على زيادة بـ 6% مع بعض المنح الأخرى... بالزيادة هذي، بعض الخدامة، الي كان مجموع شهاريهم السنوي قريب برشا من 5000 دينار، نقزو جاو فوق الباريار متاع 5000 دينار، الي القانون عاملها حدّ اقصى لعدم خلاص الضّرائب، و بالتالي، رجعت تتقصّلهم ضرائب تمثّل 15% على الtranche متاع 3500 دينار الي بين ال1500 و ال5000 من مجموع اجرهم السنوي.... و بالطبيعة، الخدامة المعنييّن بالموضوع ما تساعدهمش الحكاية... بعد ما فسّرنا المشكلة، نجيو للعقل و المنطق، هالحكاية تهمّ شريحة من التوانسة يخدمو في كلّ القطاعات، علاش اضراب في قطاع النسيج و الجلود؟؟ ثمّ الأهمّ، تغيير نسب الضّرائب، من مشمولات السلطة، و موش من مشمولات المشغلين، فاش قام تبركو في شركاتكم بإضراب؟ و باقي أتعس، الي قالكم انّو بالإضراب، ضغط على وزارة الماليّة، باش تغيّر نسب الضّرائب راهو يغلّط فيكم، خاطر نسب الضّرائب يحدّدها قانون الماليّة حصريّا، تعرفو اش معناها قانون الماليّة ماهو؟ هاك الي يضرب بالثلاثة شهور في آخر كلّ عام، نقاشات و عرك و معروك في مجلس النّوّاب، يعني الوضعيّة هذي باش تتغيّر لازمها في قانون المالية متاع العام الجاي، او، في قانون ماليّة تكميلي، يعاود يحسب ميزانية شعب كامل و الهلمّة الكل.... كليمتين أخيرا لعمال قطاع النّسيج و الأحذية، راهو الموضوع هذا وطني، و يهمّ كلّ القطاعات، و القرار يصير فيه على المستوى الوطني بين الأحزاب و المنظمات و الحكومة، و اضرابكم هو فقط تدمير لمواطن شغلكم، راهو حتى لو صار تغيير في القانون، فما يعنيش النّاس الكل، لا، ما يهمّ كان الكعبتين و كعبة الي مجموع اجورهم السّنوية فات 5000 دينار، راهو شركاتكم مصدرة اغلبها، و راكم في منافسة مع خدّامة العالم اجمع، و النهار خدمة ضايع على شركاتكم، هو نهار ضايع على حريف لبرّا، و راهو حريف متغشش معناها حريف يبعث شركتكم و يمشي للشنوا و المغاربة، و راهو الحريف الي يهرب، معناها شركتكم تخسر و خبزتكم تولي في مهبّ الرّيح، و في بقعة اتطالبو بزيادة شهاري، ترسّيلكم لا قدّر الله اتطالبو بالتّشغيل، راهي الإضرابات المنطقية حقكم، لكن تطليع الماء للصّعدة، هو تخريب لمواطن شغلكم و تخريب لبلادكم... مرحبا بكم في تونس، انتهى الزمن السعيد للاضرابات من اجل الزيادة في الأجور، و بدا العهد المرعب متاع اضراب باش نعمل الي يظهرلي.... نهاركم زين
2 من أكبر حرفاء المجمع الكيميائي و فسفاط قفصة يوقعان عقد مع الشريفية المغربية للفسفاط على 10 سنوات لقدام، يعني حتى كان رجعنا نخدمو غدوا، هاذم 2 آخرين نمضمضو منهم... جيناهاشي؟ والله مأساة لكل العاملين في الشركتين و لحتى حد غيرهم، و اذكروني عام آخر
والله والله، لو لم تتركز الاحتجاجات و الاستنكار و الشجب الشعبي، على التكركير متاع الناس و عدم احترامهم للقانون و التعطيل و التلويج على الخبزة الباردة، لن نجد وطنا نحتج على مسيريه... العزوزة هازها الواد....
ارقام التّصدير والاستيراد في جانفي 2016 صباح الخيرات تونس المعهد الوطني للإحصاء، مازال كي خرّج ارقام التجارة الخارجيّة متاع بلادنا في جانفي 2016، قدّاش و شنوّا صدّرنا، و قدّاش و شنوّا استوردنا، و البلدان الي تعاملنا معاهم... نبداو بالتّصدير... حسب الأرقام المنشورة، قيمة صادراتنا في جانفي 2016، نقصت 9.4% على قيمتها في جانفي 2015... بالملموس، الدّوفيز الي داخل من التّصدير، نقص بـ 213.5 مليون دينار بين جانفي 2016 و جانفي 2015... تراجع صادراتنا، جاي أساسا من تراجع صادرات زيت الزّيتون، الي نقصت بـ 130 مليون دينار بين جانفي 2015 و جانفي 2016... فمّا نوع آخر من الصّادرات نقص، هو صادرات البترول الخام، الي نقصت بـ 44.2 مليون دينار بين جانفي 2015 و جانفي 2016... من ناحية وجهة الصّادرات، اكثر بلدان نقصت صادراتنا ليها بين جانفي 2015 و جانفي 2016، هي بريطانيا، الي نقصت صادراتنا ليها بـ 75.3%، ثمّ إيطاليا، الي نقصت صادراتنا ليها بـ 10.6%، ثمّ بلجيكيا، الي نقصت صادراتنا ليها بـ 7.4%... في المقابل، فمّا بعض البلدان، الي من حيث حجم تعاملنا معاها تعتبر صغيرة، سجلت ارتفاع في صادراتنا ليها، كيما تركيا، الي طلعت صادراتنا ليها، بـ 41.6%، و السعوديّة، الي طلعت صادراتنا ليها، بـ 38.5%، و الإمارات، الي طلعت صادراتنا ليها، بـ 20.4%... نذكّر انّو مجموع صادرات جانفي 2016، طاح على ما كان عليه في جانفي 2015، و انّو رغم الي حكينا على بلدان طلعت صادراتنا ليها، و بلدان هبطت صادراتنا ليها، فلمّا نشوفو مجموع صادراتنا الكلّ، نلقاو ارواحنا نقصنا... آي توّا السّؤال الي يطرح نفسو، هو : و المواطن البسيط آش دخلو في هالأرقام؟ كيفاش تعنيه؟... في الواقع تعنيه ببارشا طرق.... اوّلا، الشركات المصدرة، لمّا ينقص رقم معاملاتها، تنقص قدرتها على مواصلة النّشاط، و خلاص فورنيساراتها و خدّامتها، و هذوكم بالطبيعة زادا، كي ينقص خلاصهم، ما ينجّموش يصرفو و يخدمو عباد اخرين... ثانيا، لازمنا نعرفو، انّو قيمة الدّينار تتحدّد بالعرض و الطّلب في سوق الصّرف بين البنوك، و بإعتبار الصّادرات و الواردات بين البلدان، تصير أساسا عن طريق البنوك، فلمّا صادراتنا بلادنا اتطيح، تقلّ العملة الأجنبيّة في سوق الصّرف بين البنوك، و يطلع سومها مقارنة بالدّينار، و اتطيح قيمة عملتنا... و لمّا اتطيح قيمة الدّينار، و احنا محسوب نستوردو في كلّ شي، و نخلصو في ديوننا بالدّوفيز... فطبيعي انّو الحاجة الي نستوردوها باش يغلى سومها في تونس، و طبيعي أيضا، انّو المقابل بالدّينار لقيمة الديون الي نخلصوهم بالدّوفيز، باش يطلع، و نزيد نثقلو كاهل ميزانيّة الدّولة... و الصّادرات في بلادنا، تنجّم تتراجع لعدّة أسباب، كيما المواسم الفلاحيّة، لكن زادا، كيما التعطيلات، و تسكير الكيّاسات و الابراط، الشركات الي تلقى مشاكل من هالنّوع توخّر على حرفاءها لبرّا، و généralement الحرفاء هاذم، ما يوسعوش بالهم برشا، و يشوفو غيرنا نجيو توّا للواردات، واردات تونس طاحت بـ 17.9% بين جانفي 2016، و جانفي 2015... يقول القايل، بأنقص؟ خلّي الدّوفيز يقعد في البلاد؟... يا ليت جات الأمور بهالبساطة... التراجع، جاي أساسا من تراجع واردات الطّاقة، الي طاحت بسبب تواصل انهيار الأسعار العالميّة للبترول... لكن التراجع جاي أيضا، من تراجع وارداتنا من المواد الاوّليّة و الفسفاطيّة بنسبة 20.2%، و من واردات مواد التّجهيز بـنسبة 7.1%... و هالاثنين هاذم، أي المواد الأوّليّة و مواد التّجهيز، ما لازمناش نفرحو كي ينقص التّوريد متاعهم، خاطر بكلّ بساطة، هذي مواد موجهة للمعامل، الي تستعملها لانتاج سلع و خدمات للسّوق المحلّية و الا للتّصدير، و لمّا الواردات من النّوع هذا تنقص، فهذا مؤشّر، انّو الإنتاج متاع بلادنا قاعد ينقص... و لمّا ينقص الإنتاج، ينقص الطّلب على اليد العاملة، و ترتفع البطالة... نجيو أخيرا، للميزان التّجاري مع البلدان، و كي نقولو الميزان التّجاري مع البلدان، معناها شنوّا الفارق بين قدّاش صدّرنا، و قدّاش استوردنا من كلّ بلاد... و هوني، نلقاو أنّو اكثر بلاد غارقين معاها و مع منتجاتها، هي الصّين الشّعبيّة، الي وصل عجز ميزاننا التّجاري معاها 245 مليار... و هوني، المواطن وحدو وحدو... بطريقة استهلاكو... ينجّم يدافع على بلادو و على اقتصاد بلادو.... أخيرا، اكثر بلاد سجّلنا معاها فائض هي فرنسا، الي وصلت صادراتنا ليها اكثر من وارداتنا منها بـ 221 مليار في جانفي 2016... نهاركم زين يا توانسة
مأساة تونس بعد الثورة هي انو كل حد يحب ليه و يقول الي يساعدو برك... مثلا، اليوم و البارح خرجت في فايسبوك و في الإعلام حكايةخونا المواطن التونسي المقيم بكندا حسام القريوي، هبط فيديو، قال فيها بوضوح انو تعرض للسرقة و افتكاك أموالو المقدرة ب65 الف دولار من طرف البنك المركزي... قال "روحت بفلوسي دوفيز، ديكلاريتهم في الديوانة، و مشيت حليت حساب بالدوفيز في الBNA، لكن ماراعني الا اني بعد ما حليت الحساب، يكلمني رئيس فرع الBNA و يقلي انو البنك المركزي رفض يعمل Activation du compte..." ....في وسط هالكلام، قال زادا جملة أخرى " الdeclaration en douane des devises ما فيهاش حتى كلمة حول آجال الصلوحية..." .... قال انو يطلق صرخة يحذر في التوانسة المقيمين في الخارج، و طالب رئيس الحكومة و رئيس الدولة و زاد قال "نطالبكم الكل باش ترجعولي فلوسي".... الي يتفرج في الفيديو برك، إذا كانو موش مختص في المالية و الاقتصاد، و إذا متأثر بالشعبوية الفايسبوكية التافهة تجاه كل ما يخص مؤسسات الدولة، يخرج باستنتاج واحد : دولة تسرق في الشعب، و الفرار الفرار.... خونا حسام تكلم زادا الصباح في موزاييك اف ام، و قال تقريبا نفس الكلام، لكن كلامو لموزاييك فيه توضيح اخر، قال انو ال65 الف دولار جابهم عام 2012، و خلاهم عند بوه، و باعتبارو انو يروح مرة كل 3 سنين (و هو أمر طبيعي للتوانسة الي يعيشو في بلدان بعيدة برشا على تونس)، فلما روح في 2015، هز الفلوس من عند بوه، و حل بيهم حساب بالدوفيز في الBNA، (بإعتبار انو القانون التونسي متاع الصرف، يسمح للتوانسة المقيمين في الخارج، أنهم يحلو حسابات بالدوفيز في تونس).... نجيو توا لحقيقة الحكاية: اولا، و خلافا للانطباع الي يعطيه كلام خونا في الفيديو متاعو، البنك المركزي ما فكلوش فلوسو، بل قالولو، و هو يعرف الشي هذا عن طريق رئيس فرع الBNA، قالولو انو ال65 الف دولار ما عندوش الحق يبقاو في حسابو بالدوفيز، لكن المقابل متاعهم بالدينار هوما حقو، و حد ما يفكهولو... يعني سرقوني حاف، الي بلغها للتوانسة على فايسبوك، ما فماش منها، هو مشكلتو، يحبهم دوفيز و موش مشكلتو الفلوس تسرقت ثانيا علاش البنك المركزي قالو ما عندكش الحق تحط ال65 الف دولار في حساب الدوفيز متاعك؟ شماتة فيه؟ كره في التوانسة الي يعيشو في الخارج؟؟؟ اكيد لا، كل ما في الامر، هو انو التصريح بإدخال عملة عندو صلوحية بثلاثة شهور على الاقصى، لازم في وسط هاك الثلاثة شهور، الي عمل التصريح، يمشي يصب هاك الدوفيز في بانكا من البنوك، أو يروح بيها كان يحب.... و الثلاثة شهور هذي، تبدأ من نهار التصريح، و توفى بعد 90 يوم.... أي و يقول القايل، هالتعقيدة الي عاملها البنك المركزي فاس قام؟ لواه من اصلو؟؟؟ ساهل برشا، قيمة الدينار التونسي، تتحدد بالعرض و الطلب في سوق الصرف بين البنوك، قد ما العملة تدخل في السيستام البنكي، قد ما يكون العرض أكبر و قد ما يبقى الدينار بقدرو، و التصريح بإدخال عملة، و فازة 3 شهور صلاحية التصريح، الهدف منها هو ابقاء العملة في القنوات الرسمية و المحافظة على قيمة الدينار... خاطر الدينار لما يطيح، يكثر التضخم، و تزيد تثقل علينا قيمة ديوننا الي بالدوفيز.... حاشا خونا وليد، لكن شنوا الي يضمن للبنك المركزي التونسي (البنك المركزي متاع الشعب التونسي)، انو الي جاب الفلوس في 2012، و خلاها 3 سنين في دارو، ما عداش هاك ال3 سنين يتاجر بالعملة في السوق السوداء و يدبر في رأسو على حساب الدينار التونسي؟؟؟ خاصة لما نعرفو انو عمالنا بالخارج، من حقهم يحلو حسابات بالدوفيز، و يخلو ثروتهم بالدوفيز، فقط لازمهم يقومو بالعملية في ظرف 3 شهور بعد ادخالهم للعملة.... اكيد خونا وليد على نيتو و موش فاهم القانون، لكن هذا ما يسمحلوش انو يكره بقية التوانسة المقيمين في الخارج في الاستثمار و مساعدة بلادهم، و خصوصا لما يعمل فيديو موش واضح أو فيه حقائق ناقصة.... وليد اكيد ما يعرفش القانون، و معذور، و لو انو nul n'est sensé ignorer la loi ، و لكن اللوم الكبير حسب رايي، يرجع على رئيس فرع الBNA الي حلو حساب بالدوفيز، رغم الي التصريح فاتو عليه 3 سنين ....
صباح الخيرات تونس اليوم باش نحكيو على آخر تطوّرات المؤشّرات الماليّة للبنوك التّونسية في 2015... في تونس عندنا 22 بنك، منهم 10 بنوك كبيرة يجمعو وحدهم قريب 80% من المعاملات في تونس، و هوما الي باش نحكيو عليهم اليوم، أي: ATB BIAT BT AMENBANK STB BNA BH ATTIJARI UBCI UIB الـ 10 بنوك هذي، بكلها مدرجة في البورصة، والشّركات المدرجة في البورصة، مطالبة قانونا، باش كلّ 3 شهور تنشر الوضعيّة الماليّة متاعها للعموم، و ارقام 2015، مازالت كي تنشرت آخر الشهر الي فات، واحنا اليوم باش نركزو على نسب تطوّر مؤشرات البنوك هذي في 2015 مقارنة بـ 2014، و باش نحكيو على افضل 3 بنوك في كلّ مؤشّر البداية باش تكون بتطوّر الودائع او les dépots، و المقصود هوني، هو تطوّر حجم الفلوس الي حاطينها المواطنين و الشّركات في ال10 بنوك الي نحكيو عليهم... أفضل بنك من حيث تطوّر les dépots الي فيه ،هو البنك العربي لتونس ATB، الي الودائع متاع التوانسة، طلعوا عندو بـ 9.5% بين 2014 و 2015، و تعدّى حجم ودائع التوانسة في الـ ATB من 3555 مليون دينار في 2014، الى 3894 مليون دينار في 2015... في المرتبة الثّانية من حيث نموّ الودائع، نلقاو التجاري بنك، و الي الودائع فيه طلعوا بـ 8.1% بين 2014 و 2015، و تعدّى حجم ودائع التوانسة في الـتّجاري من 4506 مليون دينار في 2014، الى 4871 مليون دينار في 2015... في المرتبة الثّانية من حيث نموّ الودائع، نلقاو ال UIB، و الي الودائع فيه طلعوا بـ 8% بين 2014 و 2015، و تعدّى حجم ودائع التوانسة في الUIB من 3151 مليون دينار في 2014، الى 3402 مليون دينار في 2015... نتعدّاو لتطوّر حجم القروضات الي عطاتها ال10 بنوك هذي لحرفاءها من المواطنين و الشّركات، و من النّاحية هذي، نلقاو انّو اكبر ارتفاع في حجم القروض الي تعطات للتوانسة، سجلاتو الBH، الي ارتفع حجم القروض الي عاطيتهم لحرفائها بـ 11.1% بين 2014 و 2015، و تعدّى حجم القروض الصّافية الي عاطيتهم الBH من 4766 مليون دينار في 2014، الى 5297 مليون دينار في 2015... في المرتبة الثّانية نلقاو الBIAT، الي ارتفع حجم القروض الي عاطيتهم لحرفائها بـ 10.9% بين 2014 و 2015، و تعدّى حجم القروض الصّافية الي عاطيتهم الBIAT من 5921 مليون دينار في 2014، الى 6568 مليون دينار في 2015... في المرتبة الثّالثة نلقاو الATB، الي ارتفع حجم القروض الي عاطيتهم لحرفائها بـ 3.9% بين 2014 و 2015، و تعدّى حجم القروض الصّافية الي عاطيتهم الATB من 3117 مليون دينار في 2014، الى 3406 مليون دينار في 2015... المؤشّر الأخير، الي باش نحكيو على أفضل تطور فيه بين 2014 و 2015، بالنّسبة للبنوك العشرة الي نحكيو عليها اليوم، هو النّاتج البنكي الصّافي أو الـ PNB بالنّسبة للمحلّلين الماليّين، و النّاتج البنكي الصّافي هو مؤشّر يعطي فكرة على مردوديّة البنوك، و قدرتها على تحقيق ارباح، و يتمثّل في الفرق بين كلفة الفلوس الي عندهم و مدخول استثمار هاك الفلوس... في المرتبة الأولى من حيث تطوّر الناتج البنكي الصّافي، نلقاو الـATB مرّة اخرى، و الناتج البنكي الصّافي متاع الـATB، سجّل ارتفاع بـ 17.1% بين 2014 و 2015، و طلع من 174 مليون دينار عام 2014، الى 203 مليون دينار عام 2015...في المرتبة الثّانية نلقاو الـ BH، الي شهد الناتج البنكي الصّافي متاعها ارتفاع بـ 10.6% بين 2014 و 2015، و طلع من 246 مليون دينار عام 2014، الى 272 مليون دينار عام 2015... و في المرتبة الثّالثة نلقاو الUIB الي شهد الناتج البنكي الصّافي متاعها ارتفاع بـ 10.1% بين 2014 و 2015، و طلع من 197 مليون دينار عام 2014، الى 217 مليون دينار عام 2015… نهاركم زين يا توانسة
للي ما عندوش وسع بال للقراية، رابط نحو كل الحلقات
هذي رسالة جاءتنا من شاب تونسي من قفصة، نوردها كما هي، و لكم الاستنتاج عن حال بلادنا يوميات شاب يبحث عن تمويل مشروع .... لا اعتصم ... لا حرق عجل ... ولا قال الدولة لازم تخدمني ... ولا هدد بالانتحار ... قرر يعمل مشروع وعمل على ربي وبدا في الإجراءات اللازمة لإنشاء شركة ذات الشخص الواحد ماكملها كان الفلوس إلي متسلفتها امو الكل وفات ما بين كراء المقر واستخراج الأوراق القانونية وبعض المعدات التي تمثل المساهمة الذاتية في المشروع ... قبل مايتورط في المسلك هذا كل الجهات إلي تمول المشاريع في تونس حلتلو في الجنة ذراع .... نحن نشجعو الشباب الطموح .... نحن نشجعو الشباب على الإستثمار .... فجأة يتحول كل هذا الحلم الوردي الذي رافقه طيلة سنة من اللهث وراء التمويل للانطلاق في العمل إلى كابوس مرعب .... ويتحول التشجيع على الإستثمار إلى عملية استحمار وقحة يتورط من خلالها الشاب في ديون ضخمة تفوق المبلغ المطلوب بأضعاف دون الحصول عليه ومصاريف قارة تطبق على أنفاسه على أمل الحصول على الدعم تتزايد بمرور الوقت .... وأصبح طرق أبواب الجهات المانحة وتحديدا اندا لاسناد القروض الصغرى بقفصة أقرب إلى التسول وما يرافقه من إهانات وطرد من المقر وشتم ... هذا الهيكل الذي بعث لمساعدة الشباب على البدء بمشوار حياتهم من خلال قرض صغير يتحول إلى مقبرة لوأد الأحلام الجميلة ... بعد ثلاثة أشهر من تقديم الطلب الأخير لتمويل مشروع ساند فيها المدير الجهوي لاندا زميله سيء الذكر جمال في رفض التمويل بدون أي مبرر يذكر من خلال السب والشتم والطرد من المقر كل هذا بسبب إشعار المقر المركزي في تونس بطول مدة الإنتظار قائلا بالحرف الواحد : "اقلب وجهك من هنا ماناش عاطيينك حتى تمويل ماك عملت ريكلاماسيون في تونس قلهم هم يعطوك الفلوس وزيد قلهم راهو طردني " ... وهو ما حصل فعلا حيث وقع إشعار إدارة اندا بكل التفاصيل بالإضافة إلى صور من كل الأوراق القانونية التي تثبت عدم وجود أي سبب مقنع للرفض ... تبعث الإدارة المركزية بمديرها الإقليمي للتقصي حول الموضوع ... زار المقر ... تحدث مع مالكه. .. إطلع على المعدات والأوراق القانونية ... ولكن تمخض الجبل فأنجب فأرا. .. بعد كل هذا يتضامن المدير الإقليمي مع المدير الجهوي بقفصة المتضامن بدوره مع سيء الذكر جمال ... كلهم تضامنوا كي يحطموا حلما لن يقدروا عليه ... الرفض حاصل منذو اللحظة الأولى وكل ما حصل بعده هو مجرد بحث عن تبرير للرفض ... وياله من تبرير ... "الماتريال إلي عندك متاع حزب المؤتمر من أجل الجمهورية " مالم تصبني جلطة في تلك اللحظة التي أعلمني فيها بسبب الرفض تأكدوا أني لن اجلط ماحييت ... أولا : حتى بعد مرور عشرة سنوات لن أسلم في حقي في الحصول على قرض من اندا مادمت مواطن تونسي مستوفى كل الشروط اللازمة لذلك . ثانيا : سأعمل جاهدا على فضح الادعاءات الزائفة التي تزعم أن الشباب بإمكانهم الحصول على قرض والبدء بمشروع ثالثا : لن أتراجع عن ما بدأت كلفني ذلك ما كلفني ... وللحكاية بقية ... https://www.facebook.com/akermi.amor
هذي رسالة جاءتنا من شاب تونسي من قفصة، نوردها كما هي، و لكم الاستنتاج عن حال بلادنا يوميات شاب يبحث عن تمويل مشروع .... لا اعتصم ... لا حرق عجل ... ولا قال الدولة لازم تخدمني ... ولا هدد بالانتحار ... قرر يعمل مشروع وعمل على ربي وبدا في الإجراءات اللازمة لإنشاء شركة ذات الشخص الواحد ماكملها كان الفلوس إلي متسلفتها امو الكل وفات ما بين كراء المقر واستخراج الأوراق القانونية وبعض المعدات التي تمثل المساهمة الذاتية في المشروع ... قبل مايتورط في المسلك هذا كل الجهات إلي تمول المشاريع في تونس حلتلو في الجنة ذراع .... نحن نشجعو الشباب الطموح .... نحن نشجعو الشباب على الإستثمار .... فجأة يتحول كل هذا الحلم الوردي الذي رافقه طيلة سنة من اللهث وراء التمويل للانطلاق في العمل إلى كابوس مرعب .... ويتحول التشجيع على الإستثمار إلى عملية استحمار وقحة يتورط من خلالها الشاب في ديون ضخمة تفوق المبلغ المطلوب بأضعاف دون الحصول عليه ومصاريف قارة تطبق على أنفاسه على أمل الحصول على الدعم تتزايد بمرور الوقت .... وأصبح طرق أبواب الجهات المانحة وتحديدا اندا لاسناد القروض الصغرى بقفصة أقرب إلى التسول وما يرافقه من إهانات وطرد من المقر وشتم ... هذا الهيكل الذي بعث لمساعدة الشباب على البدء بمشوار حياتهم من خلال قرض صغير يتحول إلى مقبرة لوأد الأحلام الجميلة ... بعد ثلاثة أشهر من تقديم الطلب الأخير لتمويل مشروع ساند فيها المدير الجهوي لاندا زميله سيء الذكر جمال في رفض التمويل بدون أي مبرر يذكر من خلال السب والشتم والطرد من المقر كل هذا بسبب إشعار المقر المركزي في تونس بطول مدة الإنتظار قائلا بالحرف الواحد : "اقلب وجهك من هنا ماناش عاطيينك حتى تمويل ماك عملت ريكلاماسيون في تونس قلهم هم يعطوك الفلوس وزيد قلهم راهو طردني " ... وهو ما حصل فعلا حيث وقع إشعار إدارة اندا بكل التفاصيل بالإضافة إلى صور من كل الأوراق القانونية التي تثبت عدم وجود أي سبب مقنع للرفض ... تبعث الإدارة المركزية بمديرها الإقليمي للتقصي حول الموضوع ... زار المقر ... تحدث مع مالكه. .. إطلع على المعدات والأوراق القانونية ... ولكن تمخض الجبل فأنجب فأرا. .. بعد كل هذا يتضامن المدير الإقليمي مع المدير الجهوي بقفصة المتضامن بدوره مع سيء الذكر جمال ... كلهم تضامنوا كي يحطموا حلما لن يقدروا عليه ... الرفض حاصل منذو اللحظة الأولى وكل ما حصل بعده هو مجرد بحث عن تبرير للرفض ... وياله من تبرير ... "الماتريال إلي عندك متاع حزب المؤتمر من أجل الجمهورية " مالم تصبني جلطة في تلك اللحظة التي أعلمني فيها بسبب الرفض تأكدوا أني لن اجلط ماحييت ... أولا : حتى بعد مرور عشرة سنوات لن أسلم في حقي في الحصول على قرض من اندا مادمت مواطن تونسي مستوفى كل الشروط اللازمة لذلك . ثانيا : سأعمل جاهدا على فضح الادعاءات الزائفة التي تزعم أن الشباب بإمكانهم الحصول على قرض والبدء بمشروع ثالثا : لن أتراجع عن ما بدأت كلفني ذلك ما كلفني ... وللحكاية بقية ... https://www.facebook.com/akermi.amor 90515703
مساهمة الفسفاط في الاقتصاد التّونسي من عام 2000 ل 2014: -في الpib - في الصادرات - مساهمة أرباح الCPG و الGC في ميزانيّة الدّولة - السّنوات الي فيها ارقام كبيرة -مقارنة مع قطاعات أخرى صباح الخيرات تونس هالأيّام، رجع موضوع الفسفاط لواجهة الاحداث بعد تعطّل الإنتاج مرّة أخرى، و لهذا خيّرنا نحكيو على دور قطاع المناجم و الفسفاط في الاقتصاد التّونسي طيلة الـ 15 سنة الأخيرة... البداية، باش تكون بمساهمة قطاع الفسفاط، في المنتوج الداخلي الخام لبلادنا... تذكير هوني... المنتوج الدّاخلي الخام ، يمكن اختصار معناه في ما يلي: مجموع قيمة المنتجات و الخدمات الي صنعوها التوانسة في عام معيّن، انّقصو منها قيمة الاستهلاكات، الي استعملوها لصنع هاك المنتجات و الخدمات، و هكّا نلقاو الثّروة الصّافية الجديدة الي انتجتها تونس في العام هذاكا... باش نعرفو نسبة مساهمة قطاع الفسفاط في المنتوج الدّاخلي الخام، خذينا كامل قطاع المناجم، و زدنا معاه مساهمة الصّناعات الكيميائيّة... و افترضنا... انّو في تونس ما فمّا حتى منجم غير مناجم الفسفاط، و انّو كلّ الصناعات الكيميائيّة التّونسية، هي صناعات مرتبطة بالفسفاط... لمّا نشوفو الأرقام من عام 2000 لعام 2014، نلقاو انّو قطاع المناجم و قطاع الصّناعات الكيميائيّة يساهم بمعدّل 2.9% في المنتوج الدّاخلي الخام التونسي سنويّا، و انّو اعلى نسبة مساهمة لهالزّوز قطاعات في المنتوج الدّاخلي الخام لبلادنا، كانت عام 2001 بـ 3.9%... و في الـ 9 شهور الأولى لسنة 2015، نسبة مساهمة قطاعي المناجم و الصّناعات الكيميائيّة، كانت 1.4%... نتعدّاو توّا لمساهمة الفسفاط و مشتقّاتو الكيميائية، في صادرات بلادنا،... كالعادة، باش نغزرو لل15 سنة الي بين عام 2000 و 2014... لمّا نشوفو الأرقام في هالفترة، نلقاو انّو معدّل نسبة مساهمة الفسفاط و مشتقاتو الكيميائيّة في صادرات بلادنا، هو 6.7% سنويّا... لمّا نغزرو بالعام بالعام، نلقاو انّو اعلى نسبة لمساهمة لهالمنتجات في صادرات بلادنا، كانت عام 2008 بـ 12.4%، و السبب في هالنّسبة الكبيرة عامتها، ماكانش ارتفاع الكمّيات المصدرة، و انّما في القفزة العملاقة للأسعار العالميّة لهالمنتجات بين 2007 و 2008... عام 2010، نسبة الفسفاط و مشتقاتو في صادرات بلادنا كانت في حدود 7.6%، و من عامتها و هالنّسبة في النّازل، حتى وصلت 4.5% عام 2014، و باش تكون اقل في 2015... و لمّا نقارنو الفسفاط و مشتقاتو في الفترة 2000-2014، بالنسيج و الملابس و الجلد في نفس الفترة مثلا، نلقاو أنّو قيمة صادرات الفسفاط و مشتقاتو، تمثّل في المعدّل، خمس قيمة صادرات قطاع النسيج و الملابس و الجلد سنويّا... نجيو أخيرا، لمساهمة قطاع الفسفاط في ميزانية الدّولة، و هوني نبداو بتوضيح... لمّا الشّركات العموميّة تكون رابحة، و بإعتبار هالشّركات ملك الشّعب التّونسي، فإنّو جانب من الأرباح هذي يتصب لموارد ميزانية تونس، و في الميزانيّة، نلقاو هالمبالغ، تحت فصل اسمو : "تحويلات المنشآت العمومية و مرابيح الخزينة"... و لمّا نغزرو للأرقام، نلقاو انّو معدّل مساهمة أرباح المنشآت العموميّة في ميزانية تونس، بين 2000 و 2014، هو 3.9% سنويّا... نذكّروا هوني، أنّو النّسبة هذي، تهمّ مساهمة كلّ المؤسّسات العموميّة، من الفسفاط للبترول للبنوك للتلفون لغيرهم من الشركات العموميّة... للأسف، المعلومة حول مساهمة أرباح كلّ شركة عموميّة وحدها، ماهي متوفرة الّا في كتيّب ميزانيّة المواطن، الي اصدراتو وزارة الماليّة حول ميزانيّة 2016، و لمّا نشوفو الأرقام، نلقاو انّو مساهمة أرباح شركتي فسفاط قفصة و المجمع الكيميائي في ميزانيّة 2016، باش تكون في حدود 0.34%... نهاركم زين يا توانسة
نسب التضخّم في جانفي 2016 صباح الخيرات تونس الجمعة الي فاتت، هبّط المعهد الوطني للإحصاء، ارقام التضخّم في جانفي 2016، و كي نقولو التضخّم، l’inflation بالفرنسيّة، فمقصود بيه ارتفاع الأسعار بين فترة و فترة، قبل الأرقام، نبداو بالسّاس كالعادة... أوّلا، كيفاش خبراء المعهد الوطني للإحصاء يحسبو في نسبة التضخّم؟... يشوفو شهريّا، تطوّر الأسعار متاع 1030 منتوج مختلف، في 3672 نقطة بيع موزعة على كامل تراب الجمهوريّة... بناءا على المعلومات هذي، يقومو بعمليّات حساب تقنيّة، و يطلعو رقم يتسمّى مؤشّر الأسعار على مستوى الجمهوريّة، و من المؤشّر هذاكا يطلعو معدّل التضخّم... ثانيا، شنيّة حكاية القدرة الشّرائيّة او الـ pouvoir d’achat، و شنيّة علاقتها بالتضخّم؟... القدرة الشرائيّة هي بالفلّاقي، قدّاش مدخول المواطن، ينجّم يشريلو سلع و منتجات... و هاذِيا نحسبوها، بمقارنة ارتفاع الأسعار من جهة، و زيادات الشهاري من جهة أخرى... يعني التضخّم، موش معناها آليّا تدهور القدرة الشّرائيّة، كيما قاعدين نسمعو أحيانا، خاطر نحكيو على تدهور القدرة الشّرائيّة، وقت زيادة الأسعار تفوت زيادة الأجور، و في تونس في السنّوات الأخيرة، العكس هو الي صاير تقريبا... ثالثا، منين يجي التضخّم؟ • ارتفاعات متتالية في الأجور ما تقابلهاش زيادة في الإنتاج و المجهود، يعني زبادة في كمّية الفلوس تدور في البلاد، بينما كمّية السّلعة و المنتجات ما تزيدش • ارتفاع الطّلب على منتوج معيّن ما غير ما يكون عند المنتجين الرّغبة او القدرة على عرض هالمنتوج بكمية كافية، و هذا يصير عندنا في الأعياد و المناسبات في بعض المنتجات الي نعرفوهم • ارتفاع سعر منتوج يدخل في كلفة باقي المنتجات، و هذا ينطبق على سعر الإيصانص في تونس مثلا، لمّا الدّولة ترفع سعر البنزين فإنّو آليّا أغلب باقي السّلع باش ترتفع لأنّو كلفة نقل البضائع باش ترتفع، و المنتجين طبعا باش يغلّيو في الأسعار لتغطية هالكلفة الجديدة • التضخّم المستورد، تونس تستورد في آلاف السّلع و البضائع، بالطبيعة إذا الأسعار العالميّة لهذه البضائع باش ترتفع، فإنّو سعر بيعها في تونس باش يرتفع • طبعا فمّا سبب تضخّم نعانيو منو برشا في تونس بعد الثّورة هو انفلات الرّقابة على مسالك التّوزيع و القشارة... و في الحالة هذي الي تهم خاصّة الخضر و الغلال و اللحوم الي التونسي مجبر باش يشريها، إذا ما فمّاش رادع للمتدخلين في التّسويق، فإنهم باش يسعاو لرفع ارباحهم و يأدي الامر لإرتفاع الأسعار هذي اهم أسباب التضخّم... نجيو توّا لتطوّر الأسعار بين ديسمبر 2015 و جانفي 2016... الأسعار عموما زادت بـ 0.3%...و الزيادة العامّة هذي، جايّة أساسا من الزيادات التّالية: • أسعار الملابس و الأحذية زادت بـ 0.9% • أسعار خدمات التّعليم زادت بـ 0.6% • أسعار الكرا و الماء و الضّو زادت بـ 0.4% • أسعار المواد الغذائيّة بجميع أنواعها، ما زادت الّا بـ 0.1% نجيو أخيرا، للخبر الباهي: اذا نغزرو على عام كامل توّا، يعني نسبة التضخّم، بين شهر في عام معيّن، و نفس الشّهر في العام الي قبلو، نلقاو انّو أوّل مرّة منذ شهر أوت 2011، هبطت نسبة التضخّم على عام، تحت الـ 3.6%... و اوّل مرّة بعد الثّورة، نسبة التضخّم على عام في جانفي بالذّات، تهبط تحت الـ 4%، و هذا من اوّل المؤشرات الطيّبة اقتصاديّا للبلاد هذي بعد الثّورة، نهاركم زين يا توانسة
بشرى لشباب النات و الابليكاسيونات و free lance :) ، وزير تكنولوجيا الاتصالات: انطلاق المفاوضات مع paypal لقبول البطاقة التكنولوجية التونسية ضمن هذه المنظومة :)
الواقع، أن تونس بعد الثورة، بدأت تدريجيا تنسى الفسفاط من اقتصادها ( حتى قبل الثورة بين 2000 و 2013 لم يتجاوز معدل 6,9% من قيمة الصادرات سنويا، و مساهمة ارباح المجمع الكيميائي في ميزانية الدولة لم تتجاوز قط 0.5% و تراجعت هذه النسب أكثر بعد الثورة)... المأساة، أن الخاسر الحالي الوحيد من إيقاف عمل مناجم الفسفاط و من اندثار الشركة هم عشرات الآلاف من مواطني الحوض المنجمي الذين يعيشون منها بطريقة مباشرة أو غير مباشرة... تحيين، تم فسخ التعاليق الي فيها جهوية، الكلام هذا مجعول للنقاش الي ما يتعداش سقف انو كل ذرات تراب تونس متساوية في غلاوتها على قلوبنا، و من واجبنا نتحسو على مصير خبزة أي تونسي حيث ما كان
لإعطاء كل ذي حق حقه محسن حسن وزير التجارة على موزاييك اف ام : لم أتطرق بتاتا لموضوع سعر الشاي في الندوة الصحافية، صحفي سألني بعد نهاية الندوة الصحافية، جاوبتو، ماراعني، إلا أنو أهم عناوين الصحافة و الصفحات الاجتماعية حول الندوة الصحافية، ما حكات إلا على سعر الشاي... ما لقيت ما نقول، الستاتي الي لمنا فيه على الوزير نابع من التنبير الي صار بعد الندوة الصحفية و آثارو على صورة الدولة في ذهن الناس، و قلنا انو في جميع الحالات ما حقوش مادام طريقة انتشار المعلومة في تونس مازال ما رجعتش لحالة موضوعية، على كل، نعتذرو لقراء الصفحة و للوزير لو الكلام الي قلناه تفهم كمساهمة في موجة التنبير...
9 آلاف مليار الف و 200 مليار 45 الف مليار بكلها أرقام عطاوها أحزاب و منظمات حول قيمة التهرب الجبائي نتيجة الاقتصاد الموازي، أو نتيجة تقديم معطيات مغلوطة أو ناقصة للقباضات... الأرقام التقديرية في الاقتصاد، تكون مبنية على منطق علمي و مجموعة معطيات، يقع تصور تطورها و اثارها، و الخروج بنتيجة قابلة للنقد أو التبرير، مثلا، في تقدير حجم الأموال المهربة من تونس لاوروبا، الي عملاتو المنظمة العالمية للنزاهة المالية، كنا قدامنالكم بالتفصيل، الطريقة الي اتبعوها في تقدير هاته المبالغ، قبل ما نقولولكم على الأرقام اصلا... صدقوني، لتوا في تونس ما صارت دراسة علمية ذات مصداقية لتقدير قيمة التهرب الجبائي في تونس... و كل واحد قاعد يطيشلنا في الرقم الي يساعدو أو الرقم الي يعمل بيه الbuzz ... لذا، أول حاجة لازم واحد يسأل عليها لما يسمع تقدير لرقم في موضوع ما، هي كيفاش حسبوه و على أي فرضيات و معطيات اعتمدوا، و الي ما يقدمش طريقة العمل و الفرضيات و مصادر المعطيات، فراهو بكل بساطة يهز و ينفض، و إلا خايف كان يقول كيفاش حسب، يضحكوا عليه الخبراء
بالله بعد اذنكم الي ينجم ما ينخرطش في تنبيرة التاي و وزير التجارة، الحكاية ولات تسونامي على فايسبوك، هو خطأ اتصالي، نحاولو احنا كشعب نصلحوه بعدم الانخراط في التنبيرة حفاظا على ما بقي من ثقة التوانسة في المؤسسات... هذا مجرد اقتراح طبعا، و ما عندي حتى قصد و لا غرور يخليني نتصور اني انجم نعطي دروس للناس، مجرد اقتراح لا غير
محسن حسن وزير التجارة: سيقع التخفيض في سعر الشاي.... حسبي الله و نعم الوكيل... توا نمشي معاك انو أسعار مادة الشاي (الي نستوردو فيها على فكرة) تراجعت في الأسواق العالمية، و نمشي معاك انو الحكومة قررت باش تنقص في سوم الحشيشة في تونس... لكن هذي معلومة يعطيها وزيييير؟؟؟؟ يقولها لاعلام ال buzz؟ المرة الجاية يطلعلنا وزيييير التربية باش يخبرنا انهم باش يولو يطلبو زوز مضامين لترسيم التلامذة في الابتدائي؟؟؟ هذي معلومة يعلنها وزييير؟😨... تي ماهو حكيت على المناطق التجارية و اللوجستية و الحرة، أي أقف غادي، علاش الحشو... يا رسول الله وقتاش تفيقو أننا في القرن الواحد و العشرين، و انو الشعوب ولات هي الي عندها الكلمة عن طريق وسائل الاتصال و هي الي تعمل صورة الحكومة و ماعادش كيما قبل الحكومة هي الوحيدة الي تتكلم و تتحكم في صورتها في أذهان الناس؟ يا رسول الله وقتاش تفيقو انو أكبر مآسي تونس الحالية هي نقص الثيقة في الدولة، و أنكم انتوما تمثلو الدولة كي مجرد تتنفسو؟؟؟ حسبي الله و نعم الوكيل، يا بلادي اصمد، يا بلادي الجاي خير انشاء الله
استشارة لل les fans متاع الصفحة و مشاركتكم راهي تعاونا برشة في اختيار المواضيع من فضلكم : شنوا الموضوع الاقتصادي أو المالي الي أثار اهتمامكم في الفترة الأخيرة، أو شنوا الموضوع الي تحبونا نفسروه عموما؟
إحصائيات المؤسسات الخاصّة في تونس 3 أمل مواصلة النشاط و عدم الافلاس بعد سنوات للشّركات التونسية صباح الخيرات تونس نختموا اليوم حديثنا على آخر احصائيّات حول المؤسسات الخاصة في الجمهوريّة التّونسيّة، والي خرّجها المعهد الوطني للإحصاء مؤخّرا... اليوم باش نحكيو على نسبة البقاء بعد 14 سنة للشّركات، حسب القطاع، و الإقليم، و حجم الشركة عند التأسيس... كيفاش عمل المعهد الوطني للإحصاء باش خرّج نسبة البقاء بعد 14 سنة ؟ خذا الشّركات الكلّ الي تأسّست في تونس عام 2000، و قعد يتبع فيهم حتى لعام 2014، شكون الي مازال منهم موجود، و شكون الي سكّر لأي سبب من الأسباب... نبداو بالجملة، عام 2000 في تونس، تأسست عام 45 الف و 600 شركة جديدة، من هالشّركات هذي، ما بقاو يخدمو الّا 22 الف و 100 شركة، معناها نسبة بقاء وطنية بـ 48.4%... نتعدّاو توّا، للقطاعات : أكثر قطاع سجّل نسبة بقاء للشّركات الي تأسست عام 2000، هو قطاع الأنشطة العقاريّة والبعث العقاري promotion immobilière أساسا، و الي من جملة 229 شركة تأسست في هالقطاع عام 2000، فمّا 169 مازالت تخدم حتى لعام 2014، ما يعني نسبة بقاء بـ 73% و اقل قطاع سجّل نسبة بقاء للشّركات الي تأسست عام 2000، هو قطاع الأنشطة النّسيج و الملابس، و الي من جملة 1375 شركة تأسست في هالقطاع عام 2000، فمّا 512 مازالت تخدم حتى لعام 2014، ما يعني نسبة بقاء بـ 37.2%... نجيو توّا للتّوزيع الإقليمي: أكثر اقليم سجّل نسبة بقاء للشّركات الي تأسست عام 2000، هو إقليم الشّمال الشّرقي، و الي من جملة 20 الف و 800 شركة تأسست في هالإقليم عام 2000، فمّا 11 الف و 100 شركة مازالت تخدم حتى لعام 2014، ما يعني نسبة بقاء بـ 54% و اقل إقليم سجّل نسبة بقاء للشّركات الي تأسست عام 2000، هو إقليم الجنوب الغربي، و الي من جملة 2000 شركة تأسست في هالإقليم عام 2000، فمّا 707 مازالت تخدم حتى لعام 2014، ما يعني نسبة بقاء بـ 35%... و اذا نقارنوا الولايات، نلقاو اكثر ولاية حافظت على الشركات الي تأسست فيها عام 2000، هي ولاية اريانة، بنسبة 59.4%، و اقل ولاية حافظت على الشركات الي تأسست فيها عام 2000، هي ولاية قفصة، بنسبة 31.5%، نتعدّاو أخيرا لنسبة البقاء حسب الحجم، و فيها نلقاو، أنّو أقلّ شركة سجلت نسبة بقاء من عام 2000 لتوّا، هي الأفاريّات الي يخدم فيها مولاها وحدو، او مخدّم معاه خدّام او اثنين، و نسبة بقاء هالنّوع من الافاريّات ما تفوتش 47%... بينما، الشّركات الي سجلت اكبر نسبة بقاء، هي الشّركات الي بدات كبيرة و تخدّم بين 100 و 200 عامل، عدد الشّركات من هالنّوع الي تأسست عام 2000، كان 15 شركة، و في 2014، فيهم الي اتطّوّر و لّى groupe كامل، يعني خلق شركات جديدة، و هكّا ارتفع عددهم الى 33 شركة، ما يعني نسبة بقاء بـ 220%... نهاركم زين يا توانسة
خسائر بأربعة مليارات نتيجة احتجاجات سائقي الSTAM أمس في ميناء حلق الوادي غلقهم لمدخل الميناء... والله توا عندنا 5 سنين و العباد ما تشبعش، و مادام البلاد بلاش أمالي، مادام مصيرها الخراب، وقتاش يشد البلاد هذي رجال يقمعوا أي حد يحتج بتعطيل المصالح و يحاكموه بقسوة؟ وقتاش يشدو البلاد هذي رجال يفهموا انو الجبن هو الخراب
امتياز الانتفاع بخصم الاداء على فوائد القروض العقارية، حكينا عليه و فسرناه بالتفصيل الممل هوني... الإجراء هذا يوفّر زيادة في شهرية الي ماخذ قرض عقاري، تساوي نسية من قيمة الانتيريس الي يدفعو المواطن كلّ شهر، و هالنّسبة ما تفوتش 25% في اغلب الحالات... حبّينا نوضحو انّو الإجراء هذا ما عندو حتى علاقة بالوعد الانتخابي لنداء تونس، الي قال للتّوانسة انّو باش يعطيهم قروض دون فائض، معناها نظريّا لو طبّق نداء تونس الوعد الانتخابي متاعو، كانت الزيادة الي باش تجي للمواطنين هي كامل قيمة الانتيريس الي يخلصو فيه كل شهر و موش 25% منو... بالطبيعة، الوعود ما تلزم الا الي يصدّقها... هذي كابتير اكران من برنامج نداء تونس و هذا ليان للي موش مصدّق http://nidaa-tounes.org/elections/wp-content/uploads/2014/10/%D8%A7%D9%84%D9%84%D8%AC%D9%86%D8%A9-%D8%A7%D9%84%D8%A5%D9%82%D8%AA%D8%B5%D8%A7%D8%AF%D9%8A%D8%A9-%D9%88%D8%A7%D9%84%D8%A7%D8%AC%D8%AA%D9%85%D8%A7%D8%B9%D9%8A%D8%A9.pdf
إحصائيات المؤسسات الخاصّة في تونس 2 عدد الشركات الي ما تفلسش و تسكر بعد سنوات من تأسيسها صباح الخيرات تونس اليوم و غدوا، باش نواصلو حديثنا على آخر احصائيّات حول المؤسسات الخاصة في الجمهوريّة التّونسيّة، و الي خرّجها المعهد الوطني للإحصاء مؤخّرا، بعد ما حكينا البارح على مجموع عدد هالمؤسسات، و توزيعها بين القطاعات، اليوم باش نشوفو التّوزيع الإقليمي لهذه المؤسّسات، و نقول إقليمي، خاطر كلمة جهوية و جهة، أصبحت كلمة مقيتة في وقتنا هذا، و برشا ناس تكره البلاد هذي، تحب تلعب عليها... نذكّر في البداية، أنّو الاحصائيّات هذي تهمّ المؤسّسات بجميع أنواعها، من الّي حال آفار يخدم فيه وحدو، حتى للمؤسسات الكبيرة الي تخدّم في اكثر من 200 خدّام... نتعدّاو توّا لتقسيم هالمؤسّسات بين الجهات: قلنا البارح أنّو عدد المؤسسات الخاصّة في تونس، وصل 680 الف مؤسسة في 2014... نعرفو انّو اهمّ عامل لحلّان افار من أي نوع، هو وجود سوق، بالفلّاقي، وجود ناس باش تشري سلعة و الا خدمات هاك الأفار... و اذا نعطيو ترتيب الأقاليم التّونسية، من حيث عدد الشّركات الي موجودة في كلّ اقليم فقط ، اكيد فمّا شكون باش يقلنا، حسبتكم غالطة، خاطر الكثافة السّكّانية عندها دور، لذا، و باش يكون ترتيبنا دقيق، باش نعطيو مباشرة ترتيب الأقاليم التّونسية، حسب عدد السّكّان في كلّ اقليم، اسمعوا التّرتيب توّا تفهموني: • في المرتبة الأولى نلقاو إقليم الشّمال الشّرقي التونسي : الي فيه ولايات تونس الكبرى، مع ولايات نابل و بنزرت و زغوان، و في الإقليم التّونسي هذا، نلقاو انّو فمّا شركة على كلّ 13 مواطن • في المرتبة الثّانية نلقاو إقليم الوسط الشّرقي التونسي : الي فيه ولايات المنستير و صفاقس و سوسة و المهدية، و في الإقليم التّونسي هذا، نلقاو انّو فمّا شركة على كلّ 16 مواطن • في المرتبة الثّالثة نلقاو إقليم الجنوب الشّرقي التّونسي : الي فيه ولايات قابس و مدنين و تطاوين، و في الإقليم التّونسي هذا، نلقاو انّو فمّا شركة على كلّ 21 مواطن • في المرتبة الرّابعة نلقاو إقليم الشّمال الغربي التّونسي : الي فيه ولايات باجة و سليانة و جندوبة و الكاف، و في الإقليم التّونسي هذا، نلقاو انّو فمّا شركة على كلّ 22 مواطن • في المرتبة الخامسة نلقاو إقليم الجنوب الغربي التّونسي: الي فيه ولايات قفصة و توزر و قبلّي، و في الإقليم التّونسي هذا، نلقاو انّو فمّا شركة على كلّ 24 مواطن • في المرتبة الأخيرة، نلقاو إقليم الوسط الغربي التّونسي : الي فيه ولايات القيروان و القصرين و سيدي بوزيد، و في الإقليم التّونسي هذا، نلقاو انّو فمّا شركة على كلّ 28 مواطن و اذا توّا نهبطو شويّة الى مستوى المعتمديّات، نلقاو انّو أكثر ثلاثة معتمديّات فيهم عدد شركات مقابل عدد سكّان، هي معتمديّات باب بحر في العاصمة، في المرتبة الأولى، بشركة على كلّ زوز مواطنين، و سوسة المدينة و حي الخضراء في العاصمة، في المرتبة الثّانية و الثّالثة، بشركة على كلّ 3 سكّان و من الجهة الأخرى، أقلّ ثلاثة معتمديّات فيهم عدد شركات مقابل عدد سكّان، هي معتمديّات سليانة الجنوبيّة، في المرتبة 262، بشركة على كلّ 187 ساكن، ثمّ بنزرت الجنوبيّة في المرتبة 263 بشركة على 194 ساكن، و أخيرا في المرتبة 264، معتمدية صفاقس الغربيّة، بـشركة على كلّ 251 ساكن... مخّ الهدرة و اليّ لازم يقعد في أذهاننا من الأرقام هذي، لازم برشا استثمارات عموميّة في الجهات ذات التّرتيب الأسوء، لكنها مالازمهاش استثمارات في شركات حكومية تزيد تكبرلنا في عجز الميزانيّة، لازم استثمارات في البنية التّحتيّة من كيّاسات و قناطر و اتّصالات و صحة و تعليم و غيرهم، الي تعمل حركيّة في الجهات هذيكا، و تخلي النّاس تتشجّع و تعمل افاريّات، و تونس بكلها متفقة على هالاستثمارات، لكن لو ما تريضش البلاد، و يصير توافق شعبي على إعطاء مهلة لإقتصاد البلاد، صدقوني لا تفيد فيها لا رؤية لا منوال لا استراتيجية، حتى شي ماهو باش يصير، و الي نقولو فيه اليوم، باش نعاودوه غدوة... نهاركم زين يا توانسة...
خارج موضوع الصفحة : مأساة نظام تعليم بن علي هو انه همش العلوم الانسانية التي تبني النفس و الوجدان البشري و تعلمنا قيمة الحياة و القيم كالادب و التاريخ و الجغرافيا و اللغات و الفلسفة و المنطق... كل ما يصنع العقل البشري المتوازن وقع تهميشه بضوارب تافهة في الشعب العلمية (خلافا لكل الدول المتقدمة) و بآفاق مهنية ضيقة... شعبنا العلمية تنتج غالبية (و ما قلتش الكل) من الات بشرية لا تفقه اي شي في الحضارة البشرية... لهذا نجد دائما اغلب طلبة و متخرجي الشعب العلمية سهلي التجنيد في كتائب عداء الحياة و يندر جدا ان تجد خريج شعب العلوم الانسانية من ضمن هؤلاء القتلة... احمق من يظن ان الطائرة و الصاروخ و السيارة هي نتاج عقل مهندس دون ان تكون الفكرة قد ظهرت كحلم جميل في عقل فنان او اديب حالم قبل ذلك... لو كنا فعلا نبني للمستقبل، لكان العجز الوحيد المحتمل في الميزانية، و التداين الوحيد المحتمل، هو لانتداب جحافل المعطلين عن العمل في الفلسفة و اللغات و التاريخ و الجغرافيا و الآداب، كنا سنستغلهم بكل الطرق، في رياض الاطفال؛ في المدارس، في المعاهد، في النوادي الثقافية حيث ما كانت، هذه التضحية الوحيدة التي أن قدمناها بثمن باهض اليوم، ستبني شعبا عظيما غدا
منجي الرّحوي لحقائق اونلاين: نواب الجبهة رفضوا التصويت على ميزانية مجلس النواب و الزّيادة المقترحة: هذي capture écran لتفصيل التّصويت على الميزانية متاع مجلس النواب كما هي منشورة في الموقع الرّسمي للمجلس، الستة الي صوتوا من الجبهة، صوتوا بنعم، ملاحظة : "لم يصوّت" موش معناها رافض او متحفض، هذاكا فيلم متاع هاني معاكم لا تنسوني، و بكل نعرفو انهم العادة يصوتوا بالرفض على كل القوانين تقريبا، الي يحب يلقى االمتحفظين و القابلين، يدخل للرّابط هذا: http://www.anc.tn/site/servlet/Fichier?code_obj=91596&code_exp=1&langue=1
إحصائيات المؤسسات الخاصّة في تونس صباح الخيرات تونس الجمعة الي فاتت، المعهد الوطني للإحصاء مازال كي خرّج آخر احصائيّات المؤسّسات الخاصّة entreprise privée في الجمهوريّة التّونسية حتّاش لعام 2014... الاحصائيّات هذي تهمّ المؤسّسات بجميع أنواعها، من الّي حال آفار يخدم فيه وحدو، حتى للمؤسسات العملاقة الي تخدّم في اكثر من 200 خدّام... اليوم باش نحكيو على الوضعيّة في 2014 بشكل عام، عدد المؤسّسات الخاصّة، تقسيمها بين القطاعات... نبداو بالمعلومة الأولى: حسب المعهد الوطني للإحصاء، عدد المؤسسات الخاصّة، يبلغ 680 ألف، 87.7% منهم، أي قريب 596 الف مؤسسة، هي افاريّات شخصيّة ما تخدّم الا في مولاها، و هذا تقريبا يمثّل عدد التّجّار و الحرفيّين الي في البلاد... الباقي، أي حوالي 84 الف مؤسسة، فيهم 72 الف مؤسسة يخدمو ما بين عامل و 10 عمّال، و 12 الف مؤسسة يخدمو في 10 عمّال او اكثر... المعلومة الثّانية، هي القطاعات، شنيّة القطاعات الي فيها اكبر اعداد مؤسسات في بلادنا: أهمّ ما يمكن ملاحظتو لمّا نقارنو قطاعات نشاط المؤسسات الخاصّة التّونسية بين 1996 و 2014، هو التحوّل التّدريجي للإقتصاد التّونسي نحو قطاع الخدمات، و الي الخبراء يسمّيوه القطاع الثّالث بعد الفلاحة و الصّناعة، و عادة، الدّول الأكثر تقدّم في العالم، هي الدّول الي تكون فيها نسبة اعتماد اقتصاديّاتهم على القطاع الثّالث، مرتفعة جدّا مقارنة بالفلاحة و الصّناعة... و كي نقولو القطاع الثّالث او قطاع الخدمات، فالمقصود بيه: النقل، و السياحة، و الإعلامية، و الاتصالات، و التعليم، و الصحّة، و مكاتب الاستشارات العلميّة، و الأنشطة الماليّة، و كلّ ماهو نشاط يعتمد على تقديم خدمات و موش صناعة سلعة... أحنا في تونس، عام 2014، عدد المؤسسات النّاشطة في قطاع الخدمات، يمثّل 45% من مجموع المؤسسات التّونسية، بعدد مؤسسات يساوي 303 ألاف مؤسسة... اذا نشوفو ارقام 1996، نلقاو انّو مؤسسات قطاع الخدمات ما كانت تمثّل الّا 36% من مجموع المؤسسات التّونسية، بعدد مؤسسات يساوي 128 ألف مؤسسة... فمّا نشاط آخر يتبع قطاع الخدمات، وفضّلنا نحكيو عليه وحدو خاطرو كبير، هو نشاط التّجارة، سواء تجارة التفصيل او الجملة، و النّشاط هذا يجمع قريب 260 الف مؤسسة، منهم حوالي 214 الف تاجر تفصيل... نتعدّاو للقطاع الصّناعي، الي فيه 79 الف شركة، يمثّلو 12% من عدد مؤسسات تونس في 2014، القطاع هذا، كان في 1996 يجمع 48 الف شركة، يمثلوا 14% من عدد المؤسسات الخاصة في تونس عامتها... قطاع الفلاحة و الصّيد البحري أخيرا، و نسبة المؤسسات الخاصّة النّاشطة في القطاع هذا، ما تبدلتش تقريبا بين 1996 و 2014، كانوا حوالي 1500 شركة يمثلوا 0.43% من عدد الشّركات التّونسية، اصبحوا 3134 شركة يمثلوا 0.46% من عدد الشّركات التّونسية.. غدوا بإذن اللّه، نحكيو على تقسيم الشركات الخاصّة بين الجهات، و تطوّر عدد الشّركات في كلّ جهة قبل و بعد الثّورة، و نشوفو أماهي المعتمديّات الي فيها اكثر عدد شركات مقارنة بعدد السّكّان... نهاركم زين
على هامش الزوبعة الي قامت اليوم حول الزيادة في اجور النّوّاب... الي يحب الفعل، يقوم بكري، يقوم أيامات التصويت على الميزانية، أما توا، حصل ما في الصدور هذا ستاتي هبّطناه و حكينا عليه في ماتينال شمس اف ام نهار 17 نوفمبر الي فات، و قلنا انّو الميزانيّة هذي بما فيها من زيادات، ما اعترض عليها حتى نائب، لا من يقدمون انفسهم على انهم انصار المفقرين المطحونين و لا من ينعتون بانصار الامبريالية الماسونيّة: نسبة زيادة شهاري نوّابنا في 2016 بعد ما فسّرنا قبل ميزانية الجمهورية التّونسية، منين نجيبو في الفلوس، فاش نصرفو فيها، قدّاش نتسلفو و نخلصو ديون كلّ عام، بداية من اليوم باش نحكيو على ميزانيّات هياكل الدّولة بالتفصيل، ملاحظة هوني، ماناش باش نتحدثو على ميزانيّات الدّفاع و الدّاخليّة، رغم أنّو معطيات الوزارتين عموميّة و منشورة، فمستحيل نبسطوها للعموم و نسمحو، و لو بنسبة 1 في المليار، انّو تبسيطنا يستفاد منّو إرهابي واحد... المفيد، اليوم باش نبداو بميزانيّة اهمّ مؤسّسة في البلاد: مجلس نوّاب الشّعب.. عام 2016، ميزانيّة مجلس النّوّاب باش تبلغ 32 مليار و 900 مليون، بزيادة قيمتها 10 مليارات و ميات مليون على ما كانت عليه في 2015... كالعادة، و كيما ميزانيّة بلاد كاملة، ميزانيّة مجلس النّوّاب مقسومة على زوز حوايج: مصاريف التّسيير و قيمتها 30 مليار و 800 مليون، و ميزانيّة الاستثمار و قيمتها 2 مليارات و ميات مليون هات نبداو بمصاريف التسيير الي قلنا انها في حدود 30 مليار و 800 مليون... اهمّ مبلغ في مصاريف التّسيير هو قيمة الشهاري... في 2016، و نردّو بالنا هوني، رانا نحكيو عالBRUT، يعني قبل قصّان الضّرائب و الضّمان الاجتماعي... شهاري النّاس الي تخدم في مجلس النّوّاب، سواء موظّفين او نوّاب، باش تتكلّف على ميزانية الشّعب التّونسي 26 مليار، أي بزيادة بحوالي 7 مليارات و 130 مليون على قيمة هالشهاري في 2015، هذا فيما يخص كلّ من يعمل في المجلس عمال و موظفين و نوّاب... و بالنّسبة للنّوّاب بالذّات، فمعدّل شهريّة النائب باش يكون في حدود 5520 دينار BRUT عام 2016، مقابل 3840 دينار BRUT عام 2015، يعني زيادة بحوالي 44%... و الأرقام هذي جاية من وثائق ميزانية مجلس النّوّاب عام 2015 و 2016، وثائق منشورة للعموم في موقع وزارة الماليّة، و يكفي أي واحد يقسم المجموع على عدد النّوّاب و على 12 شهر، باش يلقى الأرقام الي حكينا عليها... معلومة أخرى صغرونة على مصاريف التّسيير، فمّا قرابة 700 مليون باش تدفعهم تونس حق انخراطاتها عام 2016 في المنظمات الدّولية، كيما البرلمان العربي الانتقالي، و الاتحادات البرلمانية العربية و الافريقية و الدّولية و غيرهم... نجيو توّا لمصاريف التّنمية، و الي قلنا انها في حدود 2 مليارات و ميات مليون، فيها مليار و 500 مليون بناءات إدارية جديدة او تكملة لبناءات عمناول، و 600 مليون تجهيزات إدارية و إعلامية... نهاركم زين...
شركة PETROFAC تستعد للإنسحاب تهائيّا من تونس تذكير
صباح الخيرات تونس في الدّول المتقدمة، تسجيل أي نوع من العمليّات الاقتصاديّة لدى مصالح الإحصاء، يكون بطريقة فوريّة، وبالتّالي تخرج الأرقام الإقتصاديّة متاع هالبلدان بطريقة فوريّة، احنا في تونس، رغم الي حالنا خير برشا من البلدان الي في وضعنا، فإنّو الأرقام الي تتقدّم بصفة دوريّة، ما هي الّا ارقام وقتية متوقعة، وما تخرج الأرقام الصحيحة الاّ بعد شهرين وثلاثة شهور من نهاية الفترة المعنيّة... توّا... واحنا في 2016، بدات تخرج الأرقام النّهائيّة متاع شهر نوفمبر 2015، وآخر منشورات المعهد الوطني للإحصاء، يهمّ مستوى الانتاج الصّناعي في الـ 11 شهر الأولى متاع 2015... ومستوى الإنتاج الصّناعي مهمّ برشا لتونس، خاطر احنا بلاد، 30% من انتاجها السّنوي يجي من الصّناعة، وفوق الـ 60% من صادراتها هي صادرات صناعيّة... هات نشوفو آش عملنا في الـ 11 شهر الأولى متاع 2015... حسب آخر تقرير للمعهد الوطني للإحصاء، فإنّو مستوى الإنتاج الصّناعي التّونسي خلال الفترة جانفي 2015- نوفمبر 2015، تراجع بنسبة 1.8% على ما كان عليه في نفس الفترة من عام 2014... و هالتّراجع هذا جاي أساسا من تراجع انتاج قطاعات : المواد البترولية و الغاز الي تراجع انتاجها بنسبة 6.7%، بكلنا نتذكرو الحملة متاع وينو البترول عمناول، و توقّف العمل في عديد المواقع، المواد الكيميائية الي تراجع انتاجها بنسبة 7%، و الفسفاط الي تراجع انتاجو بنسبة 22.3%، بكلنا نتذكرو المشاكل الي صارت في الحوض المنجمي عمناول، و توقّف استخراج الفسفاط بشكل كلّي تقريبا لمدّة 4 اشهر... المشكلة هوني، و بعيدا عن الخوض في السياسة او في مشروعيّة أي تحرّك، هو انّو الهدف النّهائي من التحرّكات، هو دفع الدّولة لتحسين الحال الاجتماعي... لكن بتعطيل الإنتاج، تتعرّض الشّركات لخسائر، و لمّا تخسر ما تخلّصش ضرائب، و لمّا هالشّركات ما تخلّصش ضرائب، تنقص موارد الدّولة، و لمّا موارد الدّولة تنقص، ما تنجّمش تحسّن الحال الاجتماعي للنّاس، حلقة مفرغة قعدت تتعاود توّا سنين، الله يخرّجنا منها على خير يا رب... قطاعات أخرى سجّلت تراجع لإنتاجها في نفس الفترة و لو بدرجة اقل، كيما قطاع الصّناعات الميكانيكيّة و الكهربائيّة الي تراجع بـ 0.5%، و مواد البناء الي تراجع بـ 1.4%، و النسيج و الملابس و الجلد و الأحذية الي تراجع بـ 1.6%... فمّا نتيجة أخرى لتراجع الإنتاج، خاصّة في قطاعات مصدّرة كيما النفط والفسفاط، و الصناعات الكهربائية و الملابس، و النتيجة هذي، هي تعطّل صادرات هالمنتجات، و تعطّل الصّادرات، معناها أقلّ عملة صعبة داخلة للبلاد، و لمّا تقلّ العملة الصّعبة في سوق الصّرف بتونس، تطلع قيمة صرفها مقارنة بالدّينار، الي يزيد يطيح سومو... نكملو بحاجة باهية، و هي التحسن الملحوظ لقطاع المواد الفلاحيـة والغذائيـة بنسبة 7,2%، و هالتّحسّن جاي أساسا، من الارتفاع المسجل في إنتاج زيت الزيتون بنسبة 303,6%، وانتاج الدقيق والحبوب المحولة والمواد النشوية بنسبة 8,7%، وانتاج الحليب ومشتقاته بنسبة 8,2%، وانتاج قطاع التبغ بنسبة 12,6%... نهاركم زين يا توانسة
أرباح فايسبوك في 2015 صباح الخيرات بلادي... اليوم باش نخرجو من تونس و نحكيو على آخر ارقام اكبر ظاهرة عالمية في بداية القرن الحالي، فايسبوك و ما أدراك من فايسبوك... فايسبوك مازالت كي نشرت ارقامها الماليّة متاع عام 2015، باش نحكيو على هالأرقام و نعملو بعض مقارنات مع تونس... لكن نبداو بالسّاس كالعادة، باش نحكيلكم على حاجة اسمها ال Big Data أو التصرف في كمية كبيرة جدا من المعطيات، باش تفهموني مباشرة على شنوا نحكي، اسمعو التالي: * كل شهر يتزاد في فايسبوك 30 مليار محتوى جديد (ستاتيات، فيديووات، تصاور...) * شركة zynga social games الي خلقت الألعاب كيما Farm ville و Mafia wars... لازمها تتصرف في مليون جيغابايت من معطيات اللاعبين كل يوم * كل يوم البشر عبر العالم يتفرجو في 2 مليار فيديو على YouTube * كل شهر تصير 220 مليار عملية بحث على google * من عام 2008 فات عدد الماكينات المرتبطة بإنترنت عدد البشر العايشين على وجه الكرة الأرضية الحجم المهول من المعطيات هذايا، وقع استغلاله من طرف شركات الذكاء الرقمي عن طريق des logiciels متاع تحليل المعطيات الكبرى باش يفهمو تصرف الناس و أفكارهم و ميولاتهم و حاجاتهم، و من هذا الكل يستنتجو خدمات و منتوجات جديدة يبيعوها لمليارات الناس، ممكن كلام في المطلق يظهرلكم عام لكن تصورو شركات كيما فايسبوك، توصل تحلل معطياتكم بالتفصيل، شنوا الصفحات الي تحبوهم، اصحابكم، شنوا الفيديووات الي تحبوهم، أكثر ناس تتحدثو معاهم، اعماركم، تصاوركم، البقايع الي تمشيولهم، كل نفس تتنفسوه، مبعد فايسبوك يبيع المعلومات هذيكا لشركات أخرى و لو بطريقة غير مباشرة، مثلا يسمح لشركة تبيع منتوج معين، أنها تعمل publicité عند الفاسبوكار، الي من حيث أعمارهم و الحوايج الي يحبوها ممكن يستهلكو المنتوج هذاكا..... Google تعرف كل واحد فينا شنية الحوايج الي لوج عليها عندهم، و تدريجيا، انت مجرد تبدأ تكتب في الكلمة و هو يهبطلك المواقع الي تحب عليها، معرفة ميولات الناس و أدق تصرفاتهم وقع تحويلها لأموال و صفقات بمليارات الدولارات (500 ألف مليار من ملّيماتنا متوقعة خلال ال4 سنوات القادمة). نجيو توّا لأرقام فايسبوك عام 2015، رقم المعاملات، يعني مداخيلها عام 2015، بلغت شدّو عندكم: 36400 مليار من ملّيماتنا، باش نفهمو، قيمة هالمبلغ، يكفي نعرفو انّو ميزانيّة الشّعب التّونسي عام 2016، يعني الفلوس الي باش تصرفها الدّولة على الشعب في الصحة و التعليم و الشهاري و الامن و الجيش و الطرقات و كلّ شي، هي 29250 مليار... و شركة فايسبوك وحدها، عملت في 2015 chiffre d’affaire بـ 36400 مليار... نزيدكم للمقارنة مع تونس، الشّركات التّونسية الكل المدرجة في البورصة، تسوى في ديسمبر 2015، 17830 مليار من ملّيماتنا، نردّو بالنا هوني، ما قلتش قدّاش عملت chiffre d’affaire، قلت قدّاش تسوى، يعني مبيعات فايسبوك عام 2015، تجي أكثر من الدّوبل متاع قيمة الشّركات المدرجة ببورصة تونس، بأملاكها، بمعاملها، بكراهبها، بالي فيها الكل... مازال، الأرباح الصّافية متاع فايسبوك عام 2015، هي 7500 مليار من ملّيماتنا، و كي نقولو الأرباح الصّافية، معناها اش بقالهم من chiffre d’affaire متاعهم بعد ما خلصو مصاريف عام 2015 لكل، و من جملة هالمصاريف، فمّا قريب 5100 مليار دخلو لخزينة الشّعب الأمريكي في شكل ضرائب مباشرة من عند فايسبوك، و هالمبلغ وحدو، اكثر من الضّرائب المباشرة الي دفعتها شركات تونس الكل عام 2015... أخيرا، فمّا معلومة تلخّص الفارق بيننا و بينهم حسب رأيي، فايسبوك... صرفت عام 2015، ما قيمتو 9800 مليار على البحث العلمي، و المبلغ هذا وحدو، يجي قريب مرّة و نصف مجموع ميزانيّات وزارتي التربية و التعليم العالي و البحث العلمي في تونس عام 2015... الخلاصة، إياكم تظنو انو فايسبوك بلاش و google بلاش و YouTube بلاش، رابحين فيكم على طول الخط، و تهناو عمرهم ما باش يوليو بالفلوس خاطرهم ديجا ياخذو من عندكم في أثمن حاجة : معلومات مفصلة على حياتكم يقومون بتحويلها لمليارات الدولارات...
في كوكب الدول الاسكندنافية، فهمو التصويرة هذي، و طبقوها، و هذاكا علاه، كوكبهم قاعد كل يوم يزيد يبعد سنوات ضوئية على كوكب الأرض
توضيح في ما يخص رفيق بوشلاكة الي من نهار الي تعدى في برنامج لاباس و الفايسبوك رجع شانع على حكاية المليار: دائرة الحسابات، هي من أشرف الدوائر القضائية في تونس حتى في عهد بن علي الي ما لقى حتى حل إلا منع نشر تقاريرها، قامت بمهمة في وزارة الخارجية، و قالت في تقريرها: أولا، أنو المليار تصب في حساب وزارة الخارجية في الSTB، يعني موش في حساب بوشلاكة، هذا خطأ إجرائي، لكن موش سرقة للمليار ثانيا، انو المبلغ كاملا تم تحويله لحساب الخزينة التونسية بالبنك المركزي بعد مراسلة في الغرض من وزارة المالية
صباح الخيرات تونس اليوم باش نحكيو على دراسة خرّجها المعهد الوطني للإحصاء توّا مدّة، و الدّراسة هذي تهمّ توقّعات حجم و توزيع سكّان تونس بعد 30 سنة لقدّام، يعني منّا لعام 2044... الدّراسة هذي ركّزت في مرحلة الأولى على تطوّر عدد السّكّان في الفترة 2016-2020، و الهدف من هالتّركيز، هو توفير اطار تقييم البرامج الحكوميّة في الوثيقة التّوجيهيّة للتّنمية خلال نفس الفترة، سواء على مستوى الصّحّة، و التّعليم، و الضّمان الاجتماعي، و التّغذية و غيرهم... نتعدّاو مباشرة لأهمّ الأرقام، و نبداو بامل الحياة عند الولادة، يعني، التّونسي نهار الّي يتولد، قدّاش يكون عندو امل باش يعيش من سنة • معدّل امل الحياة في 2014هو 74 سنة للرّجل التّونسي و 78 سنة و نصف للمرأة التّونسيّة ، من المتوقّع يتعدّى سنة 2019 لـ 75 للرّجل و 79 سنة للمرأة، و عام 2044، من المتوقّع يوصل معدّل امل الحياة لـ 79 سنة و نصف للرّجل و 82 سنة و نصف للمرأة • عدد سكّان تونس، الي هو 11 مليون تونسي في 2014، من المتوقّع يطلع لـ 11 مليون و 982 الف نسمة عام 2021، ثمّ الى 13 مليون و 425 الف نسمة عام 2044. نتعدّاو توّا لتقسيم السّكّان حسب العمر • في2014، 64.5% من سكّان تونس أعمارهم بين 15 و 60 سنة، يعني ماشائ اللّه طاقة عمل كبيرة لو نحسنو استغلالها، النّسبة هذي باش تمشي تنقص، في 2021 باش تكون في حدود 60.4%، و في 2044 باش تهبط لـ 58.8%... نظريّا النّاس الي بين 15 و 60%، هي النّاس الي تخدم، و تتقصّلها من شهاريها فلوس الضّمان الاجتماعي، الي بيها نخلصو المتقاعدين متاعنا... يعني قد ما تنقص نسبة السّكّان بين 15 و 60 سنة قد ما موارد الضّمان الاجتماعي تنقص، و قد ما عجز الص،اديق الاجتماعيّة يكبر و يصعب عليها تسديد جرايات المتقاعدين • في 2014، 11.7% من السّكّان أعمارهم فوق الـ 60 سنة، و الشّريحة هذي هي شريحة متقاعدة، و بكلكم سمعتو في وسائل الإعلام حديث حول العجز الحالي لصناديق الضّمان الاجتماعي، الوضعيّة هذي باش تزيد تتعقّد في الأعوام الجايّة، لأنّو نسبة السّكّان فوق الـ 60 سنة باش توصل 14.10% في 2021، و 22.6" في 2044... و هذاكا علاش، هالنّوع من الدّراسات، هامّ جدّا للبرامج المستقبليّة لأي بلاد، نتعدّاو لتوقّعات توزيع السّكّان حسب الولايات، و هوني المعطيات المنشورة كيما قلتلكم تاقف في 2020، خاطر المرحلة الأولى متاع الدّراسة هدفها البرنامج التّنموي لتونس خلال الفترة 2016-2020، و الأرقام تقول: • أنّو سكّان تونس الكبرى الي يمثلو 24.1% من مجموع الشّعب التّونسي عام 2014، باش يطلعو لـ 24.4% عام 2020 • سكّان الولايات الشّرقيّة من بنزرت لمدنين، يمثلو 67.8% من مجموع الشّعب التّونسي عام 2014، مقابل 32.2% لسكّان الولايات الغربيّة من باجة لتطاوين... و في 2020، الولايات الشّرقيّة باش تصبح تجمع 68.7% من مجموع الشّعب التّونسي مقابل 31.3% لسكّان الولايات الغربيّة... هذي التّوقّعات اجمالا، و الدّراسة، الهدف منها، استباق حاجيّات الشّعب التّونسي مستقبلا، و التّخطيط الصحيح لتحسين حال النّاس و حال التّوازنات الاقتصاديّة الكبرى للبلد... نهاركم زين
نسمع في الراديو توا يحكيو على الاقتصاد و برامج الأحزاب الحاكمة و عامل كيف والله لو كان فمّا فرضيّة 1 في المليار انّو الصّفحة هذي عاونت بعض الصّحافيّين في فهم المواضيع الاقتصادية و طرحها بالطّريقة الصحيحة و صفع شعبويّة الأحزاب، فكلّ التعب الي صار في الصّفحة هذي هو افضل و احلى تعب تعبتو في حياتي
ايطاليا، البلد اللائكي، الأوروبي، الديمقراطي، المتحرر، يغطي تماثيل عارية عند زيارة رئيس إيران حتى لا ينزعج... الهدف هو إتمام صفقات بمليارات الأورو مع ايران، البلد النفطي العائد بقوة للأسواق العالمية... أمام مصلحة الوطن و الشعوب الاقتصادية، المسؤولين رموا عرض الحائط أي عائق يزعج علاقاتهم الدولية حتى و إن كان الثمن السياسي الداخلي كبيرا، نسوا اشخاصهم، نسوا كارياراتهم السياسية، ما خمموش يلعبو دور البطولة المعنوية الشخصية، و قدموا مصلحة بلادهم و شعبهم... قارنوا بين مسؤوليهم و بعض مسؤولينا في التصريحات و سب باقي الدول، من بعد الثورة إلى الآن
أسعار صرف الدّولار مقارنة ببقية عملات العالم و الدّينار صباح الخيرات تونس اليوم باش نحكيو على أسعار صرف الدّولار مقارنة بالدّينار... ما بين أوّل 2013 و آخر 2015 قيمة الدّينار التّونسي طاحت بـ 23% مقارنة بالدّولار... فمّا برشا حوايج تأثّر على سعر الدّينار في تونس مقارنة بالعملات الأخرى، كيما تطوّر قيمة صادراتنا و وارداتنا، و نسبة التضخّم و النّموّ في بلادنا، و نسبة الفائدة الي يقرّرها البنك المركزي... موضوع كبير، اكيد بإذن الله توّا نخصّصولو حلقة، لكن اليوم باش نحكيو عليه من جانب الدّولار، خاطر ارتفاع سعر الدّولار ماكانش مقارنة بالدّينار التّونسي فقط و لكن مقارنة بالعملات الكلّ... نبداو بالسّاس كالعادة، في أمريكا، صارت ازمة اقتصاديّة و ماليّة كبيرة عام 2008، و لمجابهة آثار الازمة هذي على الاقتصاد الأمريكي، قام البنك المركزي الأمريكي بتخفيض سعر الفائدة لدرجة قريب يوصل الصّفر، و الهدف كان: ...تشجيع الشّركات انهم يتسلفو باش يستثمرو، و المواطنين انهم يتسلفو باش يستهلكو... و هكّا، ترجع الماكينة الإقتصاديّة تخدم... لكن العمليّة هذي عندها اثر آخر، هو انّو لمّا البنك المركزي الأمريكي يطيّح الانتيريس، ايطيح معاه سوم الدّولار مقارنة بالعملات الاخرى، و هذاكا الي كان صاير حتّاش لعام 2013، ... فين بدا يُظهر انّو الاقتصاد الأمريكي بدا يرجع يتعافى نهائيّا من ازمة 2008، من وقتها، بدات مراكز المال و الأعمال في العالم، تتوقّع أنّو البنك المركزي الأمريكي باش يطلّع في نسبة الانتيريس في أمريكا، و كيما قلنا انّو لمّا هالنّسبة اتطيح، اتطيح معاها قيمة الدّولار مقارنة بالعملات الأخرى، فإنّها لمّا تطلع، تطلع معاها قيمة الدّولار مقارنة بالعملات الأخرى، و هكّا كثر الطّلب على الدّولار، و الدّولار، كيفو كي أي سلعة، لمّا يطلع عليه الطّلب، قيمتو تطلع... هاتو نشوفو بالأرقام قلنا انّو بين أوّل 2013 و آخر 2015، الدّينار التّونسي فقد 23% من قيمتو قدّام الدّولار، خلال نفس الفترة اليان الياباني طاح بـ 28% قدّام الدّولار و خلال نفس الفترة الأورو طاح بـ 17% قدّام الدّولار في الدّول العربيّة، خلال نفس الفترة، الدّرهم المغربي فقد 15% من قيمتو قدّام الدّولار، و الدّينار الجزائري 27%، و الجنيه المصري 21% فمّا دول كان انهيار عملاتها قدّام الدّولار اكبر ببارشا بين 2013 و 2015، كيما تركيا، الي عملتها فقدت 39% من قيمتها قدّام الدّولار، و البرازيل الي عملتها فقدت 58% حكينا هوني على الدّولار بالذّات مقارنة بالدّينار، و حكينا من ناحية تطوّر الدّولار أساسا... في تونس، حسب موقع البنك المركزي التّونسي، سعر الدّينار مقارنة بالعملات الاجنبيّة، يتحدّد بالعرض و الطّلب في سوق الصّرف بين البنوك... مبدئيّا، قدّ ما تكون فمّا اكثر عملة اجنبيّة داخلة عبر الطّرق القانونيّة لتونس: كيما ارتفاع الصادرات أكثر من الواردات، أو دخول أموال المستثمرين الأجانب، قدّ ما سوم هالعملات يطيح مقارنة بالدّينار، خاطر العرض متاع العملات الاجنبيّة يكون كبير مقارنة بالطّلب عليها... أحنا ارقام التّجارة الخارجيّة في تراجع مستمر بعد الثّورة، و كيف كيف الاستثمار الأجنبي، و طبيعي في الحالة هذي، سوم الدّينار يطيح، خاطر حجم الأموال بالدّوفيز الي داخلة لتونس طاح، و الطّلب على الدّوفيز متواصل... و الدّولار، طاح اكثر من غيرو للأسباب الي ما زلنا كي حكينا عليها، و الي تتعلّق بأمريكا بالذّات،... هوني كليمتين للنّاس الي تبدّل في الdevise في السّوق السّوداء، صحيح، انتوما تربحو في زوز فرنك، لكن ما تتصوروش حجم المضرّة الي تعملو فيها لبلادكم و شعبكم، و ما تتصوروش خاصّة، قدّاش انتوما بيديكم باش تخسرو بطريقة غير مباشرة، لانّو الزّوز فرنك الي ربحتوهم في النوار، مصيرهم يفقدو قيمتهم لمّا الدّينار يفقد قيمتو نهاركم زين يا توانسة
الحرب هذي هي حرب كل تونسي
إعادة، صباح الخيرات تونس اليوم باش نحكيو على ترتيب بلدان العالم من ناحية درجة الإبتكار و التّجديد في إقتصاد كلّ بلاد، الترتيب هذا خرج نهار 19 جانفي الي فات، و فيه ترتيب لأقتصاد الدّول حسب الحيويّة و الابتكار... أوّلا نحكيو على الجهة الي أصدرت التّرتيب، الجهة الي أصدرت التّرتيب هي وكالة اعلام عالميّة مختصّة في الاقتصاد اسمها bloomberg... و الوكالة هذي، هي نقولو أحنا اهمّ و اصدق مصدر معلومات اقتصادية في العالم، و محترفي المال و الاعمال في كلّ الدّول، خواص و حكومات، يغزرو لأخبار و تحاليل bloomberg قبل ما ياخذو قراراتهم... علاش أكّدت على حكاية مصداقيّة و حرفيّة bloomberg... خاطر للأسف في تونس بعد الثّورة، كثرت المعطيات، و الدّراسات، و الي يحك راسو يجيب دراسة، و معلومة متاع أي مكتب دراسات او منظمة، المفيد تكون برّانيّة، و نصبحو نحلّلو في كلامها على تونس تقول قرآن منزّل، بينما في الواقع، اغلب هالمكاتب، هي مجرّد مغامرين يبيعو في الرّيح للّي يشري... ما علينا، التّرتيب الي باش نحكيو عليه، تعمل على أساس : • قدّاش تصرف كلّ بلاد من منتوجها الدّاخلي الخام على البحث العلمي • قدّاش تساهم الصّناعات المعمليّة بجميع أنواعها في المنتوج الدّاخلي الخام لكلّ بلاد • كيفاش اتّطوّر انتاج كلّ خدّام في كلّ بلاد على ال3 سنين الأخيرة • قدّاش من شركة في كلّ بلاد تنشط في مجال التكنولوجيا المتطورة و وسائل الاتصال الحديثة • قدّاش فمّا طالب في الشعب العلمية في كلّ بلاد مقارنة بعدد الطّلبة • قدّاش عدد الدّكاترة و المهندسين و الباحثين في المجالات العلميّة مقارنة بالعدد الجملي لأصحاب الشّهائد العليا، بالنسبة لكلّ بلاد • و أخيرا عدد براءات الإختراع متاع كلّ بلاد نجيو للمفيد، ترتيب bloomberg خرّج أفضل 50 دولة من جملة 197 دولة في العالم، الي اقتصاديّاتها هي الأكثر ابتكارا و اعتمادا على العلم و التّكنولوجيا، و في هاك الخمسين دولة يا توانسة، فمّا زوز دول عربيّة و افريقيّة فقط، هي تونس بلادنا، و معانا المغرب، تونس في المرتبة 46، و المغرب في المرتبة 48... الحاصل، بلادنا يا توانسة، و بشهادة منظمة ذات مصداقية عالية جدّا في العالم، هي احسن دولة عربيّة و افريقيّة من ناحية تقدّم اقتصادنا، و اعتمادنا على التّكنولوجيا و العلم في النّشاط الاقتصادي... و في التّرتيب هذا، اذا نغزرو بالحاحة بالحاجة، نلقاو ترتيبنا يقدّم للمرتبة 32 من حيث مساهمة الصّناعات المعمليّة في انتاج البلاد، و 39 من حيث نسبة الشّركات النّاشطة في التكنولوجيّات الحديثة، و 41 اذا نغزرو لعدد النّاشطين في البحث العلمي... كي نرجعو للتّرتيب الجملي، نلقاو انّو كوريا الجنوبيّة هي اوّل بلاد في العالم يعتمد اقتصادها على التكنولوجيا و البحث العلمي، بعدها تجي المانيا ثمّ السّويد ثمّ اليابان، أمريكا تجي في المرتبة الثّامنة، و فرنسا في المرتبة العاشرة، و للأسف لكلّ العرب، الكيان المحتلّ يجي في المرتبة 11 بين افضل اقتصاديّات العالم المعتمدة على الإبتكار و التكنولوجيا، و هذا ابسط تفسير لحالنا و حالهم... مخّ الهدرة، التوانسة، الي يمثلو 0.14% من سكّان العالم، و عايشين في ارض تمثّل 0.11% من مساحة دول العالم، متكلاسيين ضمن افضل 50 دولة على 197، من حيث اعتماد اقتصادهم على العلم و الصّناعة التكنولوجيّة... هههه للّه في خلقه شؤون...لاباس، صدقوني لاباس رغم كلّ شي... نهاركم زين يا توانسة
صباح الخيرات تونس اليوم باش نحكيو على ترتيب بلدان العالم من ناحية درجة الإبتكار و التّجديد في إقتصاد كلّ بلاد، الترتيب هذا خرج نهار 19 جانفي الي فات، و فيه ترتيب لأقتصاد الدّول حسب الحيويّة و الابتكار... أوّلا نحكيو على الجهة الي أصدرت التّرتيب، الجهة الي أصدرت التّرتيب هي وكالة اعلام عالميّة مختصّة في الاقتصاد اسمها bloomberg... و الوكالة هذي، هي نقولو أحنا اهمّ و اصدق مصدر معلومات اقتصادية في العالم، و محترفي المال و الاعمال في كلّ الدّول، خواص و حكومات، يغزرو لأخبار و تحاليل bloomberg قبل ما ياخذو قراراتهم... علاش أكّدت على حكاية مصداقيّة و حرفيّة bloomberg... خاطر للأسف في تونس بعد الثّورة، كثرت المعطيات، و الدّراسات، و الي يحك راسو يجيب دراسة، و معلومة متاع أي مكتب دراسات او منظمة، المفيد تكون برّانيّة، و نصبحو نحلّلو في كلامها على تونس تقول قرآن منزّل، بينما في الواقع، اغلب هالمكاتب، هي مجرّد مغامرين يبيعو في الرّيح للّي يشري... ما علينا، التّرتيب الي باش نحكيو عليه، تعمل على أساس : • قدّاش تصرف كلّ بلاد من منتوجها الدّاخلي الخام على البحث العلمي • قدّاش تساهم الصّناعات المعمليّة بجميع أنواعها في المنتوج الدّاخلي الخام لكلّ بلاد • كيفاش اتّطوّر انتاج كلّ خدّام في كلّ بلاد على ال3 سنين الأخيرة • قدّاش من شركة في كلّ بلاد تنشط في مجال التكنولوجيا المتطورة و وسائل الاتصال الحديثة • قدّاش فمّا طالب في الشعب العلمية في كلّ بلاد مقارنة بعدد الطّلبة • قدّاش عدد الدّكاترة و المهندسين و الباحثين في المجالات العلميّة مقارنة بالعدد الجملي لأصحاب الشّهائد العليا، بالنسبة لكلّ بلاد • و أخيرا عدد براءات الإختراع متاع كلّ بلاد نجيو للمفيد، ترتيب bloomberg خرّج أفضل 50 دولة من جملة 197 دولة في العالم، الي اقتصاديّاتها هي الأكثر ابتكارا و اعتمادا على العلم و التّكنولوجيا، و في هاك الخمسين دولة يا توانسة، فمّا زوز دول عربيّة و افريقيّة فقط، هي تونس بلادنا، و معانا المغرب، تونس في المرتبة 46، و المغرب في المرتبة 48... الحاصل، بلادنا يا توانسة، و بشهادة منظمة ذات مصداقية عالية جدّا في العالم، هي احسن دولة عربيّة و افريقيّة من ناحية تقدّم اقتصادنا، و اعتمادنا على التّكنولوجيا و العلم في النّشاط الاقتصادي... و في التّرتيب هذا، اذا نغزرو بالحاحة بالحاجة، نلقاو ترتيبنا يقدّم للمرتبة 32 من حيث مساهمة الصّناعات المعمليّة في انتاج البلاد، و 39 من حيث نسبة الشّركات النّاشطة في التكنولوجيّات الحديثة، و 41 اذا نغزرو لعدد النّاشطين في البحث العلمي... كي نرجعو للتّرتيب الجملي، نلقاو انّو كوريا الجنوبيّة هي اوّل بلاد في العالم يعتمد اقتصادها على التكنولوجيا و البحث العلمي، بعدها تجي المانيا ثمّ السّويد ثمّ اليابان، أمريكا تجي في المرتبة الثّامنة، و فرنسا في المرتبة العاشرة، و للأسف لكلّ العرب، الكيان المحتلّ يجي في المرتبة 11 بين افضل اقتصاديّات العالم المعتمدة على الإبتكار و التكنولوجيا، و هذا ابسط تفسير لحالنا و حالهم... مخّ الهدرة، التوانسة، الي يمثلو 0.14% من سكّان العالم، و عايشين في ارض تمثّل 0.11% من مساحة دول العالم، متكلاسيين ضمن افضل 50 دولة على 197، من حيث اعتماد اقتصادهم على العلم و الصّناعة التكنولوجيّة... هههه للّه في خلقه شؤون...لاباس، صدقوني لاباس رغم كلّ شي... نهاركم زين يا توانسة
السلام عليكم نرجعو لأخبارنا الإقتصاديّة، و اليوم باش نحكيو على موضوع الكراهب في تونس، شنيّة الماركات الي مسيطرة على السوق في تونس، او بعبارة اصح، شنيّة الماركات الي اختارها التّونسي اكثر من غيرها في 2015... الأرقام الي باش نحكيو عليها اليوم، هي ارقام صدرت في دراسة لمكتب دراسات خاصة اسمو تارغا كونسيلت، و الدّراسة تهمّ مبيعات السّيّارات في تونس بجميع أنواعها و ماركاتها... حسب هالدّراسة، اكثر ماركة سيّارات تباعت في تونس عام 2015، هو سيّارات سيترووان، و تباع منها 6949 سيّارة عام 2015، تجي بعدها سيّارات فولكسفاغن بـ 5553 سيّارة، و في المرتبة الثّالثة، سيّارات بيجو بـ 5455 سيّارة... في المرتبة الأخيرة، نلقاو سيّارات داسيا، الي تباعو منها 2296 سيّارة عام 2015... و نردّو بالنا هوني، الأرقام الي عطيناها هوني، تهمّ جميع أنواع السّيارات، يعني من السيّارات الشخصية للسيّارات المهنيّة utilitaires للكماين لغيرهم... نشوفو توّا السيّارات الشّخصية، عام 2015 أكثر ماركة شراوها التّوانسة هي ماركة رينول، الي تباعت منها 4224 سيّارة شخصيّة، في المرتبة الثّانية تجي ماركة كيا، الي تباعت منها 4210 سيّارة شخصيّة، و في المرتبة الثّالثة، تجي ماركة فولكسفاغن، الي تباعت منها 4130 سيّارة شخصيّة، نتعدّاو، للسيّارات المهنية، يعني الكماين، و سيّارات نقل ابضائع و الآليّات بحميع أنواعها، في النّوع هذا من اسيّارات، و في عام 2015، أكثر ماركة شراوها التّوانسة هي ماركة Isuzu، الي تباعت منها 3955 سيّارة، في المرتبة الثّانية تجي ماركة سيترووان، الي تباعت منها 3658 سيّارة، و في المرتبة الثّالثة، تجي ماركة بيجو، الي تباعت منها 1762 سيّارة عموما، في تونس، الأرقام الرّسميّة المتوفرة حول تسجيل السّيّارات بجميع أنواعها، هي أرقام الى حدود جويلية 2015، و حسب الأرقام متاع المعهد الوطني للإحصاء، فإنّو ال7 شهور الأولى متاع 2015، شهدت تسجيل 51352 سيّارة جديدة، منها 43082 سيّارة شخصيّة، و عدد السيّارات الشّخصيّة المسجلة في 2015، هو اقل من عدد 2014 بـ 4.5%...
اعادة علاش حتى حكومة ما نجمت روحها صباح الخيرات تونس جمعة صعيبة تعدات على بلادنا، موش صعيبة خاطر فمّا إحتجاجات على التّشغيل و التّنمية، لا لا... هذي حكاية صحّيّة، و تورّينا حقيقتنا باش نعرفو نحلّو مشاكلنا و ما نخلّيوش الطّابق مستور حتّى يتعفّن، الجمعة صعيبة خاطر كالعادة، طيور الخراب استغلّت الاحتجاجات متاع النّاس، و حرقت و خربت، و سعات لتدمير البلاد هذي من ساسها... اليوم باش نحاولو نفهمو، علاش النّاس ما حسّتش تحسّن في الوضع الإقتصادي بعد الثّورة... من 2011 لتوّا، هاو شنوّا تلقى كلّ حكومة تشد تونس: • اوّلا، تفاوت في مستوى التّنمية بين الجهات البحرية و الجهات الدّاخليّة، التفاوت هذا، كنّا حكينا عليه بالدّليل و الأرقام، في ستاتيات سابقة تلقاووها على صفحتنا، و التفاوت هذا وليد قرون من التاريخ و الجغرافيا، خاطر عبر تاريخها، البشرية بطبيعتها تركزت أساسا في المناطق السّاحلية، و احنا في تونس ما شذّيناش عالقاعدة، اكيد زادا بعد الاستقلال ما نجّمناش و ما سعيناش بجدّية باش انّقصو من حدّة التّفاوت... لكن الي لازم تفهمو الناس الكل، هو انّو تغيير وضع قديم جدّا ماهوش باش يصير في بضعة سنوات... و التفاوت هذا ماليه الّا حلّ واحد: استثمارات عموميّة كبرى في الكيّاسات و القناطر و السّكك الحديديّة، و تهيئة الأراضي، و المعاهد و السبيطارات و غيرهم، و الاستثمارات هذي تحبلها آلاف المليارات، و تأخذ سنوات باش تتعمل خاصّة بسبب التعقيدات الاداريّة و العقاريّة... لكن الاستثمارات هذي كي تحصل، فهي تخلق حركيّة في الجهات هذيكا، و تخلق شغل للنّاس، و تشجّع الشركات على الاستثمار... الإشكاليّة، انّو في تونس بعد الثّورة، ما تعدّى حتى عام رايض، كل سنة مصائب وراء مصائب و كياسات مسكرة و مظاهرات، و قطاعات حابسة، و إرهاب... اللّطفـ، و في الظّروف هذي، مستحيل حكومة تنجّم تعمل استثمارات عمومية، موش كي تكون حكومة من المرّيخ • ثانيا، ميزانيّة ما تكفيش طلباتنا، و نذكّر هوني انّو ميزانية الدّولة كلّ عام، هي الضّرائب الي يخلصوهم الخدّامة و الشّركات للقباضات، نزيدو نتسلفو عليهم، و المجموع، نصرفو قريب شطرو على شهاري قرابة 600 الف موظّف في القطاع العام، و قريب الخمس نخلصو بيه ديون قديمة، و خمس آخر نعملو بيه الاستثمار العمومي الي حكينا عليه، من كيّاسات و سبيطارات و مدارس و غيرهم، و الباقي دعم و مصاريف تسيير... المفيد، احنا كلّ عام، التراب اكثر من الحفرة، و المصاريف، اكثر من المدخول، و من 2011 ل2015، مجموع عجز ميزانية تونس وصل قريب 19460 مليار، و مازال باش يزيد، و قاعدين نغطّيو فيه بالدّيون، الي باش نخلصوها احنا و صغارنا • ثالثا، النّاس الكل تحب تخدم عند الحاكم، سواء في الوزارات و الّا في الشركات الحكوميّة، و نردّو بالنا، راهو امر انساني طبيعي، خاطر النّاس الكل تتصوّر انّو خدمة الحاكم مسمار في حيط، و ما فمّا حد ما يحبّش يتهنى على موزد رزقو... الإشكاليّة هوني، هي انّو شهاري الخدّامة باش يوصلو 13000 مليار عام 2016، يعني قريب شطر الميزانيّة متاع الشّعب التّونسي، و قد ما يكبرو الشهاري متاع موظّفي الدّولة، قد ما يكثر التّداين متاع البلاد باش نغطّو بقية المصاريف متاعنا، و ينجّم يجي نهار تفلس بلاد كاملة، و ما عادش تنجّم تخلّص الي ديجا يخدمو أصلا، هذا بالنّسبة لموظّفي الوزارات و الدّواوين... بالنّسبة للشركات الحكوميّة من نوع الستاغ و الصوناد و تيليكوم و غيرهم، حسب آخر أرقام متوفرة على هالشّركات، و هي ارقام 2013، فإنّو خسائر 93 شركة منهم، وصلت 7200 مليار، و رسات صبّينالهم عامتها، 6088 مليار من ميزانية تونس الي هي تاعبة أصلا، باش يقعدو واقفين على ساقيهم، و الخسائر هذي متواصلة في الأعوام الاخرى... • رابعا، النّاس الي ما لقاتش حظها في الخدمة ما عادش تنجّم تصبر، خاصّة لمّا يعدّيو 5 سنين بعد الثّورة، و هوما يسمعو تقريبا في خبر واحد يتعاود ديما هو: التّوصّل لاتفاق في زيادة الأجور للنّاس الي تخدم ديجا، يعني لازمنا نفهمو انّو ما يحس الجمرة كان الي عافس عليها، و طبيعي النّاس تفقد صبرها • خامسا، تهرّب جبائي، و الرّقم الوحيد الرّسمي المتوفر حول الموضوع هذا هو تصريح لوزير الماليّة عمناول، قال انّو يوصل 1200 مليار في العام، و هذي مأساة في حدّ ذاتها، خاطر الي يتهرّب من دفع واجبو في المصاريف العموميّة متاع الشعب التونسي، راهو يسرق في شعب كامل، و في نفس الوقت يتمتع بإدارتو، و امنو، و طرقاتو، و دعمو، مهما كان مستوى هذه الخدمات، فهي موجودة، و المتهرّب يتمتع بيها دون المساهمة فيها، و في الدّول المتقدمة، اقذر و احقر و اخطر جريمة، هي التهرب الجبائي... عندنا زادا تهريب العملة للخارج، الي حكينا عليها هوني و قلنا انّو منظمة النزاهة الماليّة العالميّة قدرتها بقريب 2350 مليار في تونس، صحيح المشكلة في دول العالم اجمع، صحيح احنا خير من برشا غيرنا، لكن هذا ما يمنعش انها جريمة قذرة في حق هالشّعب، و من وادب الحكومات التصدّي ليها....و المشكلة، هي انّو التصدّي للتّهرّب الجبائي و التّهريبب و الفساد عموما، و استرجاع الأموال المهرّبة، تحبلو زادا أعوام طويلة من العمل و الإصلاحات، و الي يقلكم، انّو ينجّم يحل المشكل هذا في عام و الا اثنين، راهو يبيع في الوهم، كلّ المطلوب، هو الانطلاق بشكل ملموس في التصدّي لهالظّواهر بإصلاح القوانين من جهة، و الرّدع من جهة ثانية... و لازمكم تعطيو وذنيكم و تسمعو مليح المنظمات الي تفضح في أي تراخي حكومي نحو مقاومة الفساد، و تعاونوه المنظمات بالي تقدرو • سادسا، و هذا الأخطر حسب رأيي، هو عدم فهم غالبيّة النّاس لكيفاش يمشي الاقتصاد و كيفاش تتكون و تتصرف ميزانيّة الدّولة، و عدم الفهم هذا ماهوش مسؤوليّتهم، لكنّو يخلّيهم تحت رحمة الشّائعات الي تشكّكهم في مؤسسات بلادهم... أخيرا، الي لازم يقعد في اذهاننا: • لازمنا نعذرو قبل ما نحكمو، و المحتجّين، من حقهم يطمحو لما خير، و هوني راني نحكي عالمحتجّين الي ما يعطلو في شي و ما موقفين شي، و موش على القاذورات الي تسرق و تنهب و تروّع في المواطنين... و الحلّ قدّام مواردنا القليلة، هو تضحية من الي يخدم نحو البطّال، انقصو من طلب الزيادة، خلي الفلوس تمشي لانتدابات جديدة، من الشّركة نحو الأفراد، خدّم قد ما تقدر و اكثر شويّة ميسالش، من الجهات الأفضل للجهات الاسوء، خلي الاستثمارات العموميّة تمشي اكثر للجهات الدّاخلية حتى نوصلو لتوازن مقبول، و هكّا نكتبو عهد بيناتنا، حتى تتحسّن أحوال النّاس الكل • الاقتصاد راهو ما يقدّمش و ما يتحسّنش اذا الوضع الأمني و الاجتماعي و السياسي ما يستقرّش، رانا من 2011 لتوّا ما عشناش عام رايض تنجّم أي حكومة تخدم فيه و تنفّذ برامجها، و الي يقولكم في غير هالكلام، يكذب عليكم باش تنتخبوه، و اذا لا قدّر اللّه تتواصل التقلّبات هذي، فرانا باش ندخلو في حلقة مفرغة تخلق مزيد من الفقر و البطالة • تونس رغم كلّ شي لاباس، و مستقبلها زاهر صدقوني، يكفي انّو كلّ واحد يبدأ بروحو، يخدم اكثر، يخدم بحقيقة و يحلّل شهريتو و يخلّص الواجب عليه لقباضة الشّعب التّونسي، خاطر الخدمة تخلق خيرات، و الخيرات يعاد استثمارها لخلق مواطن شغل و خيرات اكثر و القاعدة المقدسة لازمها تكون: الاستماتة في الخدمة للنّاس الي تخدم، و تصدّي النّاس الي تحتج بيدها، لاي شكل من العنف و التّعطيل الي يشوّه تحرّكاتهم نهاركم زين...
مشاكلنا صباح الخيرات تونس جمعة صعيبة تعدات على بلادنا، موش صعيبة خاطر فمّا إحتجاجات على التّشغيل و التّنمية، لا لا... هذي حكاية صحّيّة، و تورّينا حقيقتنا باش نعرفو نحلّو مشاكلنا و ما نخلّيوش الطّابق مستور حتّى يتعفّن، الجمعة صعيبة خاطر كالعادة، طيور الخراب استغلّت الاحتجاجات متاع النّاس، و حرقت و خربت، و سعات لتدمير البلاد هذي من ساسها... اليوم باش نحاولو نفهمو، علاش النّاس ما حسّتش تحسّن في الوضع الإقتصادي بعد الثّورة... من 2011 لتوّا، هاو شنوّا تلقى كلّ حكومة تشد تونس: • اوّلا، تفاوت في مستوى التّنمية بين الجهات البحرية و الجهات الدّاخليّة، التفاوت هذا، كنّا حكينا عليه بالدّليل و الأرقام، في ستاتيات سابقة تلقاووها على صفحتنا، و التفاوت هذا وليد قرون من التاريخ و الجغرافيا، خاطر عبر تاريخها، البشرية بطبيعتها تركزت أساسا في المناطق السّاحلية، و احنا في تونس ما شذّيناش عالقاعدة، اكيد زادا بعد الاستقلال ما نجّمناش و ما سعيناش بجدّية باش انّقصو من حدّة التّفاوت... لكن الي لازم تفهمو الناس الكل، هو انّو تغيير وضع قديم جدّا ماهوش باش يصير في بضعة سنوات... و التفاوت هذا ماليه الّا حلّ واحد: استثمارات عموميّة كبرى في الكيّاسات و القناطر و السّكك الحديديّة، و تهيئة الأراضي، و المعاهد و السبيطارات و غيرهم، و الاستثمارات هذي تحبلها آلاف المليارات، و تأخذ سنوات باش تتعمل خاصّة بسبب التعقيدات الاداريّة و العقاريّة... لكن الاستثمارات هذي كي تحصل، فهي تخلق حركيّة في الجهات هذيكا، و تخلق شغل للنّاس، و تشجّع الشركات على الاستثمار... الإشكاليّة، انّو في تونس بعد الثّورة، ما تعدّى حتى عام رايض، كل سنة مصائب وراء مصائب و كياسات مسكرة و مظاهرات، و قطاعات حابسة، و إرهاب... اللّطفـ، و في الظّروف هذي، مستحيل حكومة تنجّم تعمل استثمارات عمومية، موش كي تكون حكومة من المرّيخ • ثانيا، ميزانيّة ما تكفيش طلباتنا، و نذكّر هوني انّو ميزانية الدّولة كلّ عام، هي الضّرائب الي يخلصوهم الخدّامة و الشّركات للقباضات، نزيدو نتسلفو عليهم، و المجموع، نصرفو قريب شطرو على شهاري قرابة 600 الف موظّف في القطاع العام، و قريب الخمس نخلصو بيه ديون قديمة، و خمس آخر نعملو بيه الاستثمار العمومي الي حكينا عليه، من كيّاسات و سبيطارات و مدارس و غيرهم، و الباقي دعم و مصاريف تسيير... المفيد، احنا كلّ عام، التراب اكثر من الحفرة، و المصاريف، اكثر من المدخول، و من 2011 ل2015، مجموع عجز ميزانية تونس وصل قريب 19460 مليار، و مازال باش يزيد، و قاعدين نغطّيو فيه بالدّيون، الي باش نخلصوها احنا و صغارنا • ثالثا، النّاس الكل تحب تخدم عند الحاكم، سواء في الوزارات و الّا في الشركات الحكوميّة، و نردّو بالنا، راهو امر انساني طبيعي، خاطر النّاس الكل تتصوّر انّو خدمة الحاكم مسمار في حيط، و ما فمّا حد ما يحبّش يتهنى على موزد رزقو... الإشكاليّة هوني، هي انّو شهاري الخدّامة باش يوصلو 13000 مليار عام 2016، يعني قريب شطر الميزانيّة متاع الشّعب التّونسي، و قد ما يكبرو الشهاري متاع موظّفي الدّولة، قد ما يكثر التّداين متاع البلاد باش نغطّو بقية المصاريف متاعنا، و ينجّم يجي نهار تفلس بلاد كاملة، و ما عادش تنجّم تخلّص الي ديجا يخدمو أصلا، هذا بالنّسبة لموظّفي الوزارات و الدّواوين... بالنّسبة للشركات الحكوميّة من نوع الستاغ و الصوناد و تيليكوم و غيرهم، حسب آخر أرقام متوفرة على هالشّركات، و هي ارقام 2013، فإنّو خسائر 93 شركة منهم، وصلت 7200 مليار، و رسات صبّينالهم عامتها، 6088 مليار من ميزانية تونس الي هي تاعبة أصلا، باش يقعدو واقفين على ساقيهم، و الخسائر هذي متواصلة في الأعوام الاخرى... • رابعا، النّاس الي ما لقاتش حظها في الخدمة ما عادش تنجّم تصبر، خاصّة لمّا يعدّيو 5 سنين بعد الثّورة، و هوما يسمعو تقريبا في خبر واحد يتعاود ديما هو: التّوصّل لاتفاق في زيادة الأجور للنّاس الي تخدم ديجا، يعني لازمنا نفهمو انّو ما يحس الجمرة كان الي عافس عليها، و طبيعي النّاس تفقد صبرها • خامسا، تهرّب جبائي، و الرّقم الوحيد الرّسمي المتوفر حول الموضوع هذا هو تصريح لوزير الماليّة عمناول، قال انّو يوصل 1200 مليار في العام، و هذي مأساة في حدّ ذاتها، خاطر الي يتهرّب من دفع واجبو في المصاريف العموميّة متاع الشعب التونسي، راهو يسرق في شعب كامل، و في نفس الوقت يتمتع بإدارتو، و امنو، و طرقاتو، و دعمو، مهما كان مستوى هذه الخدمات، فهي موجودة، و المتهرّب يتمتع بيها دون المساهمة فيها، و في الدّول المتقدمة، اقذر و احقر و اخطر جريمة، هي التهرب الجبائي... عندنا زادا تهريب العملة للخارج، الي حكينا عليها هوني و قلنا انّو منظمة النزاهة الماليّة العالميّة قدرتها بقريب 2350 مليار في تونس، صحيح المشكلة في دول العالم اجمع، صحيح احنا خير من برشا غيرنا، لكن هذا ما يمنعش انها جريمة قذرة في حق هالشّعب، و من وادب الحكومات التصدّي ليها....و المشكلة، هي انّو التصدّي للتّهرّب الجبائي و التّهريبب و الفساد عموما، و استرجاع الأموال المهرّبة، تحبلو زادا أعوام طويلة من العمل و الإصلاحات، و الي يقلكم، انّو ينجّم يحل المشكل هذا في عام و الا اثنين، راهو يبيع في الوهم، كلّ المطلوب، هو الانطلاق بشكل ملموس في التصدّي لهالظّواهر بإصلاح القوانين من جهة، و الرّدع من جهة ثانية... و لازمكم تعطيو وذنيكم و تسمعو مليح المنظمات الي تفضح في أي تراخي حكومي نحو مقاومة الفساد، و تعاونوه المنظمات بالي تقدرو • سادسا، و هذا الأخطر حسب رأيي، هو عدم فهم غالبيّة النّاس لكيفاش يمشي الاقتصاد و كيفاش تتكون و تتصرف ميزانيّة الدّولة، و عدم الفهم هذا ماهوش مسؤوليّتهم، لكنّو يخلّيهم تحت رحمة الشّائعات الي تشكّكهم في مؤسسات بلادهم... أخيرا، الي لازم يقعد في اذهاننا: • لازمنا نعذرو قبل ما نحكمو، و المحتجّين، من حقهم يطمحو لما خير، و هوني راني نحكي عالمحتجّين الي ما يعطلو في شي و ما موقفين شي، و موش على القاذورات الي تسرق و تنهب و تروّع في المواطنين... و الحلّ قدّام مواردنا القليلة، هو تضحية من الي يخدم نحو البطّال، انقصو من طلب الزيادة، خلي الفلوس تمشي لانتدابات جديدة، من الشّركة نحو الأفراد، خدّم قد ما تقدر و اكثر شويّة ميسالش، من الجهات الأفضل للجهات الاسوء، خلي الاستثمارات العموميّة تمشي اكثر للجهات الدّاخلية حتى نوصلو لتوازن مقبول، و هكّا نكتبو عهد بيناتنا، حتى تتحسّن أحوال النّاس الكل • الاقتصاد راهو ما يقدّمش و ما يتحسّنش اذا الوضع الأمني و الاجتماعي و السياسي ما يستقرّش، رانا من 2011 لتوّا ما عشناش عام رايض تنجّم أي حكومة تخدم فيه و تنفّذ برامجها، و الي يقولكم في غير هالكلام، يكذب عليكم باش تنتخبوه، و اذا لا قدّر اللّه تتواصل التقلّبات هذي، فرانا باش ندخلو في حلقة مفرغة تخلق مزيد من الفقر و البطالة • تونس رغم كلّ شي لاباس، و مستقبلها زاهر صدقوني، يكفي انّو كلّ واحد يبدأ بروحو، يخدم اكثر، يخدم بحقيقة و يحلّل شهريتو و يخلّص الواجب عليه لقباضة الشّعب التّونسي، خاطر الخدمة تخلق خيرات، و الخيرات يعاد استثمارها لخلق مواطن شغل و خيرات اكثر و القاعدة المقدسة لازمها تكون: الاستماتة في الخدمة للنّاس الي تخدم، و تصدّي النّاس الي تحتج بيدها، لاي شكل من العنف و التّعطيل الي يشوّه تحرّكاتهم نهاركم زين...
غدوا الصباح نحاولو نفهموا علاش حتى حكومة ما نجمت تنفذ برامجها بعد الثورة تصبحون على تونس صامدة
الآن، بعد أن أثبت المطحونون أن تونس تعنيهم أكثر من انفسهم، لو واصلت الأغلبية الحاكمة سياسة اليد المرتعشة في فرض المشاريع التنموية في الجهات رغم كل الصعوبات، لو واصلت سياسة اليد المرتعشة في مقاومة الفساد، ستكون في نظري أكثر حقارة من الجراثيم التي سعت لتخريب تونس في الأيام الماضية
تحيا تونس
إعادة صباح الخيرات تونس اليوم باش نقصّو على موضوع الطّعون في فصول الماليّة، و الجمعة الجايّة نكملو نحكيو على ال3 فصول الأخرى الي رفضتهم الهيئة الوقتيّة لمراقبة دستوريّة القوانين... اليوم و بإعتبارو آخر يوم في سنة 2015، باش نحكيو على وضعنا الاقتصادي عموما... في تونس صارت ثورة من عام 2011، و رغم هذا بقات الدّولة واقفة على ساقيها، بقات الإدارة موجودة، و بقات البنوك تخدم، و بقات الخدمات العموميّة موجودة... و انتوما تعرفو شنوّا صار في بلدان أخرى صارت فيها ثورات في تونس، و طيلة ال5 سنوات الماضية، إضرابات، و تسكير كيّاسات، و عرك و معروك في السياسة، و تكركير في الخدمة، و رغم هذا، فإنّو الشّعب التّونسي انتج ما قيمتو 65126 مليار كمعدّل سنوي بين 2011 و 2014... في تونس، و طيلة الخمسة سنوات الماضية، فوضى و ضعف رهيب للدّولة، و تهرّب برشا سرّاق من دفع الضّرائب الواجبة عليهم للشّعب التّونسي، و رغم هذا، ارتفعت الموارد الجبائيّة الي خلّصها الشّرفاء من هذا الشّعب، من 12700 مليار عام 2010 الى 19820 مليار عام 2015... في دول أخرى، المداخيل الجبائيّة تذوب تماما بعد الثّورات في تونس و طيلة الخمس سنوات الماضية، ضاعت الرّقابة على مسالك توزيع المنتوجات الغذائيّة، و ضاعت الرّقابة على أسعار كلّ المواد تقريبا، و رغم هذا معدّل ارتفاع الأسعار في تونس بقى بين 4 و 6% سنويّا... عبر تاريخ الدّول، لمّا تصير ثورة، فإنّو تسب التضخّم توصل تتحسب برقمين، و التضخّم مثلا وصل 30% بعد الثّورة الاسبانيّة و 20% بعد ثورة البرتغال... في مصر توّا توّا، نسب التضخّم وصلت احيانا ل13% بعد ثورتهم في تونس، و طيلة الخمس سنوات الماضية، التحركات الإحتجاجيّة و النقابيّة و البيروقراطيّة متاع الإدارة، و الإرهاب، ما تشجّع حدّ انّو يحطّو فلوسو في مشروع جديد في بلادنا، و رغم كلّ شي، بين 2011 و 2015، فمّا كلّ عام معدّل متاع 2983 مليار استثمارات جديدة، و هذا بخلاف الإستثمارات السّنوية الي تعملهم الحكومة من ميزانية الدّولة... في تونس، و رغم المشاكل الكلّ، و رغم المعامل و الشّركات الي تفلس كلّ عام بسبب الفوضى او بسبب الاحتجاجات، او بسبب سوء التّسيير، نسبة البطالة كانت في 2011 في حدود 18.9% و توّا هبطت لـ 15.3% في تونس، الترقيم السيادي متاع بلادنا، يعني رأي أهمّ وكالات عالميّة في مصداقيّة دولتنا، هبط بمعدّل 3 درجات بعد الثّورة، و رغم هذا عمرنا ما جبدنا بحد سلّفنا فلوس، و هكّا قعد العالم كامل ياثق فينا و نجّمنا نتسلفو الي نحبو عليه كلّ عام لمواجهة مصاريفنا... مخّ الهدرة، صدقوني، و من منظور اقتصادي تقني، الأرقام الي عطيتهملكم تعتبر معجزة في وضع كيما وضع بلادنا... البلاد هذي مهما يتقال عليها، و في الفقرة هذي ما خلّينا ما قلنا على العوج و النقائص، لكن الحقيقة المطلقة، هي انّو بلادنا و أحنا كتوانسة، بقينا واقفينا، تعبنا، لكن ما ضيّعناش بلادنا، فدّينا، لكن ما أيّسناش من بلادنا، الأغلبيّة السّاحقة هزّت البلاد على اكتافها، الشّعب هذا شعب عظيم مهما كانت العثرات، و صدقوني، المستقبل ما يكون كان خير، على خاطر السّاس صحيح، و لو كلّ واحد يتفانى في خدمتو، نصنعو العجب، و بلادنا نسلموها لأولادنا في شكل جنّة... عامكم مبروك، و عامكم خير و بركة ليكم و لبلادكم...
حضر التجول بين ال8 متاع الليل و الخمسة متاع الصباح، توّا في اللّيل، حصريّا في اللّيل، لمّا الأمن يتصدى للقاذورات الي تخرّب، باش نحكيو على قمع البوليس و الحرّيات؟؟؟؟ الاحتجاجات في النهار، عاديّة و منتظرة، آما الي خارج في الليل ؟ فمّا شكون باش يقيدو علي الشّعب التونسي كمناضل و مهمّش؟
يمين يسار 4 صباح الخيرات تونس اليوم، باش نختمو تفسير اليمين و اليسار الاقتصادي، و حديثنا اليوم، باش يهم نظرتهم الإثنين لموضوع لموضوع الأجور و الأسعار... نبداو باليسار كالعادة، الاتجاه اليساري، يقلّك، ما نمّنش بقوانين العرض و الطّلب، الدّولة هي الي تحدّد شنوّا الي لازم ننتجوه، و قدّاش ننتجو منّو، و قدّاش السّوم الي يتباع بيه للنّاس، و أخيرا، قدّاش لازم تكون شهاري العباد... و هوني الاتجاه اليساري، يعتمد على 3 تبريرات : • اوّلا، المواد و الحاجيّات الأساسيّة، اذا الدّولة عندها امكانيّات باش توفّرهم، فلازمهم يكونو بسعر في متناول النّاس • ثانيا، الشهاري، تحدّدهم الدّولة، حسب الgrade و حسب وظيفة كلّ واحد، و هكّا تنتفي الأجور الخياليّة من جهة، و الأجور المتدنية جدّا من الجهة الأخرى • ثالثا، ماعادش الباب محلول للي يجي ينتج الي يحب، مسؤولي الدّولة، التكنوقراط، هوما الي يحدّدو حاجيات المجموعة، و اولويّاتها، و يأمروا بإنتاجها هوني يجيو جماعة اليمين، و يوجهو 2 انتقادات لهالتّوجّه: • أوّلا، تحديد الأسعار و الأجور، ما يعكسش حقيقة قيمة المنتوج، و الا حقيقة مردود الخدّام، و هكّا انّجمو نلقاو، سلع تتباع باغلى من قيمتها، و ناس تخلص اكثر ببرشا من حقيقة مردودها • و تحديد الأسعار، و لو ظاهريّا باهي، فإنّو في الواقع يأدّي لبروز السّوق السّوداء، و التهريب، و الوساطات، اذا السّلعة عليها طلب كبير هذايا نقد اليمينيّين لليسار، أي و شنيّة فكرتهم: الاتجاه اليميني، يقلّك الدّولة مالازمهاش تتدخل بتاتات في تحديد الأسعار و الأجور، و يقلّك انّو الأسعار هي نتيجة لتفاوض ما بين زوز اشخاص احرار هوما البايع و الشّاري، و الأجور هي نتيجة تحاور زوز اشخاص احرار هوما العامل و صاحب الشّغل... بالفلّاقي: عرض و طلب السّلعة يحدّد سومها، و عرض و طلب الشّغل يحدّد قيمة الأجور... الاتجاه اليميني، يقول انّو تدخّل الدّولة في هالحكايتين، غالبا ما بأدّي لنتائج معكوسة، و يخلق مشاكل أكبر ببارشا من المشاكل الموجودة لو الدّولة لم تتدخّل... اليمينيّين يرتكزو في توجّههم هذا، على زوز مبرّرات أساسيّة: • أوّلا، يقلّك احسن حلّ لمعرفة القيمة المادّية لأي سلعة، هي القيمة الي يعطيوهالها النّاس، اذا تعجبهم اكثر، يعطيو سوم اكثر و العكس صحيح، ونفس الميدأ ينطبق على أجر العمل • ثانيا، يقلّك، أنّو تغيّر أسعار السلع و قيمة الأجور في سوق تنافسي، هو احسن باروماتر، لتوجيه الإنتاج نحو الأعلى الو الأقل، و هكّا يقلّ التبذير، و تختفي السّوق السوداء، هوني يجيو جماعة اليسار، و يوجهو 3 انتقادات لهالتّوجّه: • اوّلا، لو نسيبو الماء عالغارب، فإنّو مواد اساسيّة لحياة المواطن، تنجّم تجيها فترات تطلع اسوامها بشكل قياسي • ثانيا، في بلاد فيها بطالة، لو نسيبو العرض و الطلب يحدّد قيمة الأجور، فالنّتيجة تكون، أجور بخسة جدّا على حساب مجهود العامل • ثالثا، الأسعار و الأجور، تنجّم تكون نتيجة تفاهة الذّوق العام، و هكّا المنتجات الفاخرة توصل أسعارها لمستويات خياليّة، و الأعمال الفنّية كيف كيف، بينما في الواقع، ما فمّاش داعي، لانّو الأولى ماهيّاش أساسيّة، و الثّانية حق الجميع... كمّلنا دوسي اليمين و اليسار، و الخلاصة، الي لازم تقعد في اذهاننا بالنّسبة لتونس، هو اننّا عندنا سنوات، نحاولو نكونو في الوسط، يعني شويّة و شويّة منّا، و الحكم يرجع للنّاس على طريقتنا هذي نهاركم زين
بعد ما حدث لحد الان، انتهت خرافة الاحتجاجات الشعبية من اجل التنمية و التشغيل، نحن الان في حالة حرب حياة او موت ضد مجرمين يريدون حرق وطننا، توا لا فما قمع احتجاجات لا منع حرية تعبير، الجراثيم التي تخرب في وطننا الان لا علاقة لها بالشعب، لذا، توا تونس تنادي، من لا يتحرك للدفاع عنها باي طريقة، لا يستحق العيش فيها
يمين يسار 3 صباح الخيرات تونس اليوم، باش نواصلو تفسير اليمين و اليسار الاقتصادي، و حديثنا اليوم، باش يهم نظرتهم الإثنين لموضوع التنافس بين العباد و المنتوجات و الشّركات... نبداو باليسار كالعادة، الاتجاه اليساري، يقول انّو المبدأ هو التضامن و التعاون و الاخويّة و الوطنيّة، في الاتحاد قوّة، و ربح للجميع، لا تنافس لا والو... و فمّا زوز ايجابيّات للإتّجاه هذا : • أوّلا، الخدمة مسمار في حيط، بإعتبار فمّا كان الشّركات الحكوميّة، فالنّاس الكلّ ضامنة بلايصها من المدير للخدّام، مهما كانت مردوديّة الشّركة، بالطبيعة على امل انّو الشركة الحكوميّة تكون رابحة، خاطر الي يخدمو فيها، يستميتو من اجل الصّالح العام • ثانيا، في الخدمة، الاختيار يبدا بالأكبر سنّا و الأقدم معاناة من البطالة، و الي ظروفو الاجتماعيّة أسوء من غيرو هوني يجيو جماعة اليمين، و يوجهو 3 انتقادات لهالتّوجّه: • أوّلا، يقلّك، انت لمّا اخترت الخدّامة، ما اخترتش الأفضل و الأكثر كفاءة، و هكّا ضيّعت على الشّركة و البلاد كفاءات كانت تنجّم تفيدها، و استبدلتهم بناس لظروفه الاجتماعيّة لا غير • ثانيا، غياب فكرة المنافسة بين الخدّامة، تأدّي آليّا لتدهور جودة الخدمات و المنتجات الي يقدّمها القطاع العام، و بالنّهاية، الشّعب يصبح يخلّص في شهاري ناس تقدّملو في الرّداءة هذايا نقد اليمينيّين لليسار، أي و شنيّة فكرتهم: يقلّك ياخويا، المنافسة، ذراعك يا علّاف، و البقاء للأفضل، يقلّك أوّلا المنافسة بين الشّركات، تأدّي آليّا لانخفاض الأسعار للمستهلك، و هذا حالنا مثلا في ميدان الاتصالات في تونس، و يقلّك أنّو الي يحدّد الأفضل بالنّهاية، هو المستهلك، لمّا يقبل على منتوج الي تقدّم احسن علاقة بين السّعر و الجودة و فمّا زوز ايجابيّات للإتّجاه هذا : • أوّلا، في الخيار بين الأشخاص، اختيار الأفضل، يأدّي لوضع الرّجل المناسب في المكان المناسب، و هكّا البلاد الكلّ تقدّم، و المستثمر الفاشل، يتحمّل مباشرة نتيجة عدم كفاءتو • ثانيا، من ناحية المنتوجات، لمّا يكون المنتجين خواص و موش الدّولة، فإنّهم باش يوفّرو للنّاس منتجات متعدّدة و بأسوام و جودة متعددة، و المواطن المستهلك هو الي الحكم بين المنتجات هذي لمّا يستهلك بعضها و يبتعد على الآخر هوني يجيو جماعة اليسار، و يوجهو 2 انتقادات لهالتّوجّه: • أوّلا سياسة البقاء للأفضل، هي سياسة الغابة، و العمليّة هذي، تخلّي مصير الخدّام و مولى الشّركة ديما معلّق على كفّ عفريت، يعني لو يجيو منافسين، افضل، و يقدمو منتوج يغلب منتوجهم، فمصير مولى الشركة الإفلاس، و مصير الخدّام بطالة... • ثانيا، يقلّك أحنا نغزرو للبلاد كمجموعة وطنيّة، و كي تحلّ الباب للشّركات تتنافس على نفس الفكرة، باش في الأخيرة واحدة برك تنجح، فانت بالنّهاية بذّرت طاقة الشّركة الخاسرة، و الطّاقة هذيكا كانت تنجّم تمشي في حكاية أخرى ناقصة النّاس... غدوا انشاء اللّه، نختمو تفسير اليمين و اليسار، بالحديث على نظرتهم الأثنين لموضوع الأجور و الأسعار نهاركم زين
على ذمة موزاييك : حرق مركز الديوانة بالقصرين.... اش دخل مركز الديوانة؟.... مسكينة تونس... وبالله الي باش يعطينا درس حول تهميش المناطق الداخلية، يهبط يقرا الستاتي الي قبل هذا
كلام قلناه من اشهر و نعاودوه حقائق حول التنمية الجهوية و العدالة الجهوية في وطننا أي شعبي العزيز أولا و الأهم الأهم : 1- لازمنا نتفقو أن العدل هو أول مقومات العيش المشترك الذي يولد الانتماء للمجموعة... فبدون عدل ينتفي الانتماء و بدون انتماء، تقوض فكرة الأوطان من أساسها 2- لازمنا نتفقو انو الحال الآن هو وليد أكثر من قرون من تطوّر البشر السّاعي للاقامة بالسّواحل بطبعه، ثمّ أكثر من نصف قرن من القرارات بغثها و سمينها و من ينتظر تغيير الحال فورا موش لازم يكمل يقرأ 3- التفاوت في التنمية بين الجهات هو حقيقة ملموسة من جهة و مؤكدة بالأرقام من جهة أخرى و هانا جايين للأرقام 4- وضع الاساسات لتغيير الحال واجب أن كنا فعلا نرغب في تواصل تونس كوطن و في ظل شح الامكانيات، لا امل في هذا التغيير الا بالبدء بتضحيات تلقائية من المناطق الاحسن لصالح المناطق الأقل تنمية من جهة و بصبر التونسيين الساكنين في المناطق الثانية و ثقتهم في التغيير، أي طريق آخر كالفرعنة و ادعاء القوة الفارغة من جهة و التعالي المقيت و رفض النظر للحقيقة من جهة أخرى، هو بالنهاية طريق نحو الخراب و نهاية تاريخ هذه الأرض كوطن اسمه تونس.... نجيو توا للأرقام... بعد الثورة، قام خبراء المعهد التونسي للتنافسية و الدراسات الكمية التابع لوزارة التنمية و التعاون الدولي بدراسة لمستوى التنمية الجهوية لل 264 معتمدية في كامل تراب الجمهورية، الدراسة هذي تأخذ بعين الاعتبار كل مجالات التنمية : الطرقات، الماء و الكهرباء و التطهير، البعد عن أقرب مطار أو ميناء، البعد عن أقرب مركز اقتصادي كبير، عدد الأطباء و عدد الصيدليات و عدد اسرة المستشفيات للألف ساكن، عدد العائلات المعوزة، نسبة الفقر، النمو الديمغرافي بالمعتمدية، النزوح من و الى المعتمدية، نسبة المتعلمين في الثانوي و العالي و نسبة الامية، نسبة إيجاد شغل للمسجلين في مكاتب الشغل، عدد الشركات الخاصة للألف ساكن، مقارنة عروض و طلبات الشغل، معدل حجم الشركات الخاصة و نسبة الأجراء بالشركات الخاصة، نسبة البطالة. من جملة هالمعطيات الخبراء طلعو عدد هو نتيجة التنمية الجهوية بكل معتمدية، نبداو أولا بترتيب أفضل 5 معتمديات: 1- باب بحر تونس 2-باب سويقة تونس 3- حي الخضراء تونس 4- سوسة المدينة سوسة 5- سوسة جوهرة سوسة أسوء 5 معتمديات : 264- حسي الفريد القصرين 263- العيون القصرين 262- سوق الجديد سيدي بوزيد 261- مجال بالعباس القصرين 260- بلخير قفصة باعتبار انو عادة فما تفاوت كبير في الترتيب حتى داخل الولايات بيدها (مثلا فما 37 معتمدية ترتيبها فوق ال100 رغم تواجدها في مناطق تعتبر تاريخيا ماخذة نصيبها من التنمية) خيرنا نشوفو شنوا معدل ترتيب المعتمديات في كل ولاية و النتيجة : 40 هو معدل ترتيب معتمديات ولاية بن عروس 45 هو معدل ترتيب معتمديات ولاية تونس 50 هو معدل ترتيب معتمديات ولاية اريانة 54 هو معدل ترتيب معتمديات ولاية منستير 58 هو معدل ترتيب معتمديات ولاية سوسة 84 هو معدل ترتيب معتمديات ولاية نابل 102 هو معدل ترتيب معتمديات ولاية صفاقس 110 هو معدل ترتيب معتمديات ولاية بنزرت 130 هو معدل ترتيب معتمديات ولاية زغوان 134 هو معدل ترتيب معتمديات ولاية مهدية 137 هو معدل ترتيب معتمديات ولاية مدنين 148 هو معدل ترتيب معتمديات ولاية قابس 150 هو معدل ترتيب معتمديات ولاية باجة 161 هو معدل ترتيب معتمديات ولاية قبلي 175 هو معدل ترتيب معتمديات ولاية توزر 181 هو معدل ترتيب معتمديات ولاية القيروان 183 هو معدل ترتيب معتمديات ولاية جندزبة 192 هو معدل ترتيب معتمديات ولاية كاف 199 هو معدل ترتيب معتمديات ولاية تطاوين 204 هو معدل ترتيب معتمديات ولاية قفصة 206 هو معدل ترتيب معتمديات ولاية سيدي بوزيد 217 هو معدل ترتيب معتمديات ولاية القصرين الخلاصة : تعاهد وطني على تقسيم الاستثمارات العمومية السنوية لميزانية الدولة في البنية التحتية لخمس سنوات القادمة كما يلي : * يقع خص ال10 ولايات في مؤخرة الترتيب بكل الاستثمارات العمومية السنوية الجديدة في البنية التحتية و توزيع هذه الاستثمارات العمومية بحيث تنال الولاية الأسوء ترتيبا ضمن العشرة أكبر نسبة و الافضل ترتيبا ضمن العشرة أقل نسبة * يقع الاقتصار في باقي الولايات على مصاريف صيانة الاستثمارات الموجودة بعد الخمس سنوات، يتم توزيع الاستثمارات العمومية حسب مساهمة كل ولاية في المنتوج الداخلي الخام سنويا مع الحرص على إيقاف العمل بهذه القاعدة في حال بروز خطر تفاوت جديد
يمين يسار 2 صباح الخيرات تونس اليوم، باش نواصلو تفسير اليمين و اليسار الاقتصادي، و حديثنا اليوم، باش يهم نظريّة كلّ واحد فيهم، للشّي الي يخلّي الانسان ينتج و يعطي مردود كبير في خدمتو، و بالنّهاية، لشنوّا يسعى كلّ شخص حسب الإتّجاهين، و نردّو بالنا هوني، راهو موش كلام نظري، خاطر نظرة كلّ من اليمين و اليسار لأهداف العمل و حرّية المبادرة، هي الي تحدّد نظريّاتهم الاقتصاديّة الكلّ... نبداو كالعادة باليسار، و الاتّجاه هذا يقول: أنّو البشر، لازمو يخدم، بهدف تحسين وضع المجموعة الي يعيش فيها، و لازمو يضحّي و يعطيو مردود اكبر، و مايستنّاش منفعة خاصّة ليه، و انّما يطمح للمصلحة الجماعيّة متاع المجموعة الي يعيش في وسطها، و بتوفّر الانسان الي يخمّم هكّا، ما نلقاوش شركات حكوميّة خاسرة، تمشي بمبدأ رزق البليك، و انّما الإنتاج متاع بلاد كاملة يطلع، و معيشة النّاس الكلّ تتحسّن، و في بلد اقتصادها يسير بالطّريقة هذي، السّعي للرّبح الفردي، يصبح شيئ محرّم، لانّو الرفاه الجماعي هو المهم، كلّ شي يكون مقنّن من طرف الإدارة، شنوا ننتجو، و قدّاش ننتجو، شنيّة القطاعات الي نمشيو فيها و شنية الي لا، الكماليّات تصبح تبذير...الخ... التفكير هذا عندو 3 ايجابيّات: • أوّلا، ما عادش فمّا publicité للمنتوجات، الpublicité الوحيدة هي تشجيع النّاس على الخدمة، و التفاني في العمل لرفع راية البلاد • ثانيا، السّعي للمساواة، و القضاء على الفقر النّسبي، و لو كان الثّمن هو الفقر المطلق، يعني يا النّاس الكلّ متفرهدة، يالنّاس الكل فقيرة • ثالثا، ما فمّاش مشكل بطالة، لأنّو العمل اجباري هوني يجيو جماعة اليمين، و يوجهو 3 انتقادات لهالتّوجّه: • أوّلا: يقلّك، فكرة أنّو البشر ما يلوّجش على مصلحتو، و يسعى للصّالح العام فقط، هي منامة عتارس، و يقلّك انّو الحكاية هذي، ما تصير الّا في حالتين: في حالة بلد كاملة في خطر، و الا في حالة نفحة لمّا تتطرح هالفكرة المثاليّة في البداية، لكن مبعد، الانسان، لمّا ما يحسّش بمربوح و تفرهيد جايّو هو شخصيّا، مصيرو يملّ و يكركر • ثانيا، لمّا يكون كلّ شي مقنّن من طرف الإدارة، فانّو نتيجة هالبيروقراطيّة، هي منع النّاس انهم يبدعو، و يستنبطو أفكار جديدة، ترتقي بطريقة عيش المجموعة... • ثالثا: يقلّك، لمّا كلّ انتاج يكون محدّد من طرف الدّولة، فالنتيجة هي امّا فقدان السّلع الي عليها طلب كبير، او ستوك مهول من السّلع الي النّاس ما تحبّذهاش.. هذايا نقد اليمينيّين لليسار، أي و شنيّة فكرتهم: الاتجاه الاقتصادي اليميني، يقلّك انّو المنفعة الشّخصيّة هي اكبر حافز للبشر، لمّا كلّ حد، يكون رزقو مرهون بمجهودو الخاص، فمصيرو يعمل المستحيل باش يتميّز، و يخلق خدمات و منتجات تنفع النّاس باش ينجّم يبيعهملهم، و هكّا لمّا كلّ واحد يسعى للأفضل من جيهتو، فانّو النتيجة تكون ارتقاء لمستوى عيش المجموعة ككلّ... التّفكير هذا عندو زوز ايجابيّات: • أوّلا، بالنسّبة للغالبيّة السّاحقة متاع البشر، الي ما همش ملايكة، فإنّو افضل وسيلة لتحفيزهم على العمل، هو مصلحتهم الشّخصيّة، و هي أيضا الوسيلة الأكثر انتشارا في العالم، و خاصّة الأكثر دوام، و موش مربوطة بالنّفحة • ثانيا، الدّولة و البيروقراطيّة، ما تحدّش من طموحات النّاس و أفكارهم، و استنباطاتهم، ما تقلهمش قدّاش ينتجو، و شنوّا ينتجو، و هذا يسمح بتوفير انتاج كبير للبلاد هوني يجيو جماعة اليسار، و يوجهو 3 انتقادات لهالتّوجّه: • أوّلا، يقلّك، انّو هالعمليّة متاع حرّيّة المبادرة، و العمل من اجل الرّبح، تحلّ الباب لتحويل الشّعب الى مجتمع استهلاكي، تسيرو الpublicité، و يصبح مجتمع مبذّر، خاطر درجة الاستهلاك ما عندهاش حدّ، و تنجّم تقضي على ثروات البلاد الطبيعيّة • ثانيا، يقلّك أنّو هالنّظام، يخلق اللّامساواة و الفقر النّسبي، بمعنى أنّو حتى و لو نلقاو جانب من الشّعب غير فقراء و متوفرلهم اللّازم، فانهم يظهرو فقراء نسبيّا، لمّا نقارنوهم بجانب الأغنياء من الشّعب • ثالثا، يقلّك، انّو تسييب النّاس تنتج كيما تحب، يأدّي في عديد الحالات، لوفرة انتاج كبيرة، اتطيّح في الأسعار، و تكسّر الشّركات المنتجة، و هكّا تتخلق الازمات الإقتصاديّة، و البطالة هذا الجانب النّظري، و احنا في تونس؟ فين من هذا الكلّ؟، احنا، كالعادة بين بين، فمّا مجالات محتكرتهم الدّولة، كيما الماء و الضّوء، و فمّا مجالات، الخواص ما يخدمو فيها كان بترخيص، و فمّا أخيرا مجالات حرّة، تنجّم روحك، انده... غدوا بإذن اللّه، نشوفو اليسار و اليمين، كيفاش ينظرو لموضوع التنافس بين العباد و المنتوجات و الشّركات نهاركم زين.....
سخلد التاريخ عبرة وطن اسمه تونس احرقه شعبه بيديه... تصبحون على خير، ان بقي خير في وطني
يمين يسار 1 صباح الخيرات تونس اليوم، و بقية الجمعة هذي، و في غياب أحداث اقتصادية وطنيّة كبيرة، باش نرجعو للسّاس، باش نحلّو دوسي اليمين و اليسار، في السياسة الإقتصاديّة، باش نحكيو على أفكار كلّ اتجاه في مجالات مختلفة، النشاط الاقتصادي من منظور كلّ إتّجاه، شنوّا اشّي الي يخلّي النّاس تنتج و تتفانى في خدمتها حسب كلّ اتّجاه، المبدأ في العيش المشترك حسب كلّ اتّجاه، يعني التنافس من جهة اليمين، مقابل التضامن من جهة اليسار، و أخيرا، يا ترى الدّولة لازمها تتدخّل في التعاملات بين البايع و الشّاري و الا لا حسب كلّ اتّجاه... اليوم باش نحكيو على نظرة اليمين و اليسار للنّشاط الاقتصادي... نبداو باليسار، اليسار اللإقتصادي، يطمح للحدّ او حذف أي امكانيّات للافراد و الخواص، بانهم يملكو، او ينتجوا، او يبيعوا... و هدف هالإتّجاه، هو انّو الدّولة، هي الي لازمها تنتج، و تأمّم، و تسيّر، و بالنهاية، تكون النّاس الكلّ تخدم عند الحاكم، الي يصبح هو العنصر الاقتصادي الوحيد في البلاد بمنطق يشبه لمنطق التّعاضد... و الفكر اليساري، يبرّر اتّجاهو هذا، بفكرة انّو البشر، ما ينجّم يعيش وحدو، و كلّ ماهو فيه من خير، جاي بفضل وجودو في مجتمع تسيّر فيه دولة، لذا ما عليه الّا ينصاع في كلّ شي لهاك الدّولة الي تمثّل المجموعة، و المبدأ هو: "خيرات الأرض للنّاس الكلّ".... التّفكير هذا عندو زوز ايجابيّات كبار: • أوّلا : الدّولة تتكفّل بالنّاس الكلّ و تضمن مجانية التّعليم و الصّحّة و تضمن أجر أدنى للنّاس الكلّ، و تضمن السّكن، بالطبيعة جودة الخدمات هذي، مرتبطة بالامكانيّات الي تملكها الدّولة، يعني على قد ما عندها فلوس، على قد ما تكون جودة الخدمات هذي للنّاس • ثانيا: نظريّا، الاتجاه هذا فيه اكثر عدل بين المواطنين، باهي، هوني يدخلو جماعة الإتّجاه اليمني، و ينقدو الفكرة، و انتقاداتهم أساسا في 3 نقاط: • أوّلا يقلّك راهو هالحكاية ما تنجحش، خاطر اذا الدّولة باش تتكفّل بكلّ الشّي، النتيجة هي أنّو باش نشجعو على التكركير و انعدام المسؤوليّة و ارقد و ارمي كلّ شي على ظهر الحاكم، الي هو بالنّهاية يتصرف في فلوس الشّعب الكلّ، مثلا في تونس، خسائر شركات القطاع العام وصلت 7 الاف و 200 مليار عام 2013... • ثانيا يقلّك اذا المواطن باش تولي كلّ حاجيّاتو من عند الدّولة، فإنّو الدّولة هذي مصيرها تقمع النّاس الكلّ، و الي ما يفكّرش كيما الحاكم، يجوعوه • ثالثا، يقلّك، لمّا تكون المرافق الكلّ عند الدّولة، فإنّو أي إضراب في قطاع من القطاعات، يشلّ هاك القطاع تماما و يوقّف حال الشّعب، و الأهمّ انّو يصبح اضراب ذو طابع سياسي... هذي انتقادات اليمين الاقتصادي، لأفكار جماعة اليسار، آي و شنوّا يقترحو اليمينيّين في موضوع النّشاط الإقتصادي؟ يقلّك راهو الفرد، يعني الخواص، هوما اوّل المسؤولين عن الميدان الاقتصادي، هوما الي لازمهم يملكوا، ينتجوا، يبيعو ويشريو من بعضهم... و الإتّجاه هذا، يطمح أنّو الدّولة ما تدخل في حتى عمليّة إقتصاديّة، و يكون دورها الوحيد، هو مقاومة الغش و معاقبة السّرّاق، و فرض احترام الحرّيّة الإقتصاديّة متاع كلّ شخص، مع تكفّلها بأمور الامن و الدّفاع لا غير... و التبرير الي يقولوه جماعة اليمين الاقتصادي للحكاية هذي: هو انّو البشر حرّ، في شخصو و في تصرّفاتو، و املاكو، و المبدأ موش "خيرات الأرض للنّاس الكلّ" كيما اليسار، لكن المبدأ متاع اليمين هو : "من زرع حصد" .... التّفكير اليميني هذا عندو زوز ايجابيّات كبار: • أوّلا، مادام خواص يخدمو و ينتجوا، فباش يحرصو على إنجاح أعمالهم، و العلاقة المباشرة بين التعب و المكافأة الي يحصل عليها كلّ واحد من تعبو و ذكاءه، تخلّي فمّا حافز للعباد باش تنتج اكثر و تتميّز، و هكّا يلاد كاملة انتاجها يطلع، و تتميّز اكثر • ثانيا، لمّا المواطن يكون هو المسؤول على رزقو، فانّو ما يقعدش تحت رحمة الدّولة، و يكون بالتّالي حرّ اكثر في تصرّفاتو و افكاروا، و حدّ ما يجبرو انّو يتبّع الحزب الحاكم هوني يدخلو جماعة الإتّجاه اليساري، و ينقدو الفكرة، و انتقاداتهم أساسا في 3 نقاط: • اوّلا : يقلّك لمّا نسيبو الدمان للخواص، ما فمّا حد برحم الضعيف، و المسنّ، و الزّوّالي الي ما في حالوش، و البطّال، و يكثر اليأس، و الحقد الطّبقي، و الإجرام، مثلا في تونس، نسبة الفقر بلغت 24.7%...يعني تونسي على 4 يعيش بأقل من 4 دينارات في النهار • ثانيا، يقلّك حتى لو نظريّا، في البداية الخواص الكلّ يبداو بنفس الحقوق، فإنّو بالنّهاية فمّا ناس باش تنجح و ناس باش تقشل، و الي باش يفشلو، اذا ما فمّاش دولة تتكفّل بيهم، فمصيرنا نخلقو مجتمع غير عادل، و ما يجمعنا فيه كان الجنسيّة على الورق.... كمّلنا النّظري، نجيو للتّطبيقي، تونس فين من هذا الكلّ، تونس، كيما اغلب بلدان العالم اليوم، تونس هي خلطة من الاتجاهات الزّوز، أحنا الدّولة، تنتج عبر عديد الشّركات الحكوميّة، و الدّولة هي الي تقرّي و هي المسؤولة على توفير الصّحّة للغالبيّة السّاحقة من التّوانسة... و نصيب القطاع العام في المنتوج الدّاخلي الخام متاع تونس، وصل لـ 21.6% بعد ما كان 17.5% عام 97، و 19.5% عام 2010.... يعني احنا قاعدين، نحاولو باش نوفقو، بين الاتجاهين، و يقعد للنّاس تقييم مدى نجاحنا... نهاركم زين
الاستثمارات الاجنبيّة صباح الخيرات تونس اليوم باش نحكيو على موضوع نسمعو عليه برشا في تونس، و هو في الحقيقة، موضوع اهتمام كلّ دول العالم تقريبا... الموضوع هذا، هو موضوع الإستثمارات الاجنبيّة، باش نفسرو هالموضوع، و نعطيو ارقامو في تونس، و ترتيب اكثر البلدان الأجنبية المساهمة في الاستثمار و خلق مواطن شغل، في بلادنا... كالعادة، قبل الأرقام، نبداو بتفسير الموضوع، الاستثمارات الاجنبيّة الي نحكيو عليها هوني، هي الاستثمارات الخاصّة أساسا، يعني موش استثمارات جايّة مباشرة من ميزانيّة دول أخرى، و في العالم حاليّا، الدّول الكلّ تحلّت على بعضها من النّاحية الاقتصاديّة، يعني أي واحد عندو فلوس في العالم، ينجّم يختار البلاد الي يستثمر فيها، و الاختيار خاضع طبعا لشروط: قدّاش يخلّص امبو، فمّا بنية تحتيّة باهية و الا لا، فمّا يد عاملة مؤهلة و رخيصة و الا لا.... و لذا، فمّا تنافس كبير بين الدّول، على شكون يجيب المستثمرين الأجانب عندو، و في كلّ البلدان، نلقاو تسهيلات بجميع أنواعها للمستثمرين الاجانب، و الهدف من جلب هالمستثمرين هو زوز حوايج أساسا، اوّلا، الاستثمار معناها مواطن شغل للنّاس، و خلق ثروة و انتاج جديد في البلاد، ثانيا، بالنّسبة للدّول الي عملتها ما تمشي الّا في وسطها، و هذا حال اغلب بلدان العالم، فالاستثمار الأجنبي، هو طريقة من طرق جلب العملة الصّعبة للبلدان.... نجيو توّا للارقام في تونس، و الأرقام المتوفرة اليوم، هي ارقام 2014، الصّادرة في آخر تقرير عملاتو وكالة النّهوض بالإستثمار الخارجي... حسب هالتّقرير، و لحدود 31/12/2014، يبلغ مجموع الإستثمارات الاجنبيّة خارج قطاع الطّاقة و المؤسّسات الماليّة، 19146 مليار ملّيم موزّعة بين 3220 شركة تشغّل في 342 ألف مواطن... • أكثر استثمارات خارجيّة من حيث المبلغ، جايّتنا من الإمارات العربيّة المتّحدة، الي تبلغ قيمة استثماراتها في تونس 4655 مليار، في المرتبة الثّانية تجي فرنسا، بإجمالي استثمارات يبلغ 3058 مليار، في المرتبة الثّالثة، تجي قطر، بإجمالي استثمارات يبلغ 2094 مليار، و في المرتبة الرّابعة إيطاليا، بإجمالي استثمارات يبلغ 1564 مليار، الولايات المتّحدة تجي في المرتبة 14، بإجمالي استثمارات يبلغ 281 مليار... هذا من حيث قيمة الاستثمارات • لكن من حيث مساهمة الإستثمارات في خلق مواطن شغل للنّاس، يتقلب التّرتيب شويّة، و تختفي الدّول العربيّة الشّقيقة من أعلى التّرتيب، خاطر اغلب استثماراتها، في قطاعات ذات طاقة تشغيليّة موش كبيرة... من حيث عدد مواطن الشّغل، نلقاو انّو أكثر الإستثمارات الي تشغّل ناس في تونس هي الإستثمارات الفرنسيّة، بعدد جملي يساوي 127618 عامل، تليها إيطاليا في المرتبة الثّانية، بـ 60480 عامل، و في المرتبة الثّالثة، نلقاو المانيا بـ 59908 عامل، و اوّل بلاد عربيّة من حيث تشغيل التوانسة بإستثماراتها، هي الامارات العربيّة المتّحدة، الي نلقاوها في المرتبة 8 بـ 11504 عامل، بينما الاستثمارات القطريّة نلقاوها في المرتبة 27 بـ 1014 عامل فقط الأرقام الي كنّا نحكيو عليها، هي الستوك، يعني المجموع الي موجود في تونس حتّاش لعام 2014... لو نغزرو لعام 2014 وحدو، نلقاو انّو عامتها جاونا استثمارات اجنبيّة بقيمة 1580 مليار، خلقو 10154 موطن شغل جديد، و نلقاو انّو اكثر بلاد جاونا منها استثمارات عام 2014، هي فرنسا، بإجمالي استثمارات تساوي 277 مليار، خلقت 1678 موطن شغل، تليها في المرتبة الثّانية، قطر، بإجمالي استثمارات تساوي 176 مليار خلقت 7 مواطن شغل لا غير، لكن لو نغزرو للإستثمارات في قطاع الطّاقة وحدو عام 2014، نلقاو انّو اكثر بلاد استثمرت في تونس في هالقطاع عام 2014، هي بريطانيا، بإجمالي استثمارات تساوي 280 مليار، تليها النّمسا بإجمالي استثمارات تساوي 136 مليار... نهاركم زين،
في المدة الاخرة، تزادو برشا فانات للصفحة، اولا مرحبتين بيكم، ثانيا، الي ينجم، يعمل دورة في منشورات الصفحة، تلقاو فيها برشا حوايج ممكن تعجبكم، و خاصة اكيد تجاوب على الأسئلة الي تبعثولنا فيهم اينبوكس، : ميزانية الدولة، البترول، الدعم، الشركات العمومية، المديونية، ارتفاع الاسعار، الفسفاط، السياحة، سيفاكس آرلاينز و مشكلتها، الطعون في قانون المالية، و بااارشا حكايات مفسرة بالفلاقي... و غدوا مع 7 و 10 دقايق في ماتينال محمد بيار على شمس اف ام، باش نحكيو على الاستثمارات الاجنبية في تونس، شكون اكثر دول عندها استثمارات في تونس،فرنسا، الامارات، السعودية، ايطاليا، قطر، امريكا... باش نقولو كل واحدة قداش عاملة استثمارات في تونس، و كل واحدة قداش خلقت مواطن شغل في تونس... و بالطبيعة، بعد ما تتعدى على شمس، يهبط ستاتي مفصل هوني
قروض الشّركات صباح الخيرات تونس حكينا البارح على وضعيّة تداين المواطنين بنهاية سبتمبر 2015، و هي آخر أرقام متوفرة على موقع البنك المركزي التّونسي، اليوم باش نشوفو حال تداين الشّركات في نفس التّاريخ... حتاش لآخر سبتمبر 2015، بلغت ديون الشّركات 45650 مليار ملّيم، و هالمبلغ هذا موزّع بين 3 قطاعات كبرى هي : • أوّلا، الفلاحة و الصّيد البحري، و نصيبهم من القروض هو 2070 مليار تمثّل 4.5% من مجموع القروض للشّركات بنهاية سبتمبر 2015، و نصيب الفلاحة و الصّيد البحري في القروض، سجّل تراجع على ما كان عليه قبل الثّورة، بإعتبارو كان في حدود 4.7% عام 2010 • ثانيا، الصّناعة، و نصيبها من القروض هو 16200 مليار تمثّل 35.5% من مجموع القروض للشّركات بنهاية سبتمبر 2015، و نصيب الصّناعة في القروض، سجّل زادا، تراجع على ما كان عليه قبل الثّورة، بإعتبارو كان في حدود 36% عام 2010 • أخيرا الخدمات، الي نلقاو فيها التّجارة، و النّزل و المطاعم، و النّقل بجميع انواعو، و شركات الهاتف، و الصّحّة و غيرهم... و نصيب قطاع الخدمات من القروض هو 27380 مليار تمثّل 60% من مجموع القروض للشّركات بنهاية سبتمبر 2015... و ملاحظة هوني لو يظهرلكم 60% رقم كبير، لازمكم تعرفو أنّو قطاعة الخدمات، يساهم زادا بـ 62% في الثروات الي تخلقها بلادنا كلّ عام... يعني لمّا نقارنو نصيب الخدمات في الديون و في خلق الثروة، نلقاوهم معقولين... نجيو توّا لتطوّر تداين الشّركات قبل و بعد الثّورة: • قبل الثّورة كان تداين الشّركات، يزيد بـ 12.8% بين العام و العام، بعد الثّورة، تداين الشّركات اصبح ما يزيد الّا بـ 7% بين العام و العام • أكثر قطاع تراجع نصيبو في القروض البنكية بعد الثّورة، هو قطاع النّزل و المطاعم، الي طاحت حصّتو من 11% عام 2010 الى 9.2% في سبتمبر الي فات • أكثر قطاع زادت نصيبو في القروض البنكية بعد الثّورة، هو قطاع العقارات و الكراءات و الخدمات المختلفة للشّركات، الي طلعت حصّتو من 4.1% عام 2010 الى 4.8% في سبتمبر الي فات يقول القايل، شنيّة فايدة هالمعلومات للمواطن، الي لازم نعرفوه، انّو نظريّا، ارتفاع تداين الشّركات هو حاجة باهية للبلاد، لأنّو الشّركات تتداين أساسا باش تستثمر و تموّل نشاطها، الي يخلق مواطن شغل باش النّاس تعيش.... و تراجع نسق ارتفاع تداين الشّركات، هو بالنّهاية الي نحسّو فيه منذ 2011، تراجع النّشاط الاقتصادي في البلاد... أخيرا، فمّا كلام أحيانا يسمعوه النّاس يتقال في الاعلام حول نسبة الدّيون الي فيها مشاكل خلاص، سواء ديون شركات و الا أفراد، و في الاعلام، برشا ناس، يسمّيو في الدّيون هذي، ديون متفحمة و غيرها من العبارات، الي الحقيقة نبالغ برشا في الوصف السّلبي... اوّلا، لازمنا نعرفو انّو الدّيون هذي تتسمّى تقنيّا ديون مصنّفة، و نسبة الدّيون المصنّفة في تونس هي 15.8% من مجموع القروض عام 2014... النّسبة هذي تعتبر كبيرة و فادحة، صحيح، و لازم نلقاوولها حلّ باش تخلص بسرعة، و باش الي ناوي عالقلبة يتحط في الحبس، صحيح زادا، لكن لازم نعرفو أنّو النسبة هذي في دول أوروبية كيما إيطاليا هي 17.3% و ايرلندا 20.7% و اليونان 33%... حاجة أخرى لازمنا نعرفوها حول القروض الي فيها مشاكل خلاص، راهي موش معناها متفحمة و ضاعت نهائيّا و موش باش تخلص كيما يتقال ، معناها، انّو فيها تأخير خلاص، صحيح تأخير كبير في برشا حالات مريبة، لكن الأغلبية منها مرتبط برهنيّات، و لمّا تجي الجرأة للبنوك الحكوميّة خاصّة أنها تبيع هالرّهنيّات، برشا من هالقروض تخلص... نهاركم زين
ستاتي قابلتو برشا مرات اليوم على فايسبوك، و الي يبارتاجيو فيه، يحبو يقنعونا بعبقرية بن علي الاقتصادية، الستاتي هو سؤال في شكل اعجاز علمي، و يقول : "فهمونا كيفاش بن علي كان يسير في تونس 23 سنة بدون قروض" هكا؟؟؟ بدون قروض؟؟؟ بن علي يا توانسة، كي ركب على تونس لقاها مسالة قي 4 الاف مليار، في 23 سنة، تسلف قرابة 66 الف مليار، خلص منهم 45 الف مليار، و في 31 ديسمبر 2010 خلانا مسالين في 25 الف مليار، مهما كانت انجازاتو الاقتصادية... صحيح تونس بعد 5 سنين من الثورة صبحت مسالة في 45 الف مليار، لكن بعد الثورة، التوانسة الكل قالو شنوا ناقصهم، و الخور الكل ظهر لعد الثورة، و بان انو لوبانة السماء صافية و العصافير تزقزق متاع اخبار الثمنية، هي كذبة قذرة بن علي يا توانسة، كان هو عايلتو عندهم 210 شركة، و هال210 شركة كانوا يستأثرو ب21% من الارباح الصافية لل 600 الف شركة الموجودين في تونس، بن علي يا توانسة كان قامع البطال حتى باش يتجرأ و يقول راني بطال ما يخليهش بن علي يا توانسة باع 35% من راس مال اتصالات تونس ب3 الاف مليار، و حد ما ينجم يتخيل انو ما خذاش هو و عايلتو كوميسيون مهولة على هالصفقة بن علي يا توانسة كان اي قطاع بخدمو فيه شركاتو و شركات عايلتو، يخرج فانون يمنع المستثمرين الاجانب انهم يستثمرو فيه، و يخرج قانون اخر يفرض الترخيص على اي مستثمر تونسي يحب يستثمر في القطاع هذاكا، و هكا كان هو و عايلتو متمعشين في تونس مادمنا صامدين ضد الارهاب، فمهما يصير في تونس على المستوى الاقتصادي، ديما وضعها يبقى افضل بالف مرة من وضعها في عهد بن علي
صباح الخيرات تونس اليوم، باش نحكيو على التّونسي و القروض، آخر الأرقام المنشورة من طرف البنك المركزي، حول تداين المواطنين هي أرقام سبتمبر 2015، و باش نعملو طلّة و تحليل صغير لهالأرقام... كالعادة في البداية، باش نتفاهمو في السّاس، القروض الي نحكيو عليهم هوني، هوما القروض الي تعطاو للأفراد، يعني ماناش نحكيو على تداين الشّركات هوني، و القروض الي ياخذوهم المواطنين من أي بانكا هوما أساسا 4 أنواع : • قروض السّكن: الي ياخذهم المواطن باش يبني و الا يشري دار و الا برطمان، و ترجيع القروض هذي ينجّم يوصل على 25 سنة • قروض الإصلاح و التهيئة، و المتعارف عليهم بالcrédit aménagement و هاذم قروض ياخذهم المواطن، مبدئيّا باش يصلّح دارو و يحسّنها، و ترجيع القروض هذي ينجّم يوصل على 5 سنة • قروض الكراهب، لشراء السّيارات طبعا، و ترجيع القروض هذي ينجّم يوصل على 7 سنين • قروض الإستهلاك crédits à la consommation، و الي ياخذهم المواطن و يعمل بيهم الي يحب، و ترجيع القروض هذي ينجّم يوصل على 3 سنين • أخيرا، المبالغ الي نحكيو عليها هوني، هي مجموع الديون الي تسالهم البنوك للمواطنين، بتاريخ 30 سبتمبر 2015، و الي باش يخلصو على فترات مختلفة حسب نوع كلّ كريدي، و حسب اتفاق كلّ مواطن مع بانكتو على مدّة خلاص القرض متاعو... نجيو توّا للأرقام، الى حدود سبتمبر 2015، بلغ حجم القروض المختلفة الي خذاوها المواطنين من البنوك حوالي 18 الف و 150 مليار ملّيم... كيفاش مقسوم هالمبلغ: • فمّا 44% منّو، أي قريب 7970 مليار، قروض سكنيّة • و فمّا 41% منّو، أي قريب 7445 مليار قروض اصلاح المعروف بين التوانسة بالcrédit aménagement • و فمّا 1.6% منّو، قروض كراهب، أي حوالي 295 مليار • و فمّا أخيرا 13.4% منّو، قروض استهلاك crédits à la consommation أي حوالي 2440 مليار نشوفو توّا تصرّف التّونسي مع القروض، 5 سنين قبل و 5 سنين بعد الثّورة: • بين 2005 و 2010، كان مجموع قروض المواطنين من البنوك، يزيد كلّ عام بـ 19% على العام الي قبلو • لكن بين 2010 و 2015، أصبح مجموع قروض المواطنين، ما يزيد كلّ عام الّا بـ 12% على العام الي قبلو • لحد سبتمبر 2015، قروض السّيّارات، طاحت ل295 مليار، بعد ما كانت في ديسمبر 2010 حوالي 337 مليار، و هذا راجع أساسا لقرار البنك المركزي التّنزيل في مبلغ قرض السّيّارات، من 80% من سوم الكرهبة الى 60% من سوم الكرهبة • بين ديسمبر 2010 و سبتمبر 2015، القروض السّكنيّة هي اقلّ قروض عرفت تطوّر، خاطر ما زادت كلّ عام، الّا بـ 0.23% • بين ديسمبر 2010 و سبتمبر 2015، أكثر نوع قروضات عرف زيادة سنويّة، هو الcrédit aménagement، و الي زاد كلّ عام بـ 12%... عموما، تطوّر القروض، يشكّل في حدّ ذاتو، حاجة باهية للبلاد، خاطر معناه استهلاك و استثمار، انشاء الله المستفيد منو يكون الاقتصاد التّونسي و المعامل التّونسية... نهاركم زين
بصراحة، اول مرة نشعر اني فشلت في توصيل معلومة للناس :D راهو الاجراء الي يهم القروض العقارية ما عندو حتى علاقة بالبنوك الي باش تقعدو تخلصوهم كيما العادة، راهي الستاتيات الثلاثة الي تكتبت في الصفحة هذي حول الموضوع هذا، هدفها تفهم الناس انو كل ما باش يصير هو انو المنمتعين بالاجراء هذا، باش يتقص عليهم impot اقل من قبل، و دونك الشهرية باش تزيد
نعاود، هذي الطريقة الي يعرف بيها كل واحد بالتقريب قداش باش تتزادلو شهريتو كيف يتمتع بالاجراء الجديد: 1) يمشي للادارة متاع الشركة الي يخدم فيها، و يطلب ورقة اسمها : certificat de retenue à la source و الا شهادة في الخصم من المورد، و يقلهم حاجتي بالشهادة هذي متاع عام 2015... و راهو الشهادة هذي من واجب كل شركة تعطيها لخدامتها بعد ما يوفى كل عام.... كي ياخذ الشهادة هذيكا، يلوّج على زوز معلومات : المعلومة الاولى هي رقم يلقاه في case اسمها base imposable و الا revenu imposable و الا قاعدة الضريبة على الدّخل، و المعلومة الثانية هي رقم اخر يلقاه في case اسمها IRPP و الا impot 2015 و الا الضرائب... الرّقم الاول هو المبلغ الي على اساسو حسبولو الimpot الي تقص عليه في 2015 و الرقم الثّاني هو الimpot الي قصوهولو في 2015... لمّا يقسم الرقم الثّاني على الرّقم الاول، يلقى نسبة، و النّسبة هذيكا هي النسبة متاع الضّرائب الي اتطبقت عليه عام 2015.... و قلتلكم عام 2015، خاطر تقريبا هذيكا هي بيدها الي باش تتطبق في 2016... لو شهادة الخصم من المورد متاع 2015 مازال موش حاضرة في شركاتكم، تنجمو تستعملو متاع 2014، باش تعطيكم زادا رقم قريب، لكنو اقل دقة من 2015... 2) يجبد الtableau d'amortissement الي عطاتهولو البانكا لما خذا من عندها القرض، و الtableau هذا، فيه قدّاش باش يرجّع للبانكا كل شهر حتى لين يرجع القرض بكلّو، و في قسط كلذ شهر، تلقاو قداش princial (يعني اصل الدين) و قداش انتيريس... لازمو يجبد التابلو هذاكا، و يغزر لخلاصات عام 2016 من جانفي حتى لديسمبر ، و يحمع الارقام من جانفي حتى لديسمبر الي موجودين في الcolonne الي اسمها intérets.... المجموع الي باش يلقاه هو مجموع الفوائد او الانتيريس الي باش يخلصهم عام 2016.... توّا بعد ما عرفنا نسبة الضّرائب و مجموع الانتيريس، نضربوهم في بعضهم، و نقسمو المبلغ الي نلقاوه على 12، و النتيجة هي بالضبط قداش باش تتزاد كل شهر في شهرياتكم... مثال، اذا غزرتو لcertificat de retenue à la soure متاعم و قيمة revenu imposable الي لقيتوه هي 25000 دينار مثلا، و impot هو 5000دينار، فمعناه النسبة متاع الضّرائب هي 20% (5000/25000).. و اذا مجموع الانتيريس الي لقيتو ارواحكم باش تخلصوه عام 2016 هو 4000 دينار، نضربو 4000 في 20% نلقاو 800 دينار... كي نقسمو 800 دينار على 12، نلقاو 67 دينار، و ال67 دينار هذيكا هي مبلغ الزيادة الي باش تصير في شهاريكم.... ملاحظة صغرونة هوني، الناس الي مازالت في الاعوام الاولى من تخليص قروضاتها، لازمها تعرف انو المبلغ الي تخلص فيه كل شهر فيه قريب 70% انتيريس ... علاش نقلكم في الكلام هذا، لسبب بسيط، هو انّو الناس الي مازالت في الاعوام الاولى من تخليص قروضاتها، تخلّص برشا انتيريس كلّ عام، و كل ما يكون مبلغ الانتيريس الي باش تخلصوه كل عام كبير، كل ما تكون الزيادة في شهاريكم اكثر، و راهي بالنّسبة للنّاس الي ماخذة قروضات كبيرة تقرب لمبلغ 200 الف دينار، راهي تنجم الزيادة في شهاريهم توصل 300 دينار في الشهر
توضيحات اكثر حول فوائد القروض العقارية صباح الخيرات تونس نهار الإثنين، كنّا حكينا على الإجراء الجديد المتعلّق بالقروض العقاريّة، فسّرنا الحكاية بالضّبط، و شروط الانتفاع بيها و الأوراق اللّازم تقديمها، و بيّنّا انّو الحكاية موش معناها كريدي بلاش انتيريس، و لكن تخفيض في الضّرائب الي تتقص على المواطن كلّ شهر، في الأثناء جاتنا برشا استفسارات أخرى حول الموضوع، و اليوم باش نزيدو نوضحوها... الإستفسار الأوّل، يهمّ مواطنينا بالخارج، الي برشا منهم تساءلو، يا ترى هالموضوع يهمهم و الاّ لا، و الإجابة هي لا طبعا، و السبب بسيط، الإجراء هذا يهمّ النّاس الي تدفع في الضّرائب لتونس، بينما الغالبيّة السّاحقة من مواطنينا بالخارج، يخلصو في الضّرائب في البلدان الي يعيشو فيها.... الإستفسار الثّاني يهمّ مبلغ الزّيادة في الشّهريّة، الي تنجّم تتحقّق من هالإجراء، و هوني ما انجموش نجاوبو، لسبب بسيط، هو انّو كلّ مواطن و وضعيّتو، سواء من ناحية الشهريّة و نسبة الأمبو الي تنطبق عليه، سواء من ناحية التّخفيضات الجبائيّة، معرّس و الا لا، عندو صغار و الا لا، عامل assurance vie و الا، عامل ادّخار استثمار و الا لا...الخ... لكن اليوم، باش نعطيكم طريقة، تقلكم تقريبا، و نعاود، تقريييبا، يعني موش بالضّبط، قدّاش تنجّم تجي زيادة الشّهريّة، للنّاس الي باش تتمتّع بالإجراء هذا... كلّ شهّار، من حقّو، و من واجبو، يطلب من شريكتو بعد نهاية كلّ سنة، شهادة سنويّة في الخصم من المورد، الشهادة هذي، نلقاو فيها إجباريّا، زوز معلومات أساسيّة: اوّلا المبلغ السّنوي الي الي على أساسو تمّ احتساب الimpot متاع العام الّي فات، و ثانيا قدّاش تقصلو من شهريّاتو impôt في العام هذاكا... لو نقسمو مبلغ الimpôt على المبلغ الي على أساسو تحسب الimpôt، نلقاو نسبة، و النّسبة هذيكا، هي نسبة الضّرائب الي خلّصها الشّهّار عامتها... و باش نعرفو تقريبا، قدّاش باش تكون الزّيادة في شهاري 2016، بالنّسبة لشخص انتفع بالإجراء الجديد، يكفي نضربو نسبة الضّرائب الي خلّصها الشّهّار في 2015، و الي كنّا نحكيو كيفاش تتحسب، في مجموع الانتيريس الي باش يخلصو في 2016 على الكريدي متاعو ، و المبلغ الي باش نلقاوه نقسموه على 12، و هذاكا هو تقريبا المبلغ الي باش يتزاد في الشّهريّة... الإستفسار الثّالث، يهمّ المتقاعدين، متقاعد مثلا خذا كريدي شرا بيه و الا بنى بيه في 2007، و توّا خرج تقاعد و الكريدي مازال قاعد يخلص... بالطبيعة، المتقاعد عندو الحق في الامتياز بشرط ما يكونش زاد ملك دار أخرى من وقتها لتوّا، و منحة تقاعدو تنجّم تزيد كيما باش تزيد شهريّة أي واحد مازال يخدم و تمتّع بالإجراء، الفرق الوحيد، هو انّو الشّهّار يهز الأوراق للشّركة الي تخدّم فيه، و المتقاعد يهز اوراقو للcnss و الا للcnrps... الإستفسار الرّابع يهمّ نوع الكريدي، و هوني نعاودو نأكدو، انّو الإجراء ما يهمّ الّا الانتيريس على القروض العقاريّة، يعني لا كريدي aménagement لا consommation لا كريدي كرهبة... الإستفسار الخامس يهمّ الأراضي، و هوني نأكّدوا انّو من جهة، القروض الي تتشرى بيها أراضي، ما تنتفعش بالغجراء هذا، و من جهة ثانية، انّو الي يملك ارض، و يأخذ كريدي باش يبني بيه فوقها، و الا حتى باش يشري بيه برطمان، يبقى من حقّو يتمتّع بالإجراء الجديد كيف كيف غيرو نهاركم زين
سلام بعد ما كثرت الاسئلة على حالات خاصة في موضوع الفوائد على القروض، ستاتي غدوا باش يكون اجابة على استفسارات معينة في الموضوع هذا: * مواطنبنا بالخارج، يهمهم و الا لا * طريقة لمعرفة مسبقا حجم الزيادة المتوقعة في الشهرية * المتقاعدين، يهمهم و الا لا * انواع القروض المعنية بالموضوع * الاراضي، يعتبرو ملك يقصي من التمتع بالامتياز و الا لا
ارتفاع الأسعار بين 2014 و 2015 صباح الخيرات تونس الجمعة الي فاتت، خرج المعهد الوطني للإحصاء، الأرقام النّهائيّة للتضخّم بين 2014 و 2015، و التضخّم هو بالفلّاقي قدّاش زادت الأسعار بين 2014 و 2015... قبل الأرقام، كالعادة، نفسرو الموضوع أساسا، منين يجي ارتفاع الأسعار: • ارتفاعات متتالية في الأجور ما تقابلهاش انتاجيّة محترمة كيما حكينا • ارتفاع الطّلب على منتوج معيّن ما غير ما يكون عند المنتجين الرّغبة او القدرة على عرض هالمنتوج بكمية كافية، و هذا يصير عندنا في الأعياد و المناسبات في بعض المنتجات الي نعرفوهم • ارتفاع سعر منتوج يدخل في كلفة باقي المنتجات، و هذا ينطبق على سعر الإيصانص في تونس مثلا، لمّا الدّولة ترفع سعر البنزين فإنّو آليّا أغلب باقي السّلع باش ترتفع لأنّو كلفة نقل البضائع باش ترتفع، و المنتجين طبعا باش يغلّيو في الأسعار لتغطية هالكلفة الجديدة • التضخّم المستورد، تونس تستورد في آلاف السّلع و البضائع، بالطبيعة إدا الأسعار العالميّة لهذه البضائع باش ترتفع، فإنّو سعر بيعها في تونس باش يرتفع • طبعا فمّا سبب تضخّم عانينا منو برشا في تونس بعد الثّورة هو انفلات الرّقابة على مسالك التّوزيع و القشارة... و في الحالة هذي الي تهم خاصّة الخضر و الغلال و اللحوم الي تونس مجبر باش يشريها، إذا ما فمّاش رادع للمتدخلين في التّسويق، فإنهم باش يسعاو لرفع ارباحهم و يأدي الامر لإرتفاع الأسعار نتعدّاو توّا لللأرقام: حسب آخر أرقام المعهد الوطني للإحصاء، فإنّو نسبة التضخّم بين 2014 و 2015 في تونس بلغت : 4.1%... النسبة هذي هي نسبة ارتفاع الأسعار عموما، لكن كي نثبتو فيها بالتّفصيل، نلقاوها جايّة من زوز حوايج، الحاجة الأولى، هي نسبة ارتفاع الأسعار متاع المواد المؤطرة، يعني المواد الي مسعّرها الحاكم، كيما الخبز و الحليب و السكّر و الايصانص و غيرها، المواد هذي، نلقاوها في 2015 ما زادت كان بـ 1.7%، و الحاجة الث"انية هي نسبة ارتفاع الأسعار متاع المواد الحرّة، يعني المواد الي سومها يحدّدو العرض و الطّلب، و ماهوش مقيّد بسعر قانوني، و المواد هذي نلقاوها زادت بـ 4.8%... نزيدو ندخلو في شويّة تفاصيل، و نشوفو نسبة الـ 4.1% الي قلنا هي الزّيادة العامّة في الأسعار، منين جايّة بالضّبط... نلقاو اكثر حاجة زادت بين 2014 و 2015، هي مجموعة نفقات التّعليم، و الي زادت بـ 8.5%، و اكثر حاجة زادت في النّفقات هذي، هي نفقات دروس التّدارك، الي بلغت نسبة ارتفاعها12.5% بين 2014 و 2015... ثاني حاجة سومها طلع، هي مجموعة نفقات النزل و المطاعم، الي أسعارها طلعت بـ 7.6% بين 2014 و 2015، و اكثر حاجة طلع سومها في المجموعة هذي، هي خدمات المطاعم و المقاهي، الي طلعت أسعارها بـ 8.2% ثالث حاجة سومها طلع، هي مجموعة نفقات الملابس و الأحذية، و الي زادت بـ 7.1% بين 2014 و 2015 نهاركم زين
الفوائد على القروض العقاريّة صباح الخيرات تونس اليوم، باش نحكيو على موضوع شدّ اهتمام التّوانسة هالأيّام، و الموضوع هو طرح فوائد القروض العقاريّة من قاعدة الضّريبة على دخل الأفراد... كالعادة قبل ما ندخلو في التّفاصيل، نفسرو بعض المسائل... • النّاس الكلّ تعرف، انّو في ال fiche de paie متاع أي واحد، فمّا زوز أنواع متاع قصاص، قصاص الضّمان الاجتماعي، باش الواحد نهار آخر يحصّل الانتريت متاعو، و قصاص impôt أو الضّرائب... خلّينا نحكيو على الimpôt كيفاش يتحسب، كلّ شركة، تحسب الbrut الي يقبضو أي خدّام عندها عام كامل، من هاك الbrut، تنحّي مساهمة الخدّام في الضّمان الاجتماعي، و الي بقى، تزيد تنحّي منّو بعض الإعفاءات الجبائيّة الإخرى، و الباقي تحسبلو عليه impôt متاع عام كامل، و الimpôt هذا، يتحسب بالpourcentage، يعني كلّ قدير و قدرو، و كلّ ما تطلع الشّهريّة، كلّ ما يطلع المبلغ الي يتحسب عليه impôt و يكون الimpôt أكثر... بالطبيعة، الشّركة بعد ما تحسب الضّمان الاجتماعي متاع عام كامل، و الimpôt متاع عام كامل، كي تقصهم عالخدّام، تقسمهم على 12 شهر، و كلّ شهر تقصلو تفتوفة... المفيد هوني نتفاهمو، كونو الimpôt يتحسب بالpourcentage، على مجموع شهاري العام بعد ما انّحّيو منو الضّمان الاجتماعي أساسا... • فهمنا كيفاش يتحسب الimpôt عالشّهّارة، معلومة أخرى لازم نتفاهمو فيها، هو انّو الواحد كي يأخذ كريدي من بانكا، تعطيه من جملة الأوراق، حاجة اسمها tableau d’amortissement... و الجدول هذا فيه، قدّاش يخلّص كل شهر، و في المبلغ الي يخلصو المواطن كلّ شهر، فمّا جزء يمثّل اصل القرض و جزء يمثّل الانتيريس نجيو توّا للإجراء الجديد، هالإجراء آش يقول... يقول، أنّو المواطن الي عندو كريدي، شرا و الا بنى بيه دار و الا برطمان سومهم أقل من 200 مليون، لمّا الشّركة الي يخدم فيها المواطن هذا، تجي تقيّم المبلغ الي باش تحسبلو عليه impôt الواجب في 2016 مثلا، لازمها تنحّي منّو الانتيريس الي باش يخلصهم الخدّام في عام 2016 على هاك الكريدي الي خذاه... مثلا، كان المبلغ الي يحسبولو عليه في الimpôt هو 10 ملاين في 2016، و هو في 2016، باش يخلّص انتيريس بقيمة 4 ملاين على كريدي الدّار الي خذاها ، فإنّو الimpôt معادش يتحسبلو على 10 ملاين، و انما على 6 ملاين برك (يعني 10 – 4 )... و هكّا الimpôt ينقص، و القصاص متاع الimpôt كلّ شهر ينقص، و الشّهريّة تزيد... و هوني، ملاحظة صغيرة، ما حبّيتش ندخل بيكم في تعقيدات تقنيّة حول حساب impôt، و لكن صدقوني، الزيادة في الشّهريّة بالعمليّة هذي، راهي موش شويّة، و تطلع اكثر حتى من زيادات المفاوضات الاجتماعيّة، و بالطببعة، الي صاى في 2016 باش يتكرر على الانتيريس و الامبو متاع كل عام حتى يخاص الكريدي... لذا، ركزو معايا في شروط الانتفاع بيها: • واحد، لازم يكون كلفة بناء و الا شراء الدّار و الا سوم البرطمان، بما فيهم ال cave و الا الplace de parking، 200 مليون او اقل، يعني ال200 مليون حدّ أقصى، راهي على سوم الدّار و الا البرطمان، و موش على قيمة الكريدي، • اثنين لازم يكون محل سكنى، و موش محل تجاري • ثلاثة، لازم يكون الشّخص الي يحب ينتفع بالامتياز هذا، ما يملكش وحدو و الا حتى شركة مع حد آخر، دار و الا برطمان أخرين • أربعة، الامتياز ما يتمنح الا على محلّ واحد، يعني حتى الي ما يملكش دار و الا برطمان، اذا ياخو كريدي باش يعمل زوز ديار، فما ينتفع بالامتياز الا على حق واحدة منهم برك • خمسة، اذا couple خذاو كريدي مع بعضهم، فكلّ واحد ينتفع بالامتياز في حدود نصيبو في خلاص الانتيريس كلّ عام. • ستّة، الكريديات لشراء الأراضي موش معنيّين • سبعة، القروضات المقصودة هي القروضات من عند البنوك و صناديق الضّمان الاحتماعي و القروضات من عند المشغلين • ثمنية، الاجراء ينطبق عالشّهّارة، و بنفس الشّروط على الأشخاص الي مداخيلهم من نوع آخر كيما الطبة و المحامين و التّجّار، و هاذم، بإعتبار ما عندهمش شكون يقصّلهم من شهاريهم، فلمّا يصرحو بمداخيلهم للقباضة، ينحّيو وحدهم الانتيريس الي نحكيو عليه من المبلغ الي تتحسب عليه الضّرائب متاعهم • تسعة، الاجراء ينطبق على الكريديات القدم و الي مازالو قاعدين يخلصو حاليّا، و الا على الكريديات الجدد، و ينطبق على الكريديات العاديّين و على الكريديات من عند البنوك الاسلامية نجيو أخيرا للأوراق المطلوبة و الي لازم كلّ خدّام يقدّمها لادارة شريكتو، للانتفاع بهالاجراء: • واحد: تصريح على الشّرف بعدم امتلاك منزل آخر للسّكنى • اثنين tableau d’amortissement متاع الكريدي • ثلاثة: نسخة من عقد العقار و الا الفاتورات الي تثبت كلفة البناء متاع الدّار • أربعة، domiciliation de salaire بالنّسبة للشّهّارة، و الّا شهادة في خلاص الانتريس بالنّسبة للباقي نكمّلو بمثال خيالي بسيط: انسان مجموع الbrut متاعو بعد قصّان الضّمان الاجتماعي هو 14400 دينار في عام 2016 كامل... السيّد هذا، خذا في 2014، كريدي ب120 مليون، باش يشري بيه برطمان يسوى 150 مليون (يعني عندو fonds propres ب30 مليون)... الكريدي على 20 سنة، و الانتريس 7%... كان يغزر للtableau d’amortissement الي عطاتهولو البانكا، و يعمل مجموع الفلوس الي باش يخلّصهم للبانكا عام 2016 بكلّو، يلقاهم، 11327 دينار، مقسومين بين 3351 دينار اصل القرض، و 7976 دينار انتيريس... السيّد هذا، قبل ما يبدأ الإجراء الجديد، كان المبلغ السّنوي الّي يحسبولو عليه الأمبو في 2016 هو مثلا 12645 دينار، و الأمبو الي يتقصلو من الشّهريّة هو 182,187 دينار في الشهر، بدخول الإجراء هذا حيّز التّنفيذ، يصبح المبلغ السّنوي الّي يحسبولو عليه الأمبو في 2016 هو 4669 دينار (12645 – 7976)، و هكّا طاح الأمبو الي يتقصلو من الشّهريّة من 182,187 دينار، لـ 39,612 دينار، و هكّا نلقاو شهريّة السيّد تزادت بـ 142,575 دينار في الشهر... و بالطبيعة الي ضار في 2016، باش يتكرر كل عام على الانتيريس متاع كل عام حتى يخلص الكريدي نهاركم زين
سبعة الاف و 200 مليار هو مجموع خسائر الشركات الحكومية عام 2013، و لتمكبنها من مواصلة النشاط، الشعب التونسي اضطر يصبلها 6088 مليار من ميزانيتو عامتها.... و انه لرزق بليك حتى خراب بيوتنا جميعا
هاهي؟ تي شبيكم؟؟؟ راهي اموال مهربة... يعجبكشي توّا؟؟؟ 1623 vu كهو؟؟؟ فين جماعة الفساد و الازلام ؟؟؟ كان جا ستاتي فيه تفسير لحاجة تساعد الحكومة راكم خليتوها بالكومنتارات.... راهي 2350 مليار في العام مهربة :D
تهريب الأموال في تونس صباح الخيرات تونس حكينا البارح، على تقرير المنظمة العالمية للنّزاهة المالية، حول حجم الأموال المهربة من الدول النّامية او في طور النّموّ، نحو البلدان المتقدمة و أساسا الاتحاد الأوروبي و كندا و أمريكا، حكينا على هالمنظمة، و كيفاش حسبت الأموال المهربة من كل دولة، و قلنا انّو الأرقام هي اجتهاد من خبراء المنظمة هذي، و ما تعتمدش على وثائق مؤكدة، لكن رغم هذا، فهي منظمة ذات مصداقية على الاقل بالنسبة للأمم المتحدة، و أعطينا اكثر الدّول المتضرّرة من هالظّاهرة في العالم حسب التّقرير... اليوم باش نحكيو على ارقام تونس في التّقرير هذا... حسب هالتّقرير، في الفترة 2004-2013، بلغت قيمة الأموال المهربة بطريقة غير قانونيّة من تونس، معدّل 1684 مليون دولار سنويّا، أي ما يعادل، 2350 مليون دينار سنويّا تقريبا... و المبلغ هذا، يمثّل كلّ عام قرابة 11.3% من قيمة صادراتنا عامتها... حسب هالتّقرير، قيمة المبلغ السّنوي للأموال المهربة من تونس بين 2007 و 2010، كانت تزيد بمعدّل 1% بين العام و العام، و بعد الثّورة، بين 2010 و 2013، قيمة المبلغ السّنوي للاموال المهربة، أصبحت تزيد بمعدّل 5% بين العام و العام... حسب هالتّقرير، أكثر عام شهد تهريب أموال من تونس هو عام 2008، الي خرجت فيه من تونس أموال مهربة بقيمة 2330 مليون دولار، بعد الثّورة، أكثر عام شهد تهريب أموال من تونس هو عام 2013، حيث بلغت قيمة الأموال المهربة حسب التّقرير 1993 مليون دولار... ديما كي نقارنو، ناخذو 3 سنين بعد الثّورة و 3 سنين قبلها، وقتهاو نلقاو، أنّو مجموع الأموال المهربة في 2008 و 2009 و 2010، بلغ 6108 مليون دولار، بينما مجموع الأموال المهربة في 2011 و 2012 و 2013، بلغ 5618 مليون دولار.... يزّينا توّا من الأرقام، و هات نشوفو وضعنا مقارنة بال155 دولة نامية الي شملها التّقرير... من حيث نصيب تونس من الأموال المهرّبة سنويّا، فالأموال المهرّبة من تونس ما تفوتش 0.02% من قيمة الأموال المهربة من ال155 دولة نامية في العالم... أخيرا باش نعرفو ترتيبنا بين الدّول النّامية، ما انجموش نقارنو قيمة المبالغ المهربة سنويّا، خاطر موش كيما حجم اقتصادنا، موش كيما حجم اقتصاد الصّين و روسيا و مصر مثلا... لذا باش نشوفو، قدّاش تمثّل الأموال المهربة سنويّا، من المنتوج الدّاخلي الخام لكلّ دولة، أحنا، و حسب التّقرير هذايا، الأموال المهربة سنويّا من عندنا، تمثّل 4,1% من منتوجنا الدّاخلي الخام... و ترتيبنا من حيث النّسبة هذي هو 87 عالميّا، يعني فمّا 86 دولة في العالم، حالها اتعس من حالنا... في الدّول العربية مثلا احنا افضل من المغرب و قطر و الأردن و لبنان، في الدّول الاوروبيّة احنا افضل من المجر و بلغاريا، في الدّول الإسلامية احنا افضل حال من ماليزيا، و حتى تركيا الي تجي بعدنا في المرتبة 108، فإنّو من حيث المبلغ، الشي الي يتهرّب منها قدنا بتسعة مرّات، احنا زادا في وضع خير من فنزويلا و في نفس الوضع مع الاكوادور... مخّ الهدرة و الي لازم يقعد في اذهاننا: • واحد، كيما قلنا البارح، الدّراسة هي بأرقام تقريبيّة، واجتهاد من النّاس الي عملوها، يعني أرقامها تُؤخذ بحذر شديد، و تقرأ على سبيل الفكرة العامة لا غير • اثنين، تونس ترتيبها 87 عالميّا، يعني على 155 دولة نامية، احنا افضل من 86 دولة • ثلاثة، مشكلة تهريب الأموال، هي مشكلة عالميّة، تمس جميع القارّات و جميع أنواع الأنظمة ديمقراطيّة، دكتاتوريّة، يمينيّة، يساريّة... على بعضو... و تهريب الفلوس في تونس ما نقصش بعد الثّورة • أربعة و الأهمّ، مهما كانت درجة مصداقية الدّراسة، فعلى الأقل عطاتنا بداية فكرة على هول التّيّار الي ينخر في احتياطي تونس من العملة الصّعبة، و نعرفو انّو برشا عباد هربت اموال مهولة لبرّا، و هذي ناس لازمها تتحاسب بقسوة لتكون عبرة، و لازم نشدّدو الرّقابة على الجميع بلا استثناء، و الا، فكلّ مجهودات التّنمية هي حرثان في البحر نهاركم زين
خارج موضوع الصفحة مع الاعتذار مسبقا لمتابعينا، لكن الرابطة من اثمن ما كسبت تونس بعد استقلالها : افظع تكريم : رابطة حقوق الانسان تستغل مكتبين بعمارة الكوليزي منذ سنة تقريبا على وجه الكراء ، المحلين على ملك وزارة املاك الدولة ! منذ شهر تقريبا اي تزامنا مع حصول الرابطة ضمن الرباعي على جائزة نوبل للسلام رفعت الوزارة المذكورة قضية استعجالية لاخراج الرابطة من المقرين بحجة عدم خلاص معين الكراء ، وان كان من حق الوزارة المطالبة بمستحقاتها المالية فقد كان عليها التريث واعتماد الاعلام قبل اللجوء للقضاء فالرابطة تعاني منذ سنوات من ازمة مالية احد اسبابها تخلي الدولة عن توفير الدعم المالي لمواجهة مصاريف الادارة المركزية والفروع !
إجابة لكل الاوخيان و الاخوات الي سألونا اينبوكس على موضوع طرح فوائد القروض العقارية، نهار الاثنين بحول الله في الماتينال على شمس آف آم مع 7 و 10 دقائق و هوني في الصفحة مباشرة بعدها، باش يهبط موضوع فيه : -شنية الحكاية بالضبط و شنوا الي ينقص من شنوا -شنية شروط القروض المعنية -شنوا الاثر على قصاص البانكا - شنوا الي يتزاد في الشهرية -شروط الانتفاع بالامتياز -كيفاش تكون الوضعية اذا couple خذاو القرض مع بعضهم - يا ترى القروض الجديدة بعد جانفي 2016 و الا حتى القروض القدم - شنية الاوراق اللازمة ...
تهريب الأموال في العالم صباح الخيرات تونس اليوم باش نحكيو في موضوع معقد شويّة، و سبب التّعقيد فيه، هو نقص المعلومة الموضوعيّة المدعّمة بوثائق دامغة، الموضوع هذا، هو تهريب الأموال بطريقة غير قانونيّة، من الدّول النّامية و الصّاعدة، نحو دول الإتّحاد الأوروبي، و أمريكا و كندا و استراليا و اليابان و كوريا الجنوبية... قبل الأرقام، كالعادة، توضيح حول هالموضوع، إشكاليّة صعوبة تقدير قيمة الأموال المهربة، جايّة من طبيعة الحكاية في حدّ ذاتها، يعني هالعمليّات المخالفة لقوانين الدّول، ماناش باش نلقاو عليها معلومة رسميّة ذات مصداقيّة، خاطر بكلّ بساطة، السّارق ما يقدّمش وثائق على سرقتو... لكن عديد مكاتب الدّراسات في العالم، و المنظّمات غير الحكوميّة خاصّة، حطّت خبراء على الموضوع، و تخلقت عديد الطّرق لتقييم الأموال المهربة من الدّول النّامية... و من اهمّ هالطّرق: تقدير قيمة الفواتير المغلوطة عند التّصدير او الإستيراد... كيفاش بالضّبط؟ عمليّات التّصدير و الإستيراد، تكون عادة موثقة لدى مصالح الدّيوانة، و وزارات التّجارة، و معاهد الإحصاء في كلّ دولة، و التّوثيق هذا يشمل الكمّية و السّعر في كلّ عمليّة... يجيو مجموعة من الخبراء، و يقيمو سوم السّلعة هذيكا في العالم في الوقت هذاكا، و اذا لقاو فارق بنسبة تُظهرلهم كبيرة، فيعتبرو فمّا عمليّة تحيّل على القانون، و يعتبرو الفارق هذاكا هو أموال مهربة... باهييي، بعد ما خذينا صورة تقريبيّة على طريقة احتساب الأموال المهربة، نجيو توّا لآخر تقرير دولي صدر حول هالموضوع في الشهر الي فات، و نبداو بشكون أصدرو... التقرير يهتم بتقييم حجم الأموال المهربة في الفترة 2004-2013... و الجهة الي أصدراتو، هي المنظّمة العالميّة للنّزاهة الماليّة، و هذي منظمة أمريكيّة غير حكوميّة مقرها في واشنطن، و الأمم المتحدة، تستدعيها أحيانا لمؤتمراتها باش تقدّم نتائج اعمالها... المقدمة طويلة سامحوني، آما الي نحب نوصّلهولكم، هو انّو في الاقتصاد، اهمّ حاجة هو تقييم مصدر المعلومة و طريقة احتسابها، باش الواحد كي يسمع حاجة، يعرف يا ترى ياخوها كحقيقة موضوعيّة، و الا يحطّ في بالو انها مجرّد اجتهاد، نستعملوه للإستئناس، لكن ينجّم يكون فيه أغلاط... و التّقرير الي باش نعطيو ارقامو توّا، انا شخصيّا، ما نضمنش دقتو، لكن نرى، انّو على الأقل يعطي بداية فكرة، و لو تقريبيّة، على حجم الأموال المهرّبة في العالم و من جملتو تونس، لأنّو لحدّ الآن، هذا هو العمل الوحيد تقريبا الي انجمو نعطيوه مصداقية، و المتاح حول الموضوع هذا على المستوى العالمي... اليوم، باش نبداو بالأرقام العالميّة، حسب هالتّقرير، في الفترة 2004-2013، معدّل الأموال المهربة سنويّا من 155 دولة نامية نحو دول الاتحاد الأوروبي و أمريكا و كندا و استراليا و اليابان هو... شدّو عندكم: 785 مليار دولار سنويّا... الرّقم مهول، و موش باش يعني شي لبرشا ناس، للتبسيط، كلّ عام، فمّا 4% من انتاج كلّ هذه الشّعوب، يتم تهريبو من طرف بعض افراد نحو حسابات في الدّول المتقدمة، نعطيكم معلومة أخرى للتبسيط، في 2013، بلغت قيمة الأموال من هالدّول 1100 مليار دولار، و المبلغ هذا، اكبر من مجموع الاستثمارات الي صارت في هالدّول عامتها... حسب هالتّقرير، في الفترة 2004-2013، اكثر بلاد خرجت منها فلوس بطريقة غير شرعيّة، هي الصّين الشّعبيّة، بمعدّل 139 مليار دولار سنويّا... في البلدان الإسلاميّة، نلقاو ماليزيا، بمعدّل 42 مليار دولار سنويّا...في البلدان الإفريقيّة، نلقاو جنوب افريقيا، بمعدّل 21 مليار دولار سنويّا... في البلدان العربيّة، نلقاو العراق 10,5 مليار دولار سنويّا، و هذا امر طبيعي بحكم الفوضى الي تعيشها هالبلاد من 2002... آي و تونس؟ حسب التقرير هذا، في الفترة 2004-2013، معدّل الأموال المهربة بطريقة غير قانونيّة هو 1,684 مليار دولار سنويّا... اليوم باش ناقفو هوني... و غدوا بإذن اللّه، باش نتعمقو في ارقام تونس بالتفصيل، بالعام بالعام، قبل الثّورة و بعد الثّورة، ترتيب تونس في العالم، و في افريقيا، و في الدّول العربيّة... نعاود نذكّر أخيرا، انّو هالتّقرير، هو اجتهاد من النّاس الي كتبوه، و ما يعتمدش على ارقام مؤكّدة، لكن يعطينا بداية فكرة تقديريّة حول الموضوع... نهاركم زين...
لمحة: مساهمة الشركات العموميّة الرّابحة ( تعدّ على اصابع اليد) و كي نقولو الشّركات العموميّة، نحكيو على بعضو من الفسفاط للبترول للاتصالات للبنك المركزي، مساهمتهم مع بعضهم الكل في ميزانية الشعب التّونسي عام 2016 هي 496 مليون دينار و هو مبلغ ما يفوتش 1.70% من مجموع ميزانيّة 2016... و من 2002 لتوّا، مساهمة ارباح كلّ و نعاود، كل الشّركات العموميّة في ميزانيّة الشّعب التّونسي عمرها ما فاتت 5% الا في 3 سنوات، و حتى في ال3 سنوات هاذم، فأقصى ما ساهمت بيه كل الشّركات العموميّة في ميزانيّة الشّعب التّونسي هو 6.47%.
اعادة لكلام قلناه شهرين لتالي لما طلعت حكاية تنقيص سوم الايصانص و المازوط تخفيض سعر الايصانص و المازوط، هديّة، لكن اكيد موش للمواطن صباح النور يا توانسة اليوم باش نحكيو على كلام وزير الماليّة سي سليم شاكر حول تخفيض سوم ليترة الايصانص ب20 فرنك و المازوط ب 50 فرنك... هات نفهمو السّاعة دعم المحروقات آش معناها، بطريقة مبسطة هاو آش قاعد يصير: من جهة عندنا زوز شركات عموميّة (يعني ملك الشّعب التّونسي) هي الي تشري و تبيع في المحروقات متاع تونس الكلّ، الشركة التونسية للأنشطة البترولية الايتاب و الشركة التونسية للصّناعات التّكريريّة الستير... و هالزوز شركات تتكلفلهم الليترة مازوط و الا ايصانص بسوم معيّن، و الكلفة هذي بالطبيعة تتأثّر بسوم برميل النفط في العالم... من الجهة الأخرى الحكومة تحدّد سعر ليترة الايصانص و المازوط للمواطن، و الي سومهم حاليا دينار و 670 فرنك ايصانص و دينار و 500 للمازوط، و الحكومة تحدد زادا السّعر الي تتباع بيه المحروقات للستاغ باش تنجّم تنتج التريسيتي ...، دعم المحروقات هو المبلغ الي تدفعو الحكومة من ميزانيّة الدّولة لهالزّوز شركات باش يسدّدو بيه الفرق ما بين قداش تكلفتلهم ليترة الايصانص و المازوط و السعر الي يتباعو بيه للمواطن و للستاغ. و اذا ما فمّاش هالدّعم، راهم هالزّوز شركات فلسو عندهم سنين... المهم هوني، انّو ديما نحطّو في بالنا، اننا كي نحكيو على الدّعم، فراهو موش فلوس لقيناها في بير و نقصنا بيها سوم الايصانص، لا، هي فلوس دفعناها ضرائب للقباضة من جهة و الحكومة استعملت جانب منها باش تنقصلنا في سوم الايصانص مقارنة بكلفتو الحقيقية من جهة اخرى... نجيو توا للتخفيضات الي وعد بيها سي سليم شاكر، و نقولو وعد، خاطر سوم المازوط و الايصانص، ما يتقررش في قانون المالية المعروض حاليّا على مجلس النّوّاب، و انما بقرار حكومي... يعني يا من حيا لجانفي 2016 توا نشوفو... اوّلا لازمنا نفهمو انّو السوم الحالي لليترة الايصانص و المازوط، ديجا عندو اكثر من عام، و ولّى امر مقبول من المواطن و من السّوق، بمعنى، المواطن الي عندو كريهبة يمشِّي بيها في أمور عايلتو، سايي شرب هالسّوم و سكت، و شركات نقل البضائع و الأشخاص، ديجا دخلت هالسّوم في كلفتها، و رفعت من سعر النقل متاعها، و بالطبيعة هالترفيع في كلفة النقل، رفّع آليّا في سعر البضائع الي يشري فيها المواطن... المفيد، انّو السّوم الحاصل توّا قبلت بيه النّاس الكل، و لازمكم تعرفو، أنّو حتى بالسعر الحالي في تونس، فباقي سعر المحروقات مدعّم بقريب 820 مليار عام 2015 حسب كلام وزير الماليّة و اكثر من 90% من هالمبلغ ماشي لدعم محروقات الستاغ... و المفيد زادا نفهمو، انّو تنقيص سوم الايصانص و المازوط عام 2016 كيما قال الوزير، معناها أنّو في 2016، في بقعة كنّا باش نصرفو 450 مليار من ميزانيّة الشعب التّونسي على دعم المحروقات، باش ترسي نصرفو في 580 مليار، يعني كلفة هالتّخفيض على ميزانيّة الشّعب التّونسي هي 130 مليار، و هذا ديما حسب كلام وزير الماليّة... لو ما تصيرش هالتّخفيضات، 130 مليار كانت تنجّم تمشي للصّحّة و الّا للتعليم و الّا لتحسين الطّرقات، لكن بالتّخفيض، باش تمشي لحاجة أخرى هانا جايينها... واللّه لو كنّا متفضلين و هال130 مليار زايدين علينا صحّة... لكن احنا ديجا عام 2016 باش نتسلفو 6493 مليار باش انجمو نغطّو مصاريفنا المختلفة عامتها... ثانيا، هات نشوفو اثر هالعمليّة على جيب التّونسي المتوسّط و الي عندو كريهبة يعبي فيها في 20 ليترة ايصانص في الجمعة، هالمواطن باش يفضّل دينار و 600 فرنك كاملين على شهر... بدون تعليق... نجيو توّا لمحترفي نقل البضائع و الا الأشخاص و الي يستهلكو أكثر ببااارشة من المواطن العادي و الي يستهلكو اغلبهم في المازوط... هاذم باش يربحو 50 فرنك على كل ليترة مازوط، و السّؤال الي نخليكم تجاوبو عليه وحدكم، زعمة هالتّخفيض في كلفة النّقل متاعهم، باش يخليهم يخفضو في أسعارهم و الا لا؟ الإجابة عليكم يا توانسة... يعني من الاخر و عالاخر، التخفيض هذا باش يكون عندو أثر ضعيف على جيب المواطن المتوسّط من جهة، و من الجهة الأخرى باش يزيد يتعّب ميزانيّة الشّعب التّونسي أكثر ما هي تاعبة بالديون حاليّا... و هوني أنا متأكّد الّي الحكومة تعرف انو هالحركة هي حركة رمزيّة لا غير، و يبدو أنّ الهدف منها، هو الرّد على تفاهات بعض الصفحات الفايسبوكيّة متاع "يا توانسة سوم البرميل طاح و الحكومة هربت بفلوس الدّعم" و غيرهم من هالتفاهات الشعبوية.. حكومة GABI GABI نهاركم زين يا توانسة
الطعون في قانون الماليّة 5 صباح الخيرات تونس نواصلو مع رأي هيئة مراقبة دستوريّة القوانين في موضوع بعض فصول قانون الماليّة و اليوم باش نحكيو على الفصل 85... و قبل ما نبداو الحديث على الفصل هذايا، نبداو بتفسير بعض المسائل... في تونس فمّا أمر علي، يعني قانون عاملو الباي بتاريخ 4 جوان 1957، يقول انّو في حالة رهن عقار في تونس، و في حال انّو فمّا طرف اجنبي في الموضوع، لازم رخصة من الوالي، قبل تسجيل الرّهنيّة في القباضة... خبراء وزارة الماليّة، و في مشروع قانون الماليّة 2016، الي بعثوه لمجلس النّوّاب، انّ ديجا من عام 2001، تمّ اعفاء الرّهون لصالح البنوك من رخصة الوالي، لذا اقترحو في الفصل 85 من قانون الماليّة 2016، انّو الإعفاء يشمل زادا، مؤسّسات التّمويل الصّغرى الي يملوها أجانب بصفة كلّية او جزئيّة، و هالمؤسّسات هذي، هي مؤسّسات مختصّة في إعطاء قروض، لضعاف الحال الي مدخولهم ما يسمحلهمش باش ياخذو قرض من البانكا... و الهدف، هو تسهيل حصول النّاس هذي على قروض، و اعفاءهم من اجراء رخصة الوالي لمّا يرهنو حاجة لمؤسّسات التّمويل الصّغرى الي يملكوها أجانب بصفة كلّية او جزئيّة... الأقلّية النّيابيّة، طعنت في دستوريّة هالفصل بزوز حجج: • الحجّة الأولى، هي كالعادة، انّو هالفصل هذايا ما عندو حتّى علاقة بقانون الماليّة، الي ما يتحط فيه الّا موارد و مصاريف الدّولة، و ذلك حسب مقتصيات القانون الأساسي للميزانيّة • الحجّة الثّانية، هي أنّو هذا فيه تفريط في السّيادة الوطنيّة، و على الحجّة هذي، أنا عندي ما نقول، الأقلّية النّيابيّة نسات انّو في تونس ديجا فمّا 13 بانكا فيها رأس مال اجنبي، و انّو هالبنوك هذي من عام 2001 ديجا، معفاة من رخصة الوالي لمّا تأخذ رهنيّة مقابل القروض الي تعطي فيهم، و خاصّة انّو هالبنوك هذي، هي ساهمت بقسط كبير في احياء و انعاش القطاع البنكي التّونسي، و خلات كلّ القطاع يتبع احدث معايير الحيطة و السّلامة الماليّة، و خلّات اغلب التوانسة قادرين يمشيو للبنوك و ياخذو قروضات بعد ما خلقت منافسة كبيرة في القطاع... و الأهمّ انّو هذي بنوك تونسيّة خاضعة للقانون التّونسي مهما كان رأس مالها... بالفلّاقي التحجج بالسّيادة الوطنيّة قدّام مؤسّسات التمويل الصّغرى الي تموّل ضعاف الحال، يصبح حديث بلا معنى، لما نعرفو انّو كلّ البنوك مهما كان رأس مالها، معفاة ديجا من رخصة الوالي لمّا تسجّل عقود الرّهنيات الي تاخذهم على القروضات الي تعطيهم... مخّ الهدرة، الهيئة الوقتيّة لمراقبة دستوريّة القوانين، مشات في اتّجاه الأقلّية النّيابيّة من ناحية انّو اجراء كيما هذا بقعتو موش في قانون الماليّة، و الهيئة ما غزرتش أصلا للوبانة السّيادة الوطنيّة، خاطر عارفتها حكاية بلا معنى... نهاركم زين...
لاباس.... لاباااااااس
الطعون في قانون الماليّة 4 صباح الخيرات تونس نواصلو مع رأي هيئة مراقبة دستوريّة القوانين في موضوع بعض فصول قانون الماليّة و اليوم باش نحكيو على الفصل 64... كالعادة نبداو بالفصل في حدّ ذاتو، الفصل هذايا، اوّلا، هو فصل منقول تقريبا حرفيّا من قانون المصالحة الإقتصاديّة، الي إقترحاتو رئاسة الجمهوريّة توّا قريب 5 شهور لتالي، ثانيا، الفصل ما إقترحوهش خبراء وزارة الماليّة في مشروع قانون الماليّة الي بعثوه لمجلس النّوّاب، و لكن تمّت إضافتو من طرف الأغلبيّة النّيابيّة، الفصل هذايا يقول بإختصار ما يلي : العفو عن التونسيين، المقيمين في تونس، و الي عندهم حسابات و مكاسب في الخارج و ما صرحوش بيها، و ما قاموش بتحويل المداخيل الي جايتهم من هالمكاسب لتونس كيما يفرض قانون الصرف التونسي، و العفو على الناس الي شادة دوفيز في تونس و ما صباتوش في حسابات بالبنوك... العفو يشمل العقوبات المفروضة في قانون الصّرف و يشمل أيضا العقوبات و الخطايا الجبائية على المداخيل غير المصرح بها، و العفو هذا ما يصير، الا بشرط إعادة هذه الأموال لتونس و خلاص خطية ب5%عليها. و كي نقولو إعادة الأموال موش معناها اعادتها للدّولة، لا، اعادتها لحسابات في تونس بالعملة او بالدينار القابل للتحويل، لكن تبقى ملك لأصحابها، و ما ينجمو يعاودو يخرجوها من تونس الّا بمعدّل الخمس متاع قيمتها في كلّ عام... و العفو هذا ما يشملش النّاس الي ديجا مشدودين بالكمشة و عندهم قضايا جارية حاليّا لمخالفتهم قانون الصّرف... يقول القايل، شنيّة الحجّة متاع الأغلبيّة النّيابيّة، في ادماج هذا الفصل في قانون الماليّة؟ حججهم أساسا هي : • أوّلا، النّاس هذي ما انّجموش نعرفوها، و ما انّجموش نعرفو قدّاش عندها لبرّا، يعني اذا ما رجعوش هالdevise وحدهم وحدهم، فبرّا حلني كان نهار يرجع، بالفلّاقي نضربولهم عالطّيّارة • ثانيا، دخول الdevise للبلاد، لو النّاس هذي توافق ترجعهم لتونس و تخلّص الخطايا الي عليهم، باش يجيب أموال جديدة لتونس تعاون على الإستثمار و خلق مواكن شغل، و باش يكبّر في احتياطي تونس من العملة الصّعبة، الإحتياطي الي نستوردو بيه حاجاتنا من برّا و نخلصو بيه في ديوننا الأقلّية النيّابيّة طعنت في هالفصل على أساس زوز حجج كبيرة: • الحجّة الأولى هي أنّو هالفصل، ما عندو حتّى علاقة بقانون الماليّة، الي ما نحطّو فيه كان موارد و مصاريف الدّولة حسب ما ينص على ذلك القانون الأساسي للميزانيّة • و الحجّة الثّانية هي انّو هالفصل، متعارض مع مقتضيات قانون العدالة الانتقاليّة، الي هو قانون أساسي بينما قانون الماليّة 2016 هو قانون عادي، و ما ينجّمش قانون عادي، ينقّح او يلغي قانون أساسي هيئة مراقبة دستوريّة القوانين، مشات في اتجاه الحجّة متاع الأقلّية النيابيّة، و قبلت الطّعن، و طالبت بإلغاء الفصل 64
الطعون في قانون الماليّة 3 صباح الخيرات تونس الجمعة الي فاتت بدينا حديثنا على الطعون الي قدمتهم الأقلّيّة النّيابية حول 10 فصول من قانون المالية 2016، و قلنا انّو الهيئة الوقتيّة لمراقبة دستوريّة القوانين، مشات في اتجاه الأقلّيّة النيابيّة في خمسة فصول، و رفضت الطّعون في 5 فصول، و في الستاتيات متاع 29 ديسمبر و 30 ديسمبر، حكينا على الفصول 46 و 59... اليوم باش نواصلو في نفس الموضوع، و نحكيو على رأي هيئة مراقبة دستوريّة القوانين في الفصل 60 من قانون المالية... و قبل ما نحكيو على هالفصل، لازمنا نفسرو حاجة، لمّا تقوم مصالح الجباية بمراجعة معمقة، تصدر بعدها قرار بالتّوظيف الإجباري، بمعنى تجي للمطالب بالضرائب، و تقلو هاو قدّاش لازمك تدفع، و اذا ما عجبوش الشّي، ما عليه الا يمشي للقضاء، و في القضاء، فمّا مرحلة صلحيّة، يحاول فيها القاضي يوفّق بين المطالب بالجباية و مصالح المراقبة الجبائيّة... لكن حسب خبراء وزارة الماليّة، هالطّور القضائي الصّلحي ما جاب شي ينفع، و ما تسبب الاّ في تطويل الإجراءات، و تأخير دخول أموال لخزينة الشّعب التّونسي... لذا اقترحو لجنة صلحيّة، بعيدة على القضاء و تعقيداتو، مهمّتها، تقيّم المبلغ متاع التّوظيف الإجباري قبل ما تبلغو للسيّد او الشّركة المطالبين بالضّرائب... و خبراء وزارة الماليّة، قالو انّو من جملة أعضاء هاللّجنة، يكون فمّا زوز أعضاء من القطاع الي ينشط فيه السيّد او الشّركة المطالبة بالأداء، مثلا يحضرو زوز من عمادة الأطبّاء اذا المراقبة تمّت على طبيب، و الّا زوز من أعضاء غرفة النسيج و الملابس متاع الutica، اذا المراقَب هي شركة صنع ملابس... و خبراء وزارة الماليّة، قالو، انّو المراقَب بيدو، ينجّم يحضر في هاللّجنة، و الّا يبعث شكون ينوبو، لكن هالحضور هذا يكون لمجرّد الإطّلاع، و ما عندوش الحق يعطي رأيو... المفيد، كي وصل مشروع قانون الماليّة لمجلس النّوّاب، الأغلبيّة النّيابيّة بدلتو، نحّات عضويّة 2 من القطاع الي يُنشط فيه السيّد أو الشّركة المطالبين بالاداء، و بدلتهم بالسيّد و الا الشّركة بيدها... يعني بفدرة قادر، النّاس الي باش يتم عليها توظيف مبلغ ضرائب بعد المراجعة، صبحت هي بيدها عضو في لجنة الصّلح الي نحكيو عليها.... الحاصل، الأقلّية النّيابيّة طعنت في دستوريّة هذا الفصل، بحجّة تناقض وجود المعني بالضريبة في هاللّجنة مع مبدأ الحياد و الشّفافيّة، و الهيئة الوقتيّة لمراقبة دستوريّة القوانين، عطات الحق للأقلّية النّيابيّة، و أقرّت الغاء الفصل.... نهاركم زين
لمحة : الارباح الصافية (يعني بعد خلاص الخدامة و المصاريف الكل و الضرائب و كل شي ) لشركة Apple في 2014 هي : 48 مليار اورو، و هو اكبر ربح تسجله شركة في عام واحد، في تاريخ البشرية... 48 مليار اورو هو 3 مرات و نصف ميزانية تونس خلال سنة 2014، يعني 3 مرات و نصف الي صرفو الشعب التونسي بكلو على صحتو و تعليمو و دعمو و طرقاتو و غيرهم في عام 2014
للي ما يحبش يقرا :D رابط نحو كل حلقات الاقتصاد بالفلاقي
هذا العلم يستحق كل التضحيات، انشاء الله عام مبروك على بلادكم و عليكم
صباح الخيرات تونس اليوم باش نقصّو على موضوع الطّعون في فصول الماليّة، و الجمعة الجايّة نكملو نحكيو على ال3 فصول الأخرى الي رفضتهم الهيئة الوقتيّة لمراقبة دستوريّة القوانين... اليوم و بإعتبارو آخر يوم في سنة 2015، باش نحكيو على وضعنا الاقتصادي عموما... في تونس صارت ثورة من عام 2011، و رغم هذا بقات الدّولة واقفة على ساقيها، بقات الإدارة موجودة، و بقات البنوك تخدم، و بقات الخدمات العموميّة موجودة... و انتوما تعرفو شنوّا صار في بلدان أخرى صارت فيها ثورات في تونس، و طيلة ال5 سنوات الماضية، إضرابات، و تسكير كيّاسات، و عرك و معروك في السياسة، و تكركير في الخدمة، و رغم هذا، فإنّو الشّعب التّونسي انتج ما قيمتو 65126 مليار كمعدّل سنوي بين 2011 و 2014... في تونس، و طيلة الخمسة سنوات الماضية، فوضى و ضعف رهيب للدّولة، و تهرّب برشا سرّاق من دفع الضّرائب الواجبة عليهم للشّعب التّونسي، و رغم هذا، ارتفعت الموارد الجبائيّة الي خلّصها الشّرفاء من هذا الشّعب، من 12700 مليار عام 2010 الى 19820 مليار عام 2015... في دول أخرى، المداخيل الجبائيّة تذوب تماما بعد الثّورات في تونس و طيلة الخمس سنوات الماضية، ضاعت الرّقابة على مسالك توزيع المنتوجات الغذائيّة، و ضاعت الرّقابة على أسعار كلّ المواد تقريبا، و رغم هذا معدّل ارتفاع الأسعار في تونس بقى بين 4 و 6% سنويّا... عبر تاريخ الدّول، لمّا تصير ثورة، فإنّو تسب التضخّم توصل تتحسب برقمين، و التضخّم مثلا وصل 30% بعد الثّورة الاسبانيّة و 20% بعد ثورة البرتغال... في مصر توّا توّا، نسب التضخّم وصلت احيانا ل13% بعد ثورتهم في تونس، و طيلة الخمس سنوات الماضية، التحركات الإحتجاجيّة و النقابيّة و البيروقراطيّة متاع الإدارة، و الإرهاب، ما تشجّع حدّ انّو يحطّو فلوسو في مشروع جديد في بلادنا، و رغم كلّ شي، بين 2011 و 2015، فمّا كلّ عام معدّل متاع 2983 مليار استثمارات جديدة، و هذا بخلاف الإستثمارات السّنوية الي تعملهم الحكومة من ميزانية الدّولة... في تونس، و رغم المشاكل الكلّ، و رغم المعامل و الشّركات الي تفلس كلّ عام بسبب الفوضى او بسبب الاحتجاجات، او بسبب سوء التّسيير، نسبة البطالة كانت في 2011 في حدود 18.9% و توّا هبطت لـ 15.3% في تونس، الترقيم السيادي متاع بلادنا، يعني رأي أهمّ وكالات عالميّة في مصداقيّة دولتنا، هبط بمعدّل 3 درجات بعد الثّورة، و رغم هذا عمرنا ما جبدنا بحد سلّفنا فلوس، و هكّا قعد العالم كامل ياثق فينا و نجّمنا نتسلفو الي نحبو عليه كلّ عام لمواجهة مصاريفنا... مخّ الهدرة، صدقوني، و من منظور اقتصادي تقني، الأرقام الي عطيتهملكم تعتبر معجزة في وضع كيما وضع بلادنا... البلاد هذي مهما يتقال عليها، و في الفقرة هذي ما خلّينا ما قلنا على العوج و النقائص، لكن الحقيقة المطلقة، هي انّو بلادنا و أحنا كتوانسة، بقينا واقفينا، تعبنا، لكن ما ضيّعناش بلادنا، فدّينا، لكن ما أيّسناش من بلادنا، الأغلبيّة السّاحقة هزّت البلاد على اكتافها، الشّعب هذا شعب عظيم مهما كانت العثرات، و صدقوني، المستقبل ما يكون كان خير، على خاطر السّاس صحيح، و لو كلّ واحد يتفانى في خدمتو، نصنعو العجب، و بلادنا نسلموها لأولادنا في شكل جنّة... عامكم مبروك، و عامكم خير و بركة ليكم و لبلادكم...
الطعون في قانون الماليّة 2 صباح الخيرات تونس اليوم باش نواصلو حديثنا على الفصول الي ترفضو من طرف الهيئة الوقتيّة لمراقبة دستوريّة القوانين، و حديثنا اليوم، باش يكون على الفصل 59 من قانون الماليّة... قبل ما نحكيلكم على الفصل، لازم نبداو بتفسير حاجة أخرى... من جملة الوسائل المتاحة لأعوان الرّقابة الجبائيّة، فمّا حاجة اسمها المراجعة المعمقة، و هالمراجعة المعمقة، هي عبارة على عمليّة تدقيق تفصيلي في محاسبة الشّركات، و بالطبيعة، المحاسبة، فيها مجموعة من القواعد العلميّة و الإجرائيّة، الي من المفروض الشّركات تتقيّد بيها في دفاترها... و لمّا مراقب الجباية يُظهرلو انّو المحاسبة غير ممسوكة بطريقة صحيحة، فإنّو القانون يسمحلو، انّو يرفضها و يطيّشها على جنب، و يحسب مداخيل هاك الشّركة بأي معلومة تتوفّرلو، سواء تقييم الأملاك، و الّا رصيد الحسابات البنكيّة، و الّا عدد المعاملات، و الّا ثراء صاحب الشّركة و الّا أي معلومة أخرى يلقاها... الإشكاليّة المطروحة هوني، هو التّشكّي من كونو رفض المحاسبة و تطييشها على جنب، ما يخضعش لشروط واضحة، يعني انت و المراقب آش يظهرلو لمّا يقيّم جدّية المحاسبة... و هذا باب خطير للتّعسّف من جهة، و للرّشوة و الفساد من جهة أخرى... جاو خبراء وزارة الماليّة في الفصل 59 من قانون الماليّة، و قالو، هيّا نحطّو بالضّبط، شنيّة الإخلالات الي تأدّي لرفض المحاسبة من طرف مراقب الجباية، و حطّو 9 اخلالات واضحة، لو يتوجد اخلال واحد منها، فإنّو من حق مراقب الجباية رفض المحاسبة... لكن في مجلس النّوّاب، الأغلبيّة النّيابيّة، قالت لا، اخلال واحد لرفض المحاسبة، هو تعسّف على الشّركة، و بدلو الفصل، بحيث يصبح المراقب الجبائي، ما عندو الحق يرفض المحاسبة متاع أي شركة، الّا في حال وجود 3 اخلالات من هاك الإخلالات ال9.... و التّبرير متاعهم هو انّو الشركات التّونسية في أغلبها شركات صغيرة، و مازالت ماهيّاش منظمة كفاية باش تكون محاسبتها مطابقة 100% لكلّ المعايير المحاسبيّة... الأقلّية النّيابية رفضت هالتّغيير، و قالت لازم نخلّيو مقترح خبراء وزارة الماليّة كيما هو، و المراقب الجبائي الي يلقى، و لو اخلال واحد من هاك الإخلالات التّسعة في محاسبة أي شركة، من حقّو يرفض هالمحاسبة، و يطلّع حقيقة مداخيل هاك الشّركة بأي طريقة أخرى... و التبرير متاع الأقلّية النّيابيّة، هو انّو التخفيف من شروط رفض المحاسبة، فيه تقييد لمصالح المراقبة الجبائيّة و حماية مفرطة للشّركات... الهيئة الوقتيّة لمراقبة دستوريّة القوانين، وافقت المعارضة في رأيها، و قبلت هالطّعن، و بالتّالي ترفض الفصل في صيغتو المقترحة من طرف الأغلبيّة النّيابيّة... نهاركم زين
غدوا بقدرة ربي، نحكيو على الفصل 59 من قانون الماليّة و نفسروه، طعن المعارضة في الفصل هذا، و راي المحكمة الدستورية... خارج موضوع الصفحة كان لاحظتو، فما ستاتي قاعد تصيرلو sponsorisation حاليا و لفترة 15 يوم... جاوني باااارشا ميساجات اينبوكس بمعنى اني بعت الصّفحة لندرا شكون و قبضت من اندرا شكون.... و توا مازال تعليق بالمعنى هذا (في قالب فذلكة)... ربي يهدي... للإعلام، كلفة السبونسوريزاسيون 15 اورو لمدة جمعتين... و ال15 اورو صرفتهم بكارطة خويا يعيش لبرا...
إعادة الطعون في قانون الماليّة صباح الخيرات تونس اليوم باش نرجعو للفصول متاع قانون الماليّة 2016، الي صار عليهم العرك السّياسي بين الأغلبيّة و الأقلبة في مجلس النّوّاب... الأقلّية طعنت في 10 فصول، و الهيئة الوقتيّة لمراقبة دستوريّة القوانين قبلت 5 طعون و رفضت 5، أحنا باش نحكيو على ال5 فصول الي تمّ قبول الطّعن فيهم، باش نفسرو الفصول شنيّة، و نعطيو آش قالت الهيئة على كلّ واحد فيهم... و اليوم باش نحكيو على الفصل 46 من قانون الماليّة... الفصل هذايا، اقترحوه خبراء وزارة الماليّة، و نذكّركم هوني، انّو خبراء وزارة الماليّة ما همّاش الأغلبيّة الحاكمة، و الدّليل هو انّو العديد من إقتراحاتهم، طيحتهم الأغلبيّة الحاكمة في الماء، و كنّا حكينا على هالموضوع في ستاتي نهار 21 ديسمبر الي فات، الفصل 46 هذا، يسمح للأشخاص، او لشركات تتكوّن للغرض، أنّهم يحلّو مكاتب صرف، يعني يبيعو و يشريو devise بصفة قانونيّة، و ذلك، بعد الحصول على ترخيص من البنك المركزي، و بعد توفّر شروط معيّنة اهمّها نقاوة السّوابق العدليّة، و انّو يكون من حاملي الشهادات العليا، و انّو ما كانش قبل تحت طائلة قانون الإفلاس في آفار آخر... خبراء وزارة الماليّة، قالو أنّو الإجراء هذا، الهدف منّو، هو إدخال النّاس الي تخدم في هالخدمة حاليّا بطريقة غير قانونيّة، في المجال القانوني، و هكّا من جهة، هالشّباب الي في المناطق الحدوديّة، يرتاح من وضعيّة الشّكّ و الخوف من إنّو في لحظة، يتوقّف و يتحاكم، و من جهة ثانية، ندخلو نشاط كبير، و تدور فيه أموال طائلة، في المنظومة القانونيّة للبلاد، و هكّا حتى خزينة الشّعب التّونسي، تستفيد من الضّرائب على أرباح النّاس هذي... في الطّعن الي قدماتو الأقلّية الي في مجلس النّوّاب، قالت انّو هالفصل، ما لازموش يتعدّى في قانون الماليّة، و السبب، هو انّو الحوايج الي تدخل في قانون الماليّة، لازمها تكون تحكي حصريّا على موارد و مصاريف الدّولة، و السند القانوني الي اعتمدو عليه الطّاعنين، هو القانون الأساسي المنظّم للميزانيّة... و القانون هذا يمنع على المشرّع، دمج فصول لا علاقة لها بقانون الماليّة، و هالفصول الزّايدة هذي، تتسمّى cavalier budgétaire بالمنطق التّقني للماليّة العموميّة... الهيئة الوقتيّة لمراقبة دستوريّة القوانين عطات الحق للطّاعنين، و رفضت هذا الفصل... و هكّا طاح الفصل في الماء، و الآلاف الي يخدمو في الصّرف في النوار، باش يواصلو عملهم بطريقة غير قانونيّة، و خزينة الشّعب التّونسي ماهي باش تستفاد منهم بحتى فرنك... لكن نردّو بالنا هوني، العبرة موش بآثار الغاء الفصل هذا، العبرة في إنّو الطّعن تقدّم بشكل صحيح لهيئة دستوريّة، و صدقوني، فخر لتونس، انّو فيها مؤسسات تطرح و تناقش هذا الجانب التّقني... بلادنا في الثنية الصحيحة نحو الشّفافيّة في الماليّة العموميّة، و مهما كانت العثرات حاليّا، فبكلنا بالطّريقة هذي قاعدين نبنيو في مستقبل مشرق لبلادنا... نهاركم زين
الطعون في قانون الماليّة صباح الخيرات تونس اليوم باش نرجعو للفصول متاع قانون الماليّة 2016، الي صار عليهم العرك السّياسي بين الأغلبيّة و الأقلبة في مجلس النّوّاب... الأقلّية طعنت في 10 فصول، و الهيئة الوقتيّة لمراقبة دستوريّة القوانين قبلت 5 طعون و رفضت 5، أحنا باش نحكيو على ال5 فصول الي تمّ قبول الطّعن فيهم، باش نفسرو الفصول شنيّة، و نعطيو آش قالت الهيئة على كلّ واحد فيهم... و اليوم باش نحكيو على الفصل 46 من قانون الماليّة... الفصل هذايا، اقترحوه خبراء وزارة الماليّة، و نذكّركم هوني، انّو خبراء وزارة الماليّة ما همّاش الأغلبيّة الحاكمة، و الدّليل هو انّو العديد من إقتراحاتهم، طيحتهم الأغلبيّة الحاكمة في الماء، و كنّا حكينا على هالموضوع في ستاتي نهار 21 ديسمبر الي فات، الفصل 46 هذا، يسمح للأشخاص، او لشركات تتكوّن للغرض، أنّهم يحلّو مكاتب صرف، يعني يبيعو و يشريو devise بصفة قانونيّة، و ذلك، بعد الحصول على ترخيص من البنك المركزي، و بعد توفّر شروط معيّنة اهمّها نقاوة السّوابق العدليّة، و انّو يكون من حاملي الشهادات العليا، و انّو ما كانش قبل تحت طائلة قانون الإفلاس في آفار آخر... خبراء وزارة الماليّة، قالو أنّو الإجراء هذا، الهدف منّو، هو إدخال النّاس الي تخدم في هالخدمة حاليّا بطريقة غير قانونيّة، في المجال القانوني، و هكّا من جهة، هالشّباب الي في المناطق الحدوديّة، يرتاح من وضعيّة الشّكّ و الخوف من إنّو في لحظة، يتوقّف و يتحاكم، و من جهة ثانية، ندخلو نشاط كبير، و تدور فيه أموال طائلة، في المنظومة القانونيّة للبلاد، و هكّا حتى خزينة الشّعب التّونسي، تستفيد من الضّرائب على أرباح النّاس هذي... في الطّعن الي قدماتو الأقلّية الي في مجلس النّوّاب، قالت انّو هالفصل، ما لازموش يتعدّى في قانون الماليّة، و السبب، هو انّو الحوايج الي تدخل في قانون الماليّة، لازمها تكون تحكي حصريّا على موارد و مصاريف الدّولة، و السند القانوني الي اعتمدو عليه الطّاعنين، هو القانون الأساسي المنظّم للميزانيّة... و القانون هذا يمنع على المشرّع، دمج فصول لا علاقة لها بقانون الماليّة، و هالفصول الزّايدة هذي، تتسمّى cavalier budgétaire بالمنطق التّقني للماليّة العموميّة... الهيئة الوقتيّة لمراقبة دستوريّة القوانين عطات الحق للطّاعنين، و رفضت هذا الفصل... و هكّا طاح الفصل في الماء، و الآلاف الي يخدمو في الصّرف في النوار، باش يواصلو عملهم بطريقة غير قانونيّة، و خزينة الشّعب التّونسي ماهي باش تستفاد منهم بحتى فرنك... لكن نردّو بالنا هوني، العبرة موش بآثار الغاء الفصل هذا، العبرة في إنّو الطّعن تقدّم بشكل صحيح لهيئة دستوريّة، و صدقوني، فخر لتونس، انّو فيها مؤسسات تطرح و تناقش هذا الجانب التّقني... بلادنا في الثنية الصحيحة نحو الشّفافيّة في الماليّة العموميّة، و مهما كانت العثرات حاليّا، فبكلنا بالطّريقة هذي قاعدين نبنيو في مستقبل مشرق لبلادنا... نهاركم زين
بعض القدامى، تغيب عنهم الصفحة لفترات، و لما يتذكروها يعملو طلة على الي فاتهم الكل و تجي معاهم شبعة نوتيفيكاسيون، نطل نلقى واحد من القدماء عمل رافل جامات :D نوّرتونا، و عندي نصيحة للي مشرفينا بمتابعتهم الدّائمة: حلّو هاك الفلاش الصّغرونة الي بجنب "j'aime déjà" و انزلو على "publication dans le fil de l'actualité" و اختارو مبعد "voir en premier"
هههههههه... اقراو جدول اعمال الهيئة الادارية لنقابة التعليم الثانوي، لا عاد حديث على اصلاح تعليم لا والو.... قلتلكم قبل انو نقابات القطاع العمومي، لما نعمل اضرابات الفلوس (يعني لما تطلب المزيد من ميزانية الشعب التونسي)، فانها تغلف مطالبها بمطالب نبيلة في صالح الشعب التونسي من نوع تحسين جودة النقل و تحسين جودة الصحة العمومية و اصلاح التعليم... الحاصل بلوط فارغ باش يمصو المزيد من دم الشعب التونسي، و ما ان يحصلوا على المال ينسوا الباقي، لسبب بسيط انو التحسين و الاصلاح معناها انهم باش يولو يخدموا على ارواحهم و يحللو فلوسهم... (مع عدم التعميم و الاعتذار للقلة الشريقة من موظفي القطاع العام)
على هامش اضراب عمال المراكز التجارية الكبرى في يومي 29 و 30 ديسمبر الحالي: تحية للعمال بعد، انتزعوا حقوقكم و لا تتراجعوا قبل انتزاعها، فشركاتكم تحقق ارباحا طائلة لذا لا تتركوا حقا لكم دون انتزاعه، و في نفس الوقت اتمنى عليكم بعد انتزاع حقوقكم ان تكونوا مثاليين في مردودكم... الاستثناء الوحيد يهم عمال شركة المغازة العامة، بصراحة الوضعية المالية لشركتكم تاعبة جدا، و خبزتكم راهي في الميزان...
المديونيّة 2 حكينا البارح على موضوع عدم سداد الدّيون متاع تونس، و حقيقة ديون تونس الدّاخليّة و الخارجيّة، و قلنا أنّو قرار كيما هذا، ينجّم يأدّي لحفرة بـ 4276 مليار في ميزانية 2016 ما نلقاوش منين نجيبوهم، يعني ضياع ميزانيّة 4 وزارات، و الا ضياع خلاص 4 شهور من شهاري موظّفي الدّولة، كيما ينجّم يأدّي لتعطّل كلّ المعاملات الماليّة للشركات التّونسية مع الخارج....... بعد ما فسّرنا برشا حوايج، زدنا حلّينا باب، و جبدنا فرضية أنّو المقصود بعدم سداد الدّيون، هي الدّيون الي خذاتهم تونس قبل الثّورة... و اليوم باش نحكيو في الدّيون هذي... السّاعة نبداو في المطلق... لو اتخذنا قرار عدم سداد الديون الي خذاتهم تونس قبل الثّورة، فباش يكون ليه في ال3 سنين الأولى بعد القرار ، نفس الآثار على عيشة التّونسي، من حيث عدم ثيقة العالم فينا، و تعطّل مصالحنا، كيما لو بطّلنا خلاص الديون الجديدة... نجيو توّا لديون تونس بين 1987 و 2010.... عام 1987، تونس كانت مسالة في قريب 4200 مليار.... و كمّلنا عام 2010، مسالين في قريب 25 الف و 500 مليار... لازمنا زادا نعرفو، انّو ديون تونس وصلت 46 الف مليار في 2015... يعني من جهة، ديون تونس زادت بـ 21 و 300 الف مليار في الـ 23 سنة بين 87 و 2010، و من جهة أخرى، ديون تونس زادت... شدّو عندكم... بـ 20 الف و 500 مليار في الـ 5 سنين بين 2010 و 2015.... و نردّو بالنا هوني، هذا موش معناه انّو قبل الثّورة أحسن، لكن حسب رأينا معناه أنّو قمع المطالب الشّعبيّة كان عظيم قبل الثّورة، و هذاكا علاه كنّا نتسلفو أقل.... على كلّ هات نفركوا رمّانة ديون تونس بنهاية 2010.... قلنا انّو تونس عامتها، كملت مسالة في 25 الف و 500 مليار... كيفاش مقسومين هاذم؟ هاذم مقسومين بين 10 الاف مليار ديون داخليّة و 15500 مليار ديون خارجيّة، و تاريخيّا حسب تجارب كيما الإكواتار و ايزلندا و اليونان، فمّا جزء برك من هالدّيون الخارجيّة ممكن يصير فيهم تشكيك، و الجزء هذا يهمّ الدّيون من عند اسواق المال العالميّة، يعني من عند بنوك و سركات استثمار أجنبيّة خاصّة، و المبلغ هذا كان يبلغ 5500 مليار عام 2010، يعني نظريّا، هال 5500 مليار هوما الدّيون الي باش نوقفو ما عادش نخلصوهم..... لكن بالشويّة عاد... احنا من 2011 ل 2015 ديجا خلّصنا منهم حوالي 2800 مليار، يعني من ديون تونس الخارجيّة قبل الثّورة الي انجمو نشككو فيهم، ما قعدو كان 2700 مليار تقريبا، و 2700 مليار هاذم، معدّل فترة خلاصهم هو 7 سنوات بمعدّل حوالي 400 مليار سنويّا... بالمنطق هذا، تونس، المسالة في 46 الف مليار بنهاية 2015، باش تعمل حوبارة، و تخلّي حد ماعاد يسلّفها، و تبلوكي صادراتها، و تقعد واحلة في تمويل ميزانيّتها، على جال 400 مليار في 2016؟؟؟؟ يعني على جال 400 مليار من مصاريف ميزانيّة 2016 البالغة 29250 مليار، ناخذو الرّيسك أنّو تخرجلنا حفرة بأكثر من 4270 مليار في الميزانيّة العام الجاي ما نلقاوش منين نجيبوهم، و ناخذو الرّيسك انّو المعاملات الماليّة متاع التوانسة و الشّركات التّونسية مع الخارج تتعقّد، و ريسك آلاف البطّالة و ريسك موظفين ما يأخذوش شهاريهم... نخلّيكم وحدكم وحدكم تخمّموا في الموضوع يا توانسة... فمّا إشكاليّة أخرى، باش تعترضنا لمّا نطالبو بعدم سداد الدّيون هذي، و هي اثبات انّو هالأموال ما دخل منها حتى ملّيم لميزانيّة الدّولة، و تونس ما استفادت منها في شي... و هذي بصراحة حكاية مستحيل إثباتها، خاطر الفساد في تونس ما كانش يتمّ بالطّريقة الي تصير في الدّول اللإفريقيّة... بمعنى عبّي طول من البنك المركزي... لا، المشاريع كانت تصير، و اللّعب الكلّ في الرشاوي و الفساد الي داير بتنفيذ المشاريع هذي... مثلا حجم الإستثمارات العموميّة الي تنفذت من 1997 ل 2010 نلقاوه 32 ألف و 300 مليار... و هوني ردّ الدّيّانة باش يكون: أهايكا استثماراتكم، برّا شوف امورك، و ثبّت شكون خذا رشوة حطّو في الحبس... مخّ الهدرة، و الّي لازمو يقعد في اذهاننا، المطالبة بعدم سداد الديون الفاسدة متاع تونس، حاجة هايلة في المطلق، لكن قبل، لازمنا نعرفو شنوّا الدّين الفاسد بالضّبط و قدّاش يسوى، و نعرفو شنّوّا الثّمن الاقتصادي الي باش يخلصو الشّعب التّونسي من العمليّة هذي، و لازمنا نقيسو الرّبح و الخسارة في العمليّة.... بالفلّاقي، قبل ما نقولو للنّاس رانا كي ما نخلصوش الديون، فلوس الدّيون نتفرهدو بيهم، نقولولهم زادا كلفة و مخاطر عمليّة عدم سداد الدّيون على تونس و على عيشة التّونسي القلّيل، و مبعد، التّوانسة كي ياخذو قرار مساندة هذا الطّرح او ذاك، يأخذوه و هوما مقتنعين بالإيجابيّات و السّلبيّات متاعو...

Subsets and Splits

No community queries yet

The top public SQL queries from the community will appear here once available.